ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΣΤ**΄**

Δευτέρα 13 Οκτωβρίου 2025

Αθήνα, σήμερα στις 13 Οκτωβρίου 2025, ημέρα Δευτέρα και ώρα 15.06΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. ΑΘΑΝΑΣΙΟΥ ΜΠΟΥΡΑ.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, καλό απόγευμα και καλή εβδομάδα. Αρχίζει η συνεδρίαση.

Εισερχόμεθα στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων, η κ. Χριστίνα Τσάκωνα, μας ενημερώνει για τις επίκαιρες ερωτήσεις, οι οποίες θα συζητηθούν σήμερα.

Η υπ’ αρ. 12/6-10-2025 επίκαιρη ερώτηση θα απαντηθεί από τον Υπουργό Υγείας κ. Σπυρίδωνα-Άδωνι Γεωργιάδη.

Η υπ’ αρ. 4/6-10-2025 επίκαιρη ερώτηση θα απαντηθεί από τον Αναπληρωτή Υπουργό Εθνικής Οικονομίας και Οικονομικών κ. Νικόλαο Παπαθανάση.

Η υπ’ αρ. 20/6-10-2025 επίκαιρη ερώτηση θα απαντηθεί από τον Υφυπουργό Εθνικής Οικονομίας και Οικονομικών κ. Γεώργιο Κώτσηρα.

Η υπ’ αρ. 23/6-10-2025 επίκαιρη ερώτηση θα απαντηθεί από την Υφυπουργό Εξωτερικών κ. Αλεξάνδρα Παπαδοπούλου.

Η υπ’ αρ. 2/6-10-2025 επίκαιρη ερώτηση θα απαντηθεί από την Υφυπουργό Εσωτερικών κ. Παρασκευή Χαραλαμπογιάννη.

Η υπ’ αρ. 15/6-10-2025 επίκαιρη ερώτηση θα απαντηθεί από τον Υφυπουργό Υγείας κ. Δημήτριο Βαρτζόπουλο.

Η υπ’ αρ. 21/6-10-2025 επίκαιρη ερώτηση θα απαντηθεί από τον Υφυπουργό Ναυτιλίας και Νησιωτικής Πολιτικής κ. Στέφανο Γκίκα.

Η υπ’ αρ. 16/6-10-2025 επίκαιρη ερώτηση θα απαντηθεί από τον Υφυπουργό Κλιματικής Κρίσης και Πολιτικής Προστασίας κ. Κωνσταντίνο Κατσαφάδο.

Κατόπιν τούτου, εισερχόμαστε στην πρώτη για σήμερα επίκαιρη ερώτηση, στην οποία θα απαντήσει η Υφυπουργός Εξωτερικών κ. Αλεξάνδρα Παπαδοπούλου. Πρόκειται για την έβδομη με αριθμό 23/6-10-2025 επίκαιρη ερώτηση πρώτου κύκλου του Βουλευτή Επικρατείας της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Αλέξανδρου Καζαμία προς τον Υπουργό Εξωτερικών με θέμα: «Η αποδοχή και ανοχή από την Ελληνική Κυβέρνηση της παράνομης απαγωγής, κράτησης και κακομεταχείρισης 27 Ελλήνων ακτιβιστών του στολίσκου Sumud που μετέφερε ανθρωπιστική βοήθεια στη Γάζα».

Κύριε συνάδελφε, κύριε Καζαμία, έχετε τον λόγο για την πρωτολογία σας

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρία Υφυπουργέ, όπως γνωρίζετε, πριν από δέκα περίπου μέρες, την 1η Οκτωβρίου, οι ισραηλινές δυνάμεις απήγαγαν σε διεθνή ύδατα περίπου 450 ακτιβιστές του στολίσκου Global Sumud Flotilla, ο οποίος μετέφερε ανθρωπιστική βοήθεια στη Γάζα και μεταξύ αυτών υπήρχαν και 27 Έλληνες ακτιβιστές. Και όλα αυτά έγιναν χωρίς να υπάρξει έντονη διαμαρτυρία από την πλευρά της Ελληνικής Κυβέρνησης, παρά το γεγονός ότι η απαγωγή αυτή συνιστά πράξη πειρατείας σε διεθνή ύδατα και ωμή παράβαση του Διεθνούς Δικαίου.

Αφού απήχθησαν οι Έλληνες ακτιβιστές, μεταφέρθηκαν παράνομα στο Ισραήλ. Παρέμειναν εκεί για πέντε μέρες σε απαράδεκτες συνθήκες κράτησης. Μπήκαν σε κελιά φυλακών και χαρακτηρίστηκαν χυδαία από Υπουργό της Κυβέρνησης Νετανιάχου ως τρομοκράτες, παρόλο που η αποστολή τους ήταν απολύτως ειρηνική και καθαρά ανθρωπιστική.

Όπως γνωρίζετε, η Ελληνική Κυβέρνηση, παρόλο που δεν έχει αναγνωρίσει αυτό που όλος ο κόσμος λέει, ότι δηλαδή υπήρξε γενοκτονία στη Γάζα τα προηγούμενα δύο χρόνια, έχει τουλάχιστον αναγνωρίσει ότι υπάρχει εκεί οξύτατη ανθρωπιστική κρίση, ανθρωπιστική καταστροφή, όπως έχετε πει και εσείς και ο κύριος Υπουργός και άλλα μέλη της Κυβέρνησης.

Παρ’ όλα αυτά, δεν έδωσε η Κυβέρνηση καμία απολύτως υποστήριξη στον στολίσκο Sumud, ο οποίος μετέφερε ανθρωπιστική βοήθεια σε μία περιοχή, η οποία είναι παράνομα και κατά παράβαση του διεθνούς δικαίου αποκλεισμένη από το Ισραήλ. Υπάρχει εδώ δηλαδή μια οξεία αντίφαση μεταξύ λόγων της Κυβέρνησης και πράξεων. Και βεβαίως οι άμαχοι, οι Παλαιστίνιοι, οι οποίοι τελούν υπό αποκλεισμό ή τελούσαν μέχρι πρόσφατα υπό αποκλεισμό, ήταν χωρίς πρόσβαση σε ανθρωπιστική βοήθεια για παραπάνω από έξι μήνες.

Επιπλέον, στην ανακοίνωσή του το Υπουργείο Εξωτερικών στην 1η Οκτωβρίου για την απαγωγή των 27 ακτιβιστών δεν προέβη σε καμία καταδίκη των παράνομων πράξεων της ισραηλινής Κυβέρνησης και αυτό δεν συνέβη ούτε και στη δεύτερη ανακοίνωση της 3ης Οκτωβρίου, που υποτίθεται ότι προσπαθούσε να διατυπώσει με πιο έντονο τρόπο αυτά που δεν είπε η πρώτη ανακοίνωση, ενώ ο Κυβερνητικός Εκπρόσωπος, ο κ. Παύλος Μαρινάκης, έπαιζε με τα λόγια αφήνοντας να εννοηθεί ότι δεν είναι σίγουρος κατά πόσο η απαγωγή των ακτιβιστών έγινε σε διεθνή ύδατα ή μέσα στα χωρικά ύδατα του Ισραήλ.

Και σας ερωτώ, κυρία Υπουργέ:

Πρώτον, γιατί η Ελληνική Κυβέρνηση ποτέ δεν υποστήριξε την ανθρωπιστική αποστολή του στολίσκου Sumud, τη στιγμή που ακόμη και με τα δικά της λεγόμενα οι Παλαιστίνιοι κάτοικοι της Γάζας βίωναν μια φρικτή ανθρωπιστική κρίση;

Και, δεύτερον, γιατί το Υπουργείο Εξωτερικών δεν καταδίκασε την παράνομη απαγωγή ομηρία και κακομεταχείριση των 27 Ελλήνων ακτιβιστών, μεταξύ των οποίων και μίας Βουλευτού του Ελληνικού Κοινοβουλίου, της κ. Πέρκα, από τις δυνάμεις του Ισραήλ, ενώ απέφυγε συστηματικά να καλέσει τον Ισραηλινό Πρέσβη στην Αθήνα για να του εκφράσει την καταδίκη της απέναντι στην πράξη αυτή και να του ζητήσει σαφείς εξηγήσεις για το τι ακριβώς κάνει η Κυβέρνησή του;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Καζαμία.

Κυρία Υπουργέ, έχετε τον λόγο για την απάντησή σας.

**ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός Εξωτερικών):** Η Ελλάδα και το Υπουργείο Εξωτερικών παρακολουθούσε στενά όλες τις εξελίξεις, όσον αφορά στον στολίσκο Sumud, όπου συμμετείχαν και Έλληνες πολίτες. Στο πλαίσιο αυτό, αναπτύξαμε πλήρως τη δράση μας σε συντονισμό με το Λιμενικό Σώμα και την ελληνική Πρεσβεία στο Τελ Αβίβ. Είμαστε σε συνεχή επαφή με τις ισραηλινές αρχές. Εγώ προσωπικά είδα πολλές φορές τον Ισραηλινό Πρέσβη και ο ίδιος ο Υπουργός Εξωτερικών συνομίλησε πολλές φορές με τον ομόλογό του, για να τονίσουμε την ανάγκη διασφάλισης της ασφάλειας όλων των πολιτών μας, αλλά και των δικαιωμάτων τους.

Μπορώ να πω ότι η Ελλάδα ήταν από τις ευρωπαϊκές κυβερνήσεις που κινητοποιήθηκε περισσότερο ως προς το ζήτημα του στολίσκου. Η Κυβέρνηση είχε, με τη συνδρομή του Λιμενικού Σώματος, πλήρη ενημέρωση και εποπτεία των κινήσεων του στολίσκου και των Ελλήνων συμμετεχόντων. Για την αποφυγή δε οποιασδήποτε δυσμενούς εξέλιξης και προς διασφάλιση της ευόδωσης του στόχου της πρωτοβουλίας του στολίσκου, παροτρύναμε τους συμμετέχοντες σε κοινή δήλωση του Υπουργού Εξωτερικών με τον Ιταλό ομόλογό του να αποδεχθούν την πρόταση του Λατινικού Πατριαρχείου Ιεροσολύμων να αναλάβει την ασφαλή παράδοση της βοήθειας.

Είχαμε συναφώς ενημερωθεί, κατόπιν αιτήματός μας, από τις ισραηλινές αρχές ότι τα πλοία του στολίσκου θα καταπλεύσουν στο λιμένα Αστόντ, όπου και θα εκκινήσουν οι διαδικασίες καταγραφής και απέλασής τους και είχαμε εξ αρχής κινητοποιήσει την Πρεσβεία μας στο Τελ Αβίβ, προκειμένου να είναι εκεί σε απόλυτη ετοιμότητα για την παροχή προξενικής συνδρομής, το οποίο και έπραξε επιτυχώς.

Η Πρέσβης και το προσωπικό της Πρεσβείας επισκέφθηκαν τους Έλληνες πολίτες στο κέντρο κράτησής τους αμέσως μετά την άφιξή τους εκεί και ήταν και σε συνεχή επαφή με τους δικηγόρους, αλλά και τους συγγενείς των συμμετεχόντων στον στολίσκο. Παράλληλα, στην Αθήνα συναντήθηκα η ίδια με αντιπροσωπεία δικηγόρων και οικογενειών των Ελλήνων συμμετεχόντων ενημερώνοντάς τους για την εξέλιξη της υπόθεσης και ευρισκόμενη σε συνεχή επικοινωνία μαζί τους.

Πέρα των προφορικών διαβημάτων, με εντολή του Υπουργού Εξωτερικών συντάχθηκε και επιδόθηκε αυστηρό διάβημα διαμαρτυρίας προς τον Πρέσβη του Ισραήλ στην Αθήνα, με το οποίο καταγγείλαμε την απαράδεκτη και ανάρμοστη συμπεριφορά Ισραηλινού Υπουργού που στρέφονταν και κατά Ελλήνων πολιτών που συμμετείχαν στον στολίσκο, μεταξύ των οποίων ήταν και μέλος του Ελληνικού Κοινοβουλίου.

Ζητήσαμε από τις ισραηλινές αρχές να προβούν σε ταχεία διεκπεραίωση των προβλεπόμενων διαδικασιών και στον σεβασμό των δικαιωμάτων των Ελλήνων πολιτών, επισημαίνοντας ότι η ανθρώπινη αξιοπρέπεια είναι απαράβατη και θεμελιώδης και αποτελεί πρωταρχική υποχρέωση κάθε κράτους.

Η Ελληνική Πρεσβεία στο Τελ Αβίβ, όπως προανέφερα, ήταν από την πρώτη στιγμή δίπλα στους Έλληνες συλληφθέντες, τους επισκεπτόταν στη φυλακή όπου εκρατούντο και συντόνισε, σε συνεργασία με τις ισραηλινές αρχές, την πτήση επαναπατρισμού τους, η οποία πραγματοποιήθηκε με τη μεσολάβηση ελάχιστου χρονικού διαστήματος και ολοκληρώθηκε με συνέπεια και ασφάλεια. Λόγω της άμεσης και διαρκούς κινητοποίησης του Υπουργείου Εξωτερικών, μέσω της ειδικής πτήσης που οργανώσαμε, διευκολύναμε και τη μεταφορά εκατόν εξήντα ένα πολιτών από δέκα έξι διαφορετικές ευρωπαϊκές χώρες. Πρέπει δε να πω ότι, από όλους τους πολίτες των εν λόγω χωρών που μεταφέραμε στην Αθήνα με την εν λόγω πτήση, εισπράξαμε θερμές ευχαριστίες.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Κύριε Καζαμία, έχετε τον λόγο για τη δευτερολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρία Υφυπουργέ, μιλήσατε για συντονισμό ανάμεσα στην Πρεσβεία της Ελλάδας στο Ισραήλ και στην ισραηλινή Κυβέρνηση. Μιλήσατε για το ότι το Υπουργείο Εξωτερικών συνομίλησε με τον ισραηλινό πρέσβη στην Αθήνα, συντονισμός και συνομίλησε. Με άλλα λόγια, συμπεριφερθήκατε ωσάν και να επρόκειτο για μια συνεργασία στην απαγωγή και την κράτηση παράνομα των ακτιβιστών και ιδίως των Ελλήνων ακτιβιστών του στολίσκου Gloabal Sumud.

Αυτά τα πράγματα είναι πρωτοφανή. Εδώ έχουμε ένα κράτος το οποίο παραβίασε τα δικαιώματα είκοσι επτά Ελλήνων πολιτών κι εσείς συνομιλείτε μαζί του; Διαμαρτυρηθήκατε. Είδα την ανακοίνωση της διαμαρτυρίας στις 3 Οκτωβρίου. Το μόνο για το οποίο διαμαρτυρηθήκατε είναι αυτό που είπατε και στην απάντησή σας, η ανάρμοστη συμπεριφορά Υπουργού κ. Μπεν Γκβιρ.

Με άλλα λόγια, ό,τι έκανε η κυβέρνηση Νετανιάχου στους είκοσι επτά Έλληνες πολίτες είναι εντάξει; Δεν χρήζει διαμαρτυρίας; Μόνο αυτό είναι που σας ενόχλησε, το ότι τους αποκάλεσε τρομοκράτες, ενώ η απαγωγή τους, η κράτησή τους σε φυλακές, η κράτησή τους σε απάνθρωπες συνθήκες -δεν είχαν επαρκή πρόσβαση σε φαγητό και νερό και τα γνωρίζετε αυτά- αυτά όλα είναι εντάξει; Έτσι δηλαδή θα πρέπει η χώρα μας να συνεργάζεται με κράτη, τα οποία παραβιάζουν κατάφωρα τα δικαιώματα των Ελλήνων πολιτών; Συνομιλώντας;

Κυρία Υφυπουργέ, καταδικάσατε αυτό που έκανε η ισραηλινή Κυβέρνηση -επαναλαμβάνω- καταδικάσατε; Ποτέ. Και απορούμε πραγματικά πόσο δηλαδή μπορεί η Ελληνική Κυβέρνηση να εγκαταλείψει τους Έλληνες πολίτες στην ασυδοσία μιας κυβέρνησης που παραβιάζει το Διεθνές Δίκαιο χωρίς να καταδικάσει τέτοιες πράξεις; Πόσο πολύ μπορείτε να ανεχτείτε αυτήν τη συμπεριφορά η οποία συνιστά στην πραγματικότητα παραβίαση και συμβιβασμό εθνικής κυριαρχίας από μέρους της χώρας μας.

Έχουμε μια Βουλευτή του Ελληνικού Κοινοβουλίου η οποία ήταν εκεί με διπλωματικό διαβατήριο και δεν σεβάστηκε καθόλου το Ισραήλ το γεγονός ότι είναι Βουλευτής. Όμως, δεν είναι μόνο η Βουλευτής, είναι όλοι. Τους παραβίασε τα δικαιώματα συστηματικά για πέντε μέρες κι εσείς δεν καταδικάζετε;

 Κύριε Υφυπουργέ, φοβάμαι ότι το μήνυμα που στέλνετε είναι ότι αν υπάρχει ένα κράτος το οποίο είναι στρατηγικός σύμμαχος της Ελλάδας μπορεί να κάνει πράγματα στους Έλληνες πολίτες τα οποία η Ελληνική Κυβέρνηση δεν τολμά να κάνει στους Έλληνες πολίτες. Η Κυβέρνησή σας δεν τολμά να φερθεί σε είκοσι επτά Έλληνες πολίτες με τον τρόπο που συμπεριφέρθηκε η Κυβέρνηση του Ισραήλ, να τους απαγάγει σε διεθνή ύδατα, να τους βάλει στη φυλακή, να τους στερεί την πρόσβαση σε νομική υποστήριξη, να μην έχουν επαρκές νερό και φαγητό. Δεν τολμάτε να το κάνετε.

Κι όμως είστε ενδοτικοί στη συμπεριφορά μιας ξένης κυβέρνησης η οποία το πράττει. Κι εδώ βεβαίως έρχεται το θέμα του γιατί είστε ενδοτικοί. Γιατί δεν προασπίζεστε τα δικαιώματα των Ελλήνων πολιτών από την ασυδοσία και την παρανομία ενός ξένου κράτους και μιας ξένης κυβέρνησης; Η απάντηση φοβάμαι ότι είναι ότι η χώρα, υπό την Κυβέρνηση της Νέας Δημοκρατίας, είναι εξαρτημένη πάνω στη σχέση της με το Ισραήλ.

Ο κ. Γεωργιάδης ήταν εδώ την περασμένη εβδομάδα και υποστήριζε μάλιστα την συμπεριφορά της κυβέρνησης Νετανιάχου απέναντι στους ακτιβιστές, τους παρουσίαζε ως ακτιβιστές που πήγαν να τραβήξουν σέλφι. Αυτή είναι η αντίληψή του για την ανθρωπιστική βοήθεια. Κι εσείς αυτό που λέτε είναι ότι θα έπρεπε να συνομιλούμε μαζί τους. Η εξάρτηση είναι τέτοια απέναντι στο Ισραήλ και ο κ. Γεωργιάδης μας είπε ότι αυτό οφείλεται στο γεγονός ότι έχουμε εμπορικές σχέσεις με το Ισραήλ, έχουμε τουρίστες από το Ισραήλ, έχουμε επενδύσεις από το Ισραήλ.

Αυτό δεν είναι αντίληψη του εθνικού συμφέροντος, κυρία Υφυπουργέ. Τα φράγκα και οι επενδύσεις δεν είναι εθνικό συμφέρον. Το εθνικό συμφέρον απαιτεί οι σύμμαχοί μας, πριν από τους αντιπάλους μας, να σέβονται τα δικαιώματα των πολιτών μας και το διεθνές δίκαιο. Η Ελληνική Κυβέρνηση στάθηκε πολύ χαμηλότερα των περιστάσεων στην προκειμένη περίπτωση. Λυπάμαι.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Κυρία Υπουργέ, έχετε τον λόγο για τη δευτερολογία σας.

**ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός Εξωτερικών):** Το πρώτιστο και βασικό μέλημα της Ελληνικής Κυβέρνησης ήταν η ασφαλής επιστροφή των Ελλήνων πολιτών στο συντομότερο χρονικό διάστημα κι αυτό επιτεύχθηκε σε ελάχιστο χρονικό διάστημα με συνθήκες ασφαλείας, στέλνοντας ένα αεροσκάφος παραλαμβάνοντάς τους και μένοντας σίγουροι ότι έφτασαν στην Ελλάδα σώοι και αβλαβείς.

Όσον αφορά την ανθρωπιστική κατάσταση στη Γάζα ότι υπάρχει ανάγκη δραστικής βελτίωσής της είναι κάτι το οποίο αποτελεί γνωστή θέση της Ελλάδας. Στο πλαίσιο της θεσμικής μας δράσης και προκειμένου να βελτιωθεί η ανθρωπιστική κατάσταση, έμπρακτα και όχι συμβολικά, η χώρα μας σταθερά, με συνέπεια και σε όλα τα επίπεδα έχει εκφράσει την αλληλεγγύη και την υποστήριξή της προς τον πληθυσμό της περιοχής.

Περαιτέρω, σε διεθνές επίπεδο, έχουμε υποστηρίξει την προώθηση πολιτικού ορίζοντα για τον παλαιστινιακό λαό. Υποστηρίζουμε με συνέπεια τη λύση των δύο κρατών συμμετέχοντας σε πολιτικό επίπεδο και στη Διάσκεψη Κορυφής που πραγματοποιήθηκε από 28 έως 30 Ιουλίου στη Νέα Υόρκη υπό την Προεδρία της Γαλλίας και της Σαουδικής Αραβίας, προσυπογράψαμε δε το κείμενο της διακήρυξης της Νέας Υόρκης κατοχυρώνοντας έμπρακτα την προσήλωσή μας στη λύση των δύο κρατών και του τερματισμού του πολέμου στη Γάζα.

Στις 24 Σεπτεμβρίου, κατά την έκτακτη συνεδρίαση του Συμβουλίου Ασφαλείας για τη Μέση Ανατολή, καταδείξαμε με σαφήνεια τις ελληνικές θέσεις ως εξής: Άμεση κατάπαυση του πυρός, σεβασμός του διεθνούς δικαίου και προστασία των αμάχων, προσήλωση στη λύση των δύο κρατών. Επιπλέον, έχουμε δηλώσει σαφώς ότι είμαστε αντίθετοι σε κάθε πρόταση εκτοπισμού των Παλαιστινίων από τη Γάζα όχι μόνο για ανθρωπιστικούς και οικονομικούς λόγους, αλλά και επειδή κάτι τέτοιο θα εγκυμονούσε κινδύνους για την περιφερειακή ασφάλεια, θέση την οποία μεταφέρουμε σταθερά κατά τις διμερείς και πολυμερείς μας επαφές.

Κατά το διάστημα που η χώρα μας είχε την Προεδρία του Συμβουλίου Ασφαλείας ανέλαβε πρωτοβουλίες βάσει του θεσμικού της ρόλου οργανώνοντας στις 13 Μαΐου έκτακτη γενική συνεδρίαση για την ανθρωπιστική κατάσταση στη Γάζα και την ανάγκη προστασίας των εκεί ανθρωπιστικών οργανώσεων, καθώς και ειδική εκδήλωση για την προστασία των αμάχων σε καιρό πολέμου με αποτέλεσμα την έκδοση κοινής δήλωσης με συμμετοχή ογδόντα χωρών. Συμμετείχαμε ακόμα στις πρωτοβουλίες του Ηνωμένου Βασιλείου για έκδοση κοινών δηλώσεων τόσο για τον άμεσο τερματισμό του πολέμου στη Γάζα, με τη συμμετοχή είκοσι επτά ακόμη χωρών, αλλά και κατά της επέκταση των ισραηλινών εποικισμών στη Δυτική Όχθη.

Το Υπουργείο Εξωτερικών και η Ελλάδα, θα επαναλάβω, ότι εκφράζονται θεσμικά και με πρωτοβουλίες οι οποίες συνεισφέρουν έμπρακτα επί του πεδίου. Δεν είναι αδιάφοροι στο τι συμβαίνει στην περιοχή μας. Ενδεικτικά δε παραθέτω πρωτοβουλίες και δράσεις τις οποίες υλοποίησε η χώρα μας με σκοπό την άμεση ανακούφιση των αμάχων στη Γάζα οι οποίοι συμβάλλουν έμπρακτα και όχι απλώς συμβολικά στην ανακούφιση του δοκιμαζόμενου πληθυσμού. Επιχείρηση με εθνικά μέσα μεταφοράς από τη Λωρίδα της Γάζας παιδιών και συνοδών τους για νοσηλεία όπου η περίθαλψή τους συνεχίζεται σε ελληνικά νοσοκομεία ακόμα και σήμερα.

Επιχειρήσεις μεταφοράς από τη Λωρίδα της Γάζας στην Ελλάδα Παλαιστινίων, που διέθεταν άδειες διαμονής και θεωρήσεις εισόδου. Επιχειρήσεις αποστολής της ελληνικής ανθρωπιστικής βοήθειας μέσω Αιγύπτου και Ιορδανίας. Τελευταία συμμετοχή μας στην ιορδανική πρωτοβουλία παροχής ανθρωπιστικής βοήθειας από αέρος στη Γάζα έλαβε χώρα αρχές Αυγούστου.

Άμεση οικονομική ενίσχυση για τη Γάζα προς την UNRWA 120.000 ευρώ και προσφάτως, επιπλέον, 50.000 ευρώ για την υποστήριξη του έργου της UNRWA στο Λίβανο, προς τον Παγκόσμιο Οργανισμό Υγείας 200.000 ευρώ και προς την UNICEF για τα παιδιά της Παλαιστίνης 50.000 ευρώ.

Παράλληλα, δρομολογείται περαιτέρω ενίσχυση του World Food Programme στη Λωρίδα της Γάζας για την αντιμετώπιση των οξύτατων επισιτιστικών αναγκών. Άμεση εθνική οικονομική ενίσχυση σε φιλανθρωπικά ιδρύματα στη δυτική όχθη, βρεφοκομείο στη Βηθλεέμ, ίδρυμα για παιδιά με ειδικές ανάγκες στη Βηθανία, άμεση χρηματοδοτική βοήθεια στη Μονή του Αγίου Πορφυρίου στη Γάζα για τη σίτιση όσων κατέφυγαν σε αυτήν. Ενέργειες για την ασφάλεια της Μονής και των καταφυγόντων σε αυτή.

Η συμμετοχή του Πρωθυπουργού κ. Μητσοτάκη στην τελετή υπογραφής του σχεδίου ειρήνευσης για τη Γάζα σήμερα στην Αίγυπτο και η προγραμματιζόμενη ανακοίνωση σημαντικής συνεισφοράς για την ανοικοδόμηση της Λωρίδας εντός των προσεχών ημερών αναδεικνύουν με τον πιο εύγλωττο τρόπο το διακριτό ρόλο της χώρας μας στο μεσανατολικό και την ευρύτερη περιφέρεια, αποτέλεσμα της συνεπούς πολιτικής αρχών που χαράσσουμε.

Αυτή είναι η αντίδραση της Ελλάδος του Υπουργείου Εξωτερικών στην ανθρωπιστική κατάσταση, η οποία πραγματικά είναι θλιβερή στη Γάζα. Ελπίζουμε σιγά - σιγά να αρχίσει η ροή της ανθρωπιστικής βοήθειας με τους ρυθμούς που χρειάζεται. Όσον αφορά δε τη συγκεκριμένη υπόθεση, για την οποία υπήρξε και η επίκαιρη ερώτηση, η βασική μας προτεραιότητα, όπως είπα, ήταν η άμεση και ασφαλής επιστροφή των Ελλήνων πολιτών στην Ελλάδα.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κυρία Υπουργό.

Πριν προχωρήσουμε, θα ήθελα να κάνω κάποιες ανακοινώσεις.

Οι Υπουργοί Υποδομών και Μεταφορών, Εθνικής Οικονομίας και Οικονομικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Προστασίας του Πολίτη, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Ναυτιλίας και Νησιωτικής Πολιτικής, Κλιματικής Κρίσης και Πολιτικής Προστασίας, καθώς και ο Αναπληρωτής Υπουργός Εθνικής Οικονομίας και Οικονομικών κατέθεσαν στις 10-10-2025 σχέδιο νόμου: «Σύσταση και οργάνωση του νομικού προσώπου δημοσίου δικαίου με την επωνυμία Υπηρεσία Πολιτικής Αεροπορίας και άλλες διατάξεις αρμοδιότητας του Υπουργείου Υποδομών και Μεταφορών».

Παραπέμπεται στην αρμόδια Διαρκή Επιτροπή της Βουλής.

Ο Βουλευτής της Νέας Δημοκρατίας κ. Γιώργος Στύλιος ζητεί άδεια απουσίας στο εξωτερικό στις 16 Οκτωβρίου.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Η Βουλή ενέκρινε τη ζητηθείσα άδεια.

Ο Βουλευτής της Νέας Δημοκρατίας κ. Θεόφιλος Λεονταρίδης ζητεί άδεια ολιγοήμερης απουσίας στο εξωτερικό από 13 έως 14 Οκτωβρίου.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Η Βουλή ενέκρινε τη ζητηθείσα άδεια.

Και συνεχίζουμε με την πρώτη με αριθμό 20/6-10-2025 επίκαιρη ερώτηση πρώτου κύκλου του Βουλευτή Δράμας της Κ.Ο. «ΠΑΣΟΚ–ΚΙΝΗΜΑ ΑΛΛΑΓΗΣ» κ. Αναστασίου (Τάσου) Νικολαΐδη προς τον Υπουργό Εθνικής Οικονομίας και Οικονομικών με θέμα: «Ουσιαστική ανάγκη η ένταξη του Κάτω Νευροκοπίου στο καθεστώς μείωσης και απαλλαγής ΕΝΦΙΑ».

Στην ερώτηση θα απαντήσει ο Υφυπουργός Εθνικής Οικονομίας και Οικονομικών, ο κ. Γεώργιος Κώτσηρας.

Ορίστε, κύριε Νικολαΐδη, έχετε τον λόγο για την πρωτολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ, κύριε Πρόεδρε.

Κύριε Υπουργέ, θεωρώ ότι δεν χρειάζονται ιδιαίτερα επιχειρήματα για το πόσο ουσιαστικό είναι το ζήτημα που περιγράφεται στην επίκαιρη ερώτηση και πόση σημασία έχει για τους κατοίκους μιας ακριτικής περιοχής της χώρας, το Κάτω Νευροκόπι, που βρίσκεται μόλις λίγα χιλιόμετρα από τα βόρεια σύνορα της πατρίδας μας.

Εξαγγείλατε τη μείωση και την απαλλαγή του ΕΝΦΙΑ για οικισμούς με πληθυσμό μέχρι 1.500 κατοίκους. Όμως, με αυτό το οριζόντιο πληθυσμιακό κριτήριο μένουν εκτός περιοχές, όπως είναι το Κάτω Νευροκόπι. Αναφέρατε ότι το μέτρο μείωσης και απαλλαγής ΕΝΦΙΑ στοχεύει στην αντιμετώπιση του δημογραφικού. Αν πραγματικά είναι αυτός ο στόχος, τότε το Νευροκόπι θα πρέπει να είναι πρώτο στη σχετική λίστα, καθώς σε σχέση με την προηγούμενη απογραφή ο πληθυσμός έχει μειωθεί κατά 32,28%, ποσοστό που αποτελεί τη δεύτερη μεγαλύτερη μείωση πληθυσμού δήμου σε ολόκληρη τη χώρα.

Κύριε Υπουργέ, το νομοσχέδιο του Υπουργείου Οικονομικών, στο οποίο περιλαμβάνεται το μέτρο της μείωσης του ΕΝΦΙΑ βρίσκεται σε φάση διαβούλευσης μέχρι τις 22 Οκτωβρίου. Αυτό σημαίνει ότι υπάρχει χρόνος για να διορθωθεί η παράλειψη που αφορά το Κάτω Νευροκόπι. Στηρίξτε έμπρακτα τους συμπολίτες μας στα σύνορα. Ζουν σε μια απομακρυσμένη περιοχή κάτω από αντίξοες συνθήκες με χαμηλές θερμοκρασίες σχεδόν στο σύνολο του χρόνου. Αποδείξτε ότι υπάρχει κρατική μέριμνα γι’ αυτούς και τις οικογένειες τους και ότι αναγνωρίζεται η σημαντική παρουσία τους σε έναν τόπο που βρίσκεται στην άκρη της Ελλάδας.

Κατόπιν των ανωτέρω ερωτάστε, κύριε Υπουργέ, σε ποιες ενέργειες προτίθεστε να προβείτε, ούτως ώστε ο οικισμός του Κάτω Νευροκοπίου να ενταχθεί στις περιοχές όπου θα εφαρμοστεί το καθεστώς μείωσης και απαλλαγής ΕΝΦΙΑ.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Νικολαΐδη.

Κύριε Υπουργέ, έχετε τον λόγο για την απάντησή σας.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κατ’ αρχάς, να αναφέρω σε συνέχεια της ερώτησης του αξιότιμου συναδέλφου ότι οι ανακοινώσεις του Πρωθυπουργού στη Διεθνή Έκθεση Θεσσαλονίκης, η εξειδίκευση τους μετέπειτα και η επικείμενη νομοθέτηση τους ακριβώς βρίσκουν στο κέντρο της πολιτικής αυτής πρωτοβουλίας τη στήριξη της περιφέρειας, τη στήριξη των ακριτικών χωριών, τη στήριξη των νησιών που για πολλά χρόνια είχαν αιτήματα σχετικά με τη φορολογική τους αντιμετώπιση. Και είναι αυτή η Κυβέρνηση, η οποία λαμβάνει για πρώτη φορά μετά από πάρα πολύ μεγάλο χρονικό διάστημα ουσιώδεις και πρακτικές πρωτοβουλίες, οι οποίες στηρίζουν ακριβώς τους συμπολίτες μας, οι οποίοι βρίσκονται στην περιφέρεια.

Και ο βασικός προσανατολισμός προφανώς είναι η ενίσχυση του διαθέσιμου εισοδήματος των πολιτών, η δίκαιη κατανομή των φορολογικών βαρών, προφανέστατα, επίσης, η αντιμετώπιση του δημογραφικού και η στήριξη της ελληνικής περιφέρειας, αλλά και η δημιουργία κινήτρων για την παραμονή των πολιτών στους τόπους καταγωγής τους. Και αυτό σηματοδοτείται και μέσω της μείωσης του ΕΝΦΙΑ και της κατάργησης του από τον επόμενο χρόνο, όπως και στη ρύθμιση που αφορά στη μείωση του τεκμαρτού εισοδήματος, επίσης, για οικισμούς μέχρι χίλιους πεντακοσίους κατοίκους, αλλά και η μείωση του ΦΠΑ στα ακριτικά νησιά, τα οποία έχουν αναφερθεί.

Υπενθυμίζω, επίσης, ότι η ρύθμιση, η οποία έχει έρθει για τους οικισμούς περιλαμβάνει, περίπου, 12.700 οικισμούς ανά την Ελλάδα και στο νομό Δράμας, κύριε συνάδελφε. Και αν δεν κάνω λάθος από τα στοιχεία που έχω διαθέσιμα και από την επιστολή που έχει κάνει ο Δήμος Κάτω Νευροκοπίου και μας έχει θέσει για να είμαι και δίκαιος ως προς τους συναδέλφους και ο συνάδελφος, ο Βουλευτής, ο κ. Κυριαζίδης με δικές του κοινοβουλευτικές και θεσμικές παρεμβάσεις, όπως και εσείς σήμερα με την επίκαιρη ερώτησή που έχετε καταθέσει, δεκαεννέα από τους είκοσι οικισμούς του Δήμου Κάτω Νευροκοπίου εντάσσονται στη ρύθμιση, η οποία έχει ανακοινωθεί και έρχεται προς ψήφιση.

Αντιλαμβανόμαστε, λοιπόν, ότι όλες οι πρωτοβουλίες λαμβάνονται πάντα στο πλαίσιο μιας ισότιμης συνθήκης και οριζόντιας συνθήκης, όπως υπαγορεύεται από την ανάγκη ορθής νομοθέτησης και από τα δημοσιονομικά περιθώρια που έχουμε διαθέσιμα. Δείξαμε εμπράκτως ότι η Κυβέρνησή μας είναι αυτή η οποία όταν και όπου βρίσκει χώρο και όπου υπάρχει δυνατότητα έχει πάντα τα αυτιά της και τα μάτια της ανοιχτά στα αιτήματα της κοινωνίας, προκειμένου να μπορεί να στηρίζει. Αυτό κάνουμε, αυτό θα συνεχίσουμε να κάνουμε και νομίζω ότι το μήνυμα που έχουμε στείλει είναι και σαφές και πρακτικό και δεν σταματά εδώ. Προφανώς βρισκόμαστε εν εξελίξει και πάντα θα προσπαθούμε στο μέτρο του εφικτού να συνδράμουμε την ελληνική περιφέρεια, όπως κάναμε ήδη με τις ανακοινώσεις που έχουν γίνει στο πλαίσιο της Έκθεσης Θεσσαλονίκης.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Ορίστε, κύριε Νικολαΐδη, έχετε τον λόγο για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Χωρίς να θέλω να έρθουμε σε αντιπαράθεση, κύριε Υπουργέ, εύχομαι η στήριξη που θα δώσετε στον Νομό Δράμας να μην έχει καμία σχέση με τη στήριξη που πήρε τα προηγούμενα έξι χρόνια, γιατί αν πάρει τη στήριξη των προηγούμενων έξι ετών, εμείς είμαστε αναγκασμένοι να φύγουμε από τον Νομό Δράμας.

Είπατε για τα μέτρα στήριξης της Κυβέρνησης της Νέας Δημοκρατίας, που εξήγγειλε ο κύριος Πρωθυπουργός. Μιλήσατε για το ΦΠΑ, ένα ΦΠΑ που όταν το πρότεινε ο Πρόεδρός μας, ο Νίκος ο Ανδρουλάκης, στα βασικά προϊόντα είπατε ότι δεν είναι μετρήσιμο.

Θα ήθελα να μας πείτε αν είναι μετρήσιμο τώρα στις ακριτικές περιοχές. Πότε μετριέται από την Κυβέρνηση της Νέας Δημοκρατίας; Όταν ακούει ή όταν δεν ακούει;

Εμείς, ως αξιόπιστη Αντιπολίτευση, ερχόμαστε εδώ για να σας δώσουμε και προτάσεις, για να υπάρξουν λύσεις. Σας λέμε ότι για τον Δήμο Κάτω Νευροκοπίου θεωρούμε ότι θα πρέπει να λάβετε υπόψη σας και τα γεωγραφικά στοιχεία. Είναι ένας δήμος, στην ουσία ένα χωριό, ο οποίος έχει χάσει το ένα τρίτο του πληθυσμού του την τελευταία δεκαετία. Από τα τελευταία δέκα χρόνια, τα έξι είναι η Κυβέρνηση της Νέας Δημοκρατίας. Αν αυτό θεωρείτε ότι είναι η στήριξή του, τότε θα συμφωνήσω μαζί σας.

Θυμάστε πολύ καλά ότι πριν από λίγο καιρό έφυγε ένα στρατόπεδο από τον Δήμο Νευροκοπίου, στα σύνορα του τόπου μας. Έφυγαν οικογένειες από εκεί. Προσπαθώ να σας πω, όσο πιο ήρεμα γίνεται, κύριε Υπουργέ, ότι η Δράμα σβήνει, το Νευροκόπι σβήνει. Σας καλώ να έρθετε στο Δήμο Νευροκοπίου. Το ότι σας έχει κάνει αναφορά ο κ. Κυριαζίδης, ο συνάδελφος, σίγουρα σας έχει κάνει και ο κ. Ξανθόπουλος, αυτό θέλουμε κι εμείς, μια γροθιά. Το θέμα είναι να γίνονται έργα, όχι να ακούμε επικοινωνιακά.

Ελάτε στο Νευροκόπι, και θα δείτε από ποιον δρόμο θα έρθετε, για να φτάσουμε στον Νομό Δράμας και από ποιον δρόμο θα πάτε στο Νευροκόπι, για να καταλάβετε πού ζουν αυτοί οι άνθρωποι. Γιατί σήμερα που εμείς είμαστε εδώ στην Αθήνα και μπορεί να είμαστε με τα κοντομάνικο, στο Νευροκόπι πάνω από έναν μήνα καίνε τις σόμπες τους και ανάβουν τα καλοριφέρ τους.

Αυτό θα πει στήριξη, κύριε Υπουργέ: Να έρθετε, να δείτε και να λύσετε τα προβλήματα. Μιλάμε για έναν νομό προβληματικό. Και γι’ αυτά τα προβλήματα που υπάρχουν, ευθύνη φέρει και η Κυβέρνηση της Νέας Δημοκρατίας, τα τελευταία έξι χρόνια.

Οπότε, θα ήθελα μία ξεκάθαρη απάντηση, κύριε Υπουργέ. Θα μπει στους δήμους, για να έχουν απαλλαγή ΕΝΦΙΑ; Είναι πολύ απλό: Ή ναι ή όχι. Αλλιώς, το αφήνουμε και ακούμε το επικοινωνιακό. Συνηθίσαμε από το επικοινωνιακό στη Δράμα, σας λέω. Έχω κουραστεί. Με βλέπετε; Ο τρόπος που μιλάω είναι τρόπος κούρασης και αγανάκτησης από έναν πολίτη, ο οποίος επένδυσε στον τόπο του, αλλά δεν έχει αποτέλεσμα.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Κύριε Υπουργέ, έχετε τον λόγο για την δευτερολογία σας.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Καταρχάς, δεν νομίζω, κύριε συνάδελφε, ότι είναι επικοινωνία το να έρχεσαι και να στηρίζεις εμπράκτως την πολύ μεγάλη πλειοψηφία των περιφερειακών οικισμών ανά τη χώρα. Όταν αναφέρθηκα σε ένα εκατομμύριο πολίτες οι οποίοι ευνοούνται φορολογικά από το μέτρο της μείωσης και κατάργησης του ΕΝΦΙΑ σε 12.700 οικισμούς, το τελευταίο που αφορά αυτή η διαπίστωση είναι σε θέμα επικοινωνίας. Είναι ουσία 100% σε ανθρώπους οι οποίοι πραγματικά το έχουν ανάγκη και σε περιοχές οι οποίες για τον πολυδιάστατο ρόλο που εισφέρουν στην Ελλάδα συνολικά χρειάζονται παραπάνω στήριξη, είτε λέγονται ακριτικές περιοχές της περιφέρειας είτε λέγονται ακριτικά νησιά είτε λέγονται οποιεσδήποτε ευαίσθητες περιοχές που πρέπει να στηρίξουν ακόμα περισσότερο.

Και είναι αυτή η Κυβέρνηση οποία δεν προχώρησε σε μέτρα επικοινωνίας. Προχώρησε σε μέτρα ουσίας, προχώρησε σε μέτρα στήριξης είτε αφορά τη μείωση του ΦΠΑ εκεί που πραγματικά υπάρχει περαιτέρω ανάγκη να στηριχθούν ακόμα περισσότερο οι κάτοικοι και οι επαγγελματίες, είτε τη μείωση του τεκμαρτού εισοδήματος που αφορά σχεδόν όλους τους οικισμούς του Νομού Δράμας.

Σας άκουσα να δηλώνετε απογοητευμένος και κουρασμένος από την κατάσταση που επικρατεί. Εγώ δεν θέλω να υποτιμήσω και να υποβαθμίσω τις ανάγκες που υπάρχουν στον Νομό Δράμας, όπως και της και τη συνεισφορά του κοινοβουλευτικού διαλόγου και του κοινοβουλευτικού ελέγχου που όλοι οι συνάδελφοι ασκούν και είναι στο πλαίσιο της εύλογης συνεισφοράς σε μια προσπάθεια που όλοι θέλουμε να κάνουμε, αλλά όταν η πολύ μεγάλη πλειοψηφία όλων των οικισμών που ανήκουν στον Νομό Δράμας εντάσσεται στη ρύθμιση για τον μειωμένο ΕΝΦΙΑ, όταν ο μεγαλύτερος αριθμός των οικισμών που βρίσκονται και στον Νομό Δράμας υπάγονται στο μειωμένο τεκμαρτό εισόδημα των ελεύθερων επαγγελματιών, θεωρώ ότι το αναφέρεστε ως Βουλευτής ως απογοητευμένος νομίζω ότι είναι αναντίστοιχο με την πραγματικότητα. Διότι εμείς κάναμε μία προσπάθεια η οποία έχει πρακτικά αποτελέσματα, όχι επικοινωνιακά. Και θα περίμενα, αν μη τι άλλο, καταρχήν να επιδοκιμάσετε ότι έγινε αυτή η προσπάθεια η οποία θα νομοθετηθεί.

Σας ξαναλέω, λοιπόν, όπου υπάρχει η δυνατότητα δημοσιονομικού χώρου, προφανώς θα γίνεται αξιολόγηση όλων των δεδομένων που θέτετε και εσείς και άλλοι συνάδελφοι με τις κοινοβουλευτικές παρεμβάσεις. Εδώ είμαστε προκειμένου να μπορούμε να τα αξιολογούμε, αλλά έχει γίνει μια μεγάλη προσπάθεια. Σας είπα και προηγουμένως ότι στο νομό τον συγκεκριμένο, δεκαεννέα από τους είκοσι οικισμούς έχουν ενταχθεί. Δεν επικοινωνεί αυτό. Ουσία είναι και αφορά συμπολίτες μας και συμπολίτες μας και ανθρώπους οι οποίοι βρίσκονται στον νομό που εκλέγεστε.

Οπότε όταν αναφερόμαστε σε επικοινωνία όταν η κυβέρνηση έχει και έχει δώσει πρακτικές λύσεις, ουσιώδεις λύσεις, μείωση φορολογίας για πρώτη φορά μετά από χρόνια στην ελληνική περιφέρεια, νομίζω ότι είναι αναντίστοιχο με την πραγματικότητα. Εμείς εδώ είμαστε και όλοι συμπολίτες μας που βρίσκονται στην περιφέρεια θέλουμε να αγκαλιαστούν από την πολιτεία με τον καλύτερο δυνατό τρόπο, πάντα στο πλαίσιο που έχουμε διαθέσιμο. Και αυτό γίνεται με μέθοδο, με σχέδιο, με δυσκολίες, με την πλάτη που έχει βάλει ο ελληνικός λαός για να έχουμε ένα καλύτερο δημοσιονομικό περιβάλλον. Αυτό θα συνεχίσουμε να κάνουμε.

Και θεωρώ ότι είναι καλό για τον κοινοβουλευτικό διάλογο και εμείς, ως Κυβέρνηση, να προσπαθούμε να επιλύσουμε προβλήματα που μας τίθενται, αλλά και εσείς να είστε λίγο πιο μεγαλόψυχοι στην κριτική σας, γιατί όταν εδώ πέρα η πολύ μεγάλη πλειοψηφία των οικισμών έχει ενταχθεί σε αυτή τη ρύθμιση, αν μη τι άλλο, είναι ένα καλό, σοβαρό και σημαντικό βήμα στήριξης της ελληνικής περιφέρειας.

Εδώ είμαστε για να συνεχίσουμε την προσπάθεια που κάνουμε και όλοι οι πολίτες που βρίσκονται στην περιφέρεια να ξέρουν και να γνωρίζουν ότι αυτή η Κυβέρνηση έχει πάντα ως γνώμονα τη στήριξή τους. Αυτό κάνουμε και αυτό θα συνεχίσουμε να κάνουμε.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Συνεχίζουμε με την τέταρτη επίκαιρη ερώτηση με αριθμό 2/6-10-2025 του πρώτου κύκλου της Βουλευτού Αχαΐας της Κ.Ο. «ΝΕΑ ΑΡΙΣΤΕΡΑ» κυρίας Αθανασίας (Σίας) Αναγνωστοπούλου προς τον Υπουργό Εσωτερικών με θέμα: «Παρακώλυση των αποσπάσεων για λόγους συνυπηρέτησης - Αντιφατική Εγκύκλιος της Διεύθυνσης Προγραμματισμού, Ανθρώπινου Δυναμικού και Οργάνωσης (ΔΙΠΑΑΔ) με επιπτώσεις στις οικογένειες στελεχών των Ενόπλων Δυνάμεων». Θα απαντήσει η Υφυπουργός Εσωτερικών κ. Παρασκευή Χαραλαμπογιάννη.

Κυρία Αναγνωστοπούλου, έχετε τον λόγο για την πρωτολογία σας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κυρία Υπουργέ, έχουν γίνει στο Υπουργείο σας και γραπτές ερωτήσεις κι έχω δει τις απαντήσεις. Δεν θα ήθελα, όμως, να έχω τις ίδιες απαντήσεις και εγώ σήμερα, γιατί για να αναγκάζομαι να κάνω επίκαιρη ερώτηση -υποχρέωσή μου είναι, δεν αναγκάζομαι, καταχρηστικά λέω το «αναγκάζομαι»- σημαίνει ότι υπάρχει σοβαρός λόγος και σοβαρό πρόβλημα στις Ένοπλες Δυνάμεις.

Το 2024, η Βουλή με το άρθρο 56 ψήφισε με σαφήνεια το δικαίωμα των δημοσίων υπαλλήλων, μεταξύ αυτών και των λειτουργών του δημόσιου τομέα που είναι σύζυγοι ή συμβιώνουν με στρατιωτικούς, να αποσπώνται για λόγους συνυπηρέτησης. Το συγκεκριμένο άρθρο έγινε δεκτό με ενθουσιασμό από τις Ένοπλες Δυνάμεις εκείνες τις μέρες, γιατί έχει ιδιαίτερη αξία για τη διατήρηση της συνοχής της οικογένειας, έχει αξία γιατί ελαφρύνει αποφασιστικά τα βάρη -ψυχολογικά, οικονομικά, κοινωνικά- μιας οικογένειας στρατιωτικών, οι οποίοι πάνω απ’ όλα και με απόφαση του κράτους μετατίθενται κάθε τρία ή τέσσερα χρόνια.

Όπως έχουν επισημάνει, όμως, και το Σωματείο Οικογενειών Ενόπλων Δυνάμεων, ενώ υπάρχει αυτή η πεντακάθαρη διάταξη -που προσέξτε κυρία Υφυπουργέ, διορθώνει, τροποποιεί προς το καλύτερο τη διάταξη του νόμου του 2001- που δείχνει τη βούληση του νομοθέτη και ψηφίστηκε, έρχεται μία εγκύκλιος από τη διεύθυνση προσωπικού αποσπάσεων και αποχωρήσεων δημοσίων υπαλλήλων με τάδε αριθμό πρωτοκόλλου -το γνωρίζετε, για να μη χάνω χρόνο- και επαναφέρει τους περιορισμούς οι οποίοι υπήρχαν και πριν, με τους οποίους χωρίς ιδιαίτερη αιτιολογία τα αιτήματα αποσπάσεων απορρίπτονται και ακυρώνεται στην ουσία το δικαίωμα απόσπασης για λόγους συνυπηρέτησης και λοιπά.

Υπάρχει μία αντίφαση, θεσμική αντίφαση ανάμεσα στον νομοθέτη και στη διοίκηση, δηλαδή στη διοικητική και τη θεσμική λειτουργία. Αυτή η αντίφαση είναι σε βάρος των ίδιων των εργαζομένων και μάλιστα των εργαζομένων των Ενόπλων Δυνάμεων. Δεν χρειάζεται να σας πω τώρα πόσα προβλήματα αντιμετωπίζει η κοινωνία, όπως είναι η ακρίβεια και το δημογραφικό πρόβλημα που αντιμετωπίζουμε ως χώρα. Αντί, λοιπόν, η εγκύκλιος να διευκολύνει και κατηγορηματικά να εφαρμόζει το άρθρο 56 του νόμου του 2024, έρχεται και επαναφέρει τη δυσλειτουργία που υπήρχε από το 2001 και που ήρθε ο νόμος υποτίθεται να διορθώσει.

Δεν θέλω να μου πείτε αυτά που έχετε στείλει γραπτώς, ειλικρινά, γιατί οι άνθρωποι αγωνιούν. Δεν είναι τι θα ακούσω εγώ. Είναι τι θα ακούσουν αυτοί. Πρέπει η εγκύκλιος αυτή να προσαρμοστεί ακριβώς και να εφαρμόσει ακριβώς τον νόμο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Ορίστε, κυρία Υπουργέ, έχετε τον λόγο για την απάντησή σας.

**ΒΙΒΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Ευχαριστώ, πολύ, κύριε Πρόεδρε.

Κυρία Αναγνωστοπούλου, είχατε ξανακαταθέσει την επίκαιρη ερώτηση τον Ιούλιο και την αποσύρατε. Ποτέ δεν είναι αργά, όμως, να διευκρινίσουμε πέντε πράγματα.

Κύριε Πρόεδρε, θα χρησιμοποιήσω ελάχιστο χρόνο από την δευτερολογία, για να μην χαθεί χρόνος από άλλους συναδέλφους.

 Να τα πάρουμε από την αρχή. Τι ίσχυε ως το 2024; Ο ν. 2946/2001-όπως πολύ σωστά είπατε- τι έκανε; Έδινε τη δυνατότητα να αιτηθούν πολιτικοί, διοικητικοί υπάλληλοι του στενού δημόσιου τομέα να αποσπαστούν σε υπηρεσία ή σε περιοχή, που ο σύζυγός τους υπηρετεί. Και δεν είναι μόνο οι Ένοπλες Δυνάμεις. Και έχει μια σημασία να αναδείξουμε ότι ο νομοθέτης έχει βούληση και για άλλες ιδιαίτερες κατηγορίες προσωπικού του δημοσίου, όχι μόνο οι στρατιωτικοί μας. Είναι και τα Σώματα Ασφαλείας, είναι και οι εκπαιδευτικοί και οι θρησκευτικοί λειτουργοί. Υπάρχει λοιπόν ένα πλέγμα εκεί το 2001.

 Με ποια διαδικασία συνέβαινε αυτή η συνυπηρέτηση, εφόσον γινόταν δεκτή; Γινόταν δεκτή, εφόσον υπήρχε σύμφωνη γνώμη του αρμόδιου υπηρεσιακού συμβουλίου. Εκεί λοιπόν τι παρατηρήθηκε; Παρατηρήθηκε -και όλα αυτά τα χρόνια, δυστυχώς που το λέω, δεν ήρθε καμία κυβέρνηση να το αλλάξει. Το 2024 το αφουγκραστήκαμε και το αλλάξαμε- μη έγκαιρη συγκρότηση του υπηρεσιακού συμβουλίου. Είχαμε καθυστερήσεις στην κρίση του υπηρεσιακού συμβουλίου. Μπορεί να είχαμε και απόρριψη από τη διοίκηση, χωρίς καν να παραπεμφθεί το θέμα στο υπηρεσιακό συμβούλιο.

Αυτό, λοιπόν, μας οδήγησε στην πρωτοβουλία της Κυβέρνησης το 2024 να διευκολύνουμε τις εν λόγω αποσπάσεις και να τις επιταχύνουμε προς όφελος των υπηρετούντων υπαλλήλων, πρώτον, επεκτείνοντας καταρχήν το πεδίο εφαρμογής. Έως τώρα ήταν στο στενό δημόσιο. Από το 2024 και μετά έχουμε το ευρύ δημόσιο. Δεύτερον, απλοποιήθηκε η διαδικασία, αίροντας επί της ουσίας αυτήν την υποχρέωση περί της σύμφωνης γνώμης του υπηρεσιακού συμβουλίου. Και το τρίτο πολύ σημαντικό είναι ότι για πρώτη φορά τέθηκε χρόνος, ένας μήνας από την υποβολή της αίτησης του υπαλλήλου, προκειμένου να αποφανθούν -και εδώ έχει τη σημασία της και θα εξηγήσω για ποιο λόγο έχει σημασία αυτό το σημείο- τα αποφασίζοντα όργανα.

Ποια είναι τα αποφασίζοντα όργανα; Είναι ο φορέας προέλευσης και ο φορέας υποδοχής. Για ποιο λόγο το επισημαίνω αυτό; Και με αυτό τον τρόπο θα αποδείξω ότι η εγκύκλιος δεν έρχεται σε αντίφαση επί της ουσίας με τον νόμο. Απλά διευκρινίζει κάποια ζητήματα. Τι λέει η εγκύκλιος; Η εγκύκλιος λέει ότι σε κάθε περίπτωση επισημαίνεται ότι με τις προεκτεθείσες διατάξεις δηλώνεται με σαφή τρόπο η βούληση της πολιτείας να υποστηρίξει τον συνταγματικά κατοχυρωμένο θεσμό της οικογένειας, παρέχοντας τη δυνατότητα στα μέλη της να συνοικούν, αλλά και να δημιουργήσει τις κατάλληλες συνθήκες για την απρόσκοπτη εκτέλεση των υπηρεσιακών καθηκόντων των υπαλλήλων προς εξυπηρέτηση γενικότερου δημοσίου συμφέροντος.

Συνεπώς, τυχόν άρνηση συνυπογραφής των σχετικών αποφάσεων απόσπασης από τα αποφασίζοντα όργανα θα πρέπει να αιτιολογείται ειδικώς. Και κατά συνέπεια η ύπαρξη υπηρεσιακών αναγκών που δεν επιτρέπουν την ικανοποίηση του αιτήματος, θα πρέπει να τεκμηριώνεται με συγκεκριμένα κάθε φορά στοιχεία. Για ποιο λόγο το επισημαίνω αυτό; Γιατί, γινόμαστε αποδέκτες καταγγελιών από υπαλλήλους που λένε «μου απέρριψε το αποφασίζον όργανο την αίτησή μου, χωρίς να μου πει τον λόγο.

Ο λόγος για τον οποίο επισημαίνω ότι η εγκύκλιος δεν έρχεται σε αντίφαση, είναι ότι επί της ουσίας αναδεικνύουμε μέσω αυτής ότι χωρίς ειδική αιτιολογία δεν μπορεί να σταθεί η απόφαση από το αποφασίζον όργανο. Και μετά ταλαιπωρείται ο κόσμος και πηγαίνει στα δικαστήρια.

Σύμφωνα λοιπόν με τον Κώδικα Διοικητικής Διαδικασίας και ο φορέας προέλευσης και ο φορέας υποδοχής οφείλουν να το εξηγήσουν στον αιτούντα. Διότι, αυτό που πρέπει να ξεκαθαρίσουμε εδώ, κυρία Αναγνωστοπούλου, είναι ότι η πρόθεση της Κυβέρνησης ήταν να διευκολύνει βεβαίως. Δεν ήταν όμως να δημιουργήσει κενά στη λειτουργία των δημόσιων υπηρεσιών επ’ ουδενί, μη λαμβάνοντας υπόψη καμία άποψη από τα αποφασίζοντα τα όργανα. Αλλιώς θα λέγαμε ότι είναι μια διαπιστωτική πράξη, η οποία ικανοποιείται άμα τη εμφανίσει. Δηλαδή, με το που έρχομαι εγώ και κάνω μία αίτηση, τότε με αυτό τον τρόπο τρέχει η διαδικασία. Άρα, δεν υπάρχει καμία αντίφαση μεταξύ της διατάξεως και της εγκυκλίου.

Επί της ουσίας αυτό που λέμε, για να θωρακίσουμε απολύτως τον υπάλληλο, είναι ότι για να απορρίψει το αποφασίζουν όργανο -ξαναλέω εντός της αποκλειστικής προθεσμίας του ενός μήνα που είναι αρκετά σφιχτή για το δημόσιο, όπως καταλαβαίνετε- θα πρέπει να αιτιολογήσουν με ειδικό και τεκμηριωμένο τρόπο για ποιο λόγο το αρνούνται. Και έτσι προστατεύεται και ο υπάλληλος, προστατεύεται και η δημόσια υπηρεσία.

Τα υπόλοιπα στη δευτερολογία.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κυρία Υπουργέ.

 Ορίστε, κυρία Αναγνωστοπούλου έχετε τον λόγο για τη δευτερολογία σας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κυρία Υφυπουργέ, μου απαντήσατε ακριβώς τα ίδια όπως και στις γραπτές ερωτήσεις που σας έχουν υποβληθεί.

 Και θέλω να σας κάνω δύο ερωτήσεις. Η πρώτη ερώτηση αφορά αν έχετε εικόνα πόσα αιτήματα αποσπάσεων έχουν γίνει. Και ξέρω για ποιους προβλέπεται, όπως για τους κληρικούς όταν έχουν το εκπαιδευτικό επάγγελμα. Απλώς δεν έχουμε χρόνο για να αναφέρουμε όλα αυτά. Αλλά μιλάω ειδικά για τους στρατιωτικούς, που είναι υποχρεωμένοι κάθε τρία με τέσσερα χρόνια να μετατίθενται. Γιατί θα μπορούσα να πω και για τους εκπαιδευτικούς εν γένει.

 Για να διαμαρτύρονται οι άνθρωποι υπάρχει κάποιο πρόβλημα. Και εγώ μεταφέρω το πρόβλημα εδώ. Δεν είναι να πείσουμε εγώ εσάς και εσείς εμένα. Εσείς πρέπει να πείσετε αυτούς που ακούνε και έχουν το πρόβλημα. Άρα λοιπόν θέλουν να ξέρουν, θέλω να ξέρω και εγώ, πόσοι είναι αυτοί που έχουν πρόβλημα, σε πόσους δεν έγινε δεκτό το αίτημα, ενώ ο νόμος ρητά και κατηγορηματικά λέει ότι εντός ενός μήνα εγκρίνεται η απόσπαση, αποφασίζεται η απόσπαση.

Δεν έχει βάλει κριτήρια ο νομοθέτης. Το ότι βεβαίως έφυγε από το υπηρεσιακό συμβούλιο, το ξέρουμε. Δεν έχει βάλει κριτήρια όπως έβαζε ο νόμος το 2001. Αν δείτε δε την Αιτιολογική Έκθεση του άρθρου 56 του νόμου του 2024, αναφέρεται ξεκάθαρα ότι γίνεται για να διευκολύνει τη διαδικασία προς όφελος των στρατιωτικών.

Δεν υπάρχει καμία πρόβλεψη στο νόμο, απολύτως καμία πρόβλεψη. Εσείς η ίδια, το Υπουργείο σας, δηλαδή, έχει απαντήσει ότι οι εγκύκλιες οδηγίες δεν κατισχύουν των προβλεπόμενων διατάξεων, οι οποίες ρητώς απαιτούν την έκδοση απόφασης απόσπασης από τα αρμόδια όργανα.

Τότε δεν θα υπήρχε, εκτός από αυτό, ότι διευρύνεται στον δημόσιο τομέα κ.λπ., το να μπει ένας μήνας, η προθεσμία ενός μήνα, στο να γίνει πανηγυρικά η ψήφιση αυτής της διάταξης στη Βουλή, ότι διευκολύνονται οι άνθρωποι, υπάρχει κάποιο μεγάλο πρόβλημα. Τώρα, για το αν ο άλλος δημόσιος τομέας μπορεί να χάνει πρόσωπα με αποσπάσεις και κινητικότητα, μπορεί να λυθεί.

Αλλά αναφέρομαι ειδικά στους στρατιωτικούς, τους οποίους, μέσα σε όλα τα άλλα -γιατί έρχονται και νομοθετήματα, νομοσχέδια, τα οποία δεν είναι τα ευνοϊκότερα για τις ένοπλες δυνάμεις, αλλά αυτό δεν είναι δικιά σας αρμοδιότητα- εδώ, τώρα, μου λέτε ότι μπαίνουν κριτήρια στην εγκύκλιο, τα οποία επί της ουσίας μάς ξαναγυρίζουνε στο προηγούμενο καθεστώς του 2001, που επί της ουσίας δεν αλλάζουν τίποτα από τη νομοθεσία του 2024 και από τη βούληση του νομοθέτη.

Ας έμπαινε στον νόμο, κυρία Υφυπουργέ, ότι με αυτά τα κριτήρια ή με τη σύμφωνη γνώμη… -και κλείνω με αυτό, κύριε Πρόεδρε- γιατί ξέρετε κάτι; Τότε είχα ψηφίσει «παρών» και θα σας πω γιατί είχα ψηφίσει «παρών», κυρία Υφυπουργέ: Όπου υπάρχει σε διάταξη από αυτή την Κυβέρνηση πρόβλεψη ότι θα υπάρξουν διευκρινίσεις, είτε με υπουργική απόφαση είτε με εγκύκλιο, ξέρω ότι υπάρχει παγίδα, ξέρω ότι αναιρείται το ίδιο το άρθρο η διάταξη που ψηφίστηκε μέσα στη Βουλή.

Γι’ αυτό είμαι πάρα πολύ επιφυλακτική, γι’ αυτό ζητάω πάντα ρητά και κατηγορηματικά στον νόμο τα κριτήρια, για να ξέρουν και οι άνθρωποι που τους αφορούν αυτοί οι νόμοι.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κυρία Αναγνωστοπούλου.

Κυρία Υπουργέ, έχετε τον λόγο για τη δευτερολογία σας.

**ΒΙΒΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Ευχαριστώ πολύ, κύριε Πρόεδρε.

Ευτυχώς που το αναδείξετε εσείς ότι ψηφίσατε «παρών», γιατί δεν ήθελα να σας φέρω σε δύσκολη θέση, κυρία Αναγνωστοπούλου. Γιατί πρέπει να έχουμε μια συνεπή στάση στα πράγματα τα κοινοβουλευτικά, εννοώ ότι δεν γίνεται να υπονοείτε ότι δεν ψηφίσατε «παρών» γιατί υπήρχε κάποια υπουργική απόφαση, γιατί δεν υπήρχε πρόβλεψη για υπουργική απόφαση.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Υπήρχε πρόβλεψη για εγκύκλιο.

**ΒΙΒΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Η εγκύκλιος, κυρία Αναγνωστοπούλου, με όλο τον σεβασμό -έχετε διατελέσει και Υπουργός και το γνωρίζετε πάρα πολύ καλά- δεν είναι τίποτα άλλο παρά μόνο με λίγο πιο απλό η επί της ουσίας εξήγηση του νόμου στις υπηρεσίες για να τον εφαρμόσουν καλύτερα. Άρα το ερώτημα από μόνο του ότι μια εγκύκλιος έρχεται και ανατρέπει τον νόμο επί της ουσίας δεν υφίσταται, να το παραδεχτούμε τώρα εδώ. Αυτό το οποίο λέει ο νόμος είναι αυτό που εμφανίζεται στην εγκύκλιο.

Τι θα πρέπει λοιπόν να κάνει ένα αποφασίζον όργανο; Ξαναλέω ότι έχετε υπογράψει σαν Υπουργός. Όταν έχουμε μια διαπιστωτική πράξη, η διαπιστωτική πράξη απλά καθηλώνει αυτό το οποίο έρχεται ο άλλος και υπογράφει ως αίτηση. Όταν έχουμε όμως απόφαση, η απόφαση λαμβάνει υπόψη το αιτούμενο, σύμφωνα με τον κώδικα διοικητικής διαδικασίας, και ο φορέας προέλευσης και ο φορέας υποδοχής -γιατί δεν θέτετε το άλλο, γιατί μπορεί ο φορέας προέλευσης να έχει κάποια κριτήρια, βλέπε δεν έχω κόσμο να μπορέσει να μου επιτελέσει το τάδε έργο για το οποίο εσύ φεύγεις και αφήνεις ένα κενό πίσω, μπορεί και ο φορέας υποδοχής επίσης να μην έχει λεφτά να τον πληρώσει.

Επομένως, την ειδική τεκμηρίωση μια χαρά γνωρίζουν οι υπηρεσίες πώς πρέπει να την συντάσσουν και να την ετοιμάζουν. Η εγκύκλιος στην πραγματικότητα δεν είπε τίποτα διαφορετικό από αυτό που λέει ο νόμος. Δεν πρόκειται, επαναλαμβάνω, για μια αυτοδίκαιη, διαπιστωτική αποδοχή μιας αίτησης. Εκεί προφανώς το αποφασίζον όργανο δεν λαμβάνει μια απόφαση άνευ ετέρου με την εμφάνιση της αιτήσεως.

Επομένως, να πούμε ότι επί της ουσίας ο νόμος δεν στηρίχθηκε σε καμία υπουργική απόφαση, δεν στηρίχθηκε σε καμία εγκύκλιο. Εσείς δεν θέλατε να την ψηφίσετε και έρχεστε τώρα εδώ και λέτε με μεγάλη αγωνία πώς επί της ουσίας έχουμε την προστασία της οικογενειακής ζωής.

Να πω λοιπόν ότι η Νέα Δημοκρατία τα τελευταία χρόνια -είναι εδώ και η κ. Συρεγγέλα, που έχει επιτελέσει Υπουργός στο Υπουργείο Κοινωνικής Συνοχής- έχει κάνει πάρα πολλά πράγματα για την ελληνική οικογένεια. Ο κ. Κώτσηρας ανέφερε νωρίτερα τα ζητήματα τα φορολογικά.

Από εκεί και πέρα, σε ό,τι αφορά το δημόσιο, να πω ότι στην τελευταία διαδικασία είχαμε μια πρόσφατη διάταξη όπου τρίτεκνες και πολύτεκνες οικογένειες για πρώτη φορά συνενώνονται με ιδιώτες.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Θέλω να απαντήσετε στους ανθρώπους!

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε, κυρία συνάδελφε!

**ΒΙΒΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Σας απάντησα, κυρία Αναγνωστοπούλου. Ε, τώρα άμα χρειάζεται να εξηγώ σε τέως Υπουργό ότι η εγκύκλιος δεν είναι υποχρεωτική για τον νόμο, κυρία Αναγνωστοπούλου, τι να πω! Τι να πω.

Η απάντηση είναι πολύ συγκεκριμένη, η εγκύκλιος επί της ουσίας εξειδικεύει τον νόμο. Ο νόμος μιλάει περί απόφασης. Επομένως, τις επόμενες μέρες κιόλας, σε ό,τι αφορά το θεσμό της οικογένειας, να πω ότι εκτός από τη δόκιμη συνυπηρέτηση, εκτός από το κομμάτι της διάταξης για τους πολύτεκνους και τους τρίτεκνους με ιδιώτες, να πούμε ότι έρχεται και μια επόμενη ρύθμιση, κύριε Πρόεδρε, και για το πρόγραμμα «Βοήθεια στο σπίτι» και για τις συνενώσεις των οικογενειών αυτών με τη δεκαετή δέσμευση.

Ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κυρία Υπουργό.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα εννέα ξένοι φοιτητές και καθηγητές, μέλη διοικητικών συμβουλίων ιατρικών συλλόγων και του Παγκόσμιου Ιπποκράτειου Ινστιτούτου Ιατρών, καθώς και φοιτητές της Ιατρικής Σχολής του Εθνικού και Καποδιστριακού Πανεπιστημίου Αθηνών, συμμετέχοντες στην ημερίδα που θα πραγματοποιηθεί στην Αίθουσα της Γερουσίας για την Παγκόσμια Ημέρα Βιοηθικής στο πλαίσιο της Ιπποκρατικής Εβδομάδος.

Σας καλωσορίζουμε στη Βουλή. Σας ευχόμαστε ό,τι καλύτερο.

(Χειροκροτήματα από όλες τις πτέρυγες της Βουλής)

Και να εξηγήσω λιγάκι. Επειδή βλέπετε σήμερα μια ειδική διαδικασία, η Βουλή έχει δύο πράγματα με τα οποία κυρίως ασχολείται, το ένα είναι η ψήφιση νόμων για όλα τα προβλήματα που απασχολούν την κοινωνία και την πολιτεία και ο δεύτερος ρόλος είναι ο λεγόμενος Κοινοβουλευτικός Έλεγχος, ένας Βουλευτής έρωτα και ένας Υπουργός απαντά. Μέσω αυτής της απάντησης ενημερώνεται η κοινωνία, γιατί βρισκόμαστε σε ανοικτή διαδικασία μέσω του κυκλώματος της Βουλής των Ελλήνων, και έτσι μην περιεργείτε ότι τα έδρανα είναι άδεια. Ένας Βουλευτής ρωτά και ένας Υπουργός απαντά.

Δεν θα συζητηθούν σήμερα κατόπιν συνεννόησης:

Η τρίτη με αριθμό 11/6-10-2025 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Ιωάννη Δελή προς την Υπουργό Παιδείας, Θρησκευμάτων και Αθλητισμού με θέμα: «Άμεση λειτουργία του 2ου Ειδικού Εργαστηρίου Επαγγελματικής Εκπαίδευσης και Κατάρτισης (Ε.Ε.Ε.Ε.Κ.) Θέρμης στην Περιφερειακή Ενότητα Θεσσαλονίκης».

Δεύτερον, η έκτη με αριθμό με αριθμό 9/6-10-2025 επίκαιρη ερώτηση πρώτου κύκλου του Βουλευτή Αχαΐας της Κ.Ο. «ΝΙΚΗ» κ. Σπυρίδωνος Τσιρώνη προς την Υπουργό Παιδείας, Θρησκευμάτων και Αθλητισμού με θέμα: «Υπερκοστολογημένα κιτ ρομποτικής».

Τρίτον, η πρώτη με αριθμό 22/6-10-2025 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών της Κ.Ο. «ΠΑΣΟΚ–ΚΙΝΗΜΑ ΑΛΛΑΓΗΣ» κυρίας Κωνσταντίνας (Νάντιας) Γιαννακοπούλου προς την Υπουργό Παιδείας, Θρησκευμάτων και Αθλητισμού με θέμα: «Ανάγκη άμεσης διάσπασης των τμημάτων 25 μαθητών σε Δημοτικά Σχολεία του Δήμου Περιστερίου και τοποθέτησης δεύτερου εκπαιδευτικού Παράλληλης Στήριξης».

Τέταρτον, η δεύτερη με αριθμό 7/6-10-2025 επίκαιρη ερώτηση πρώτου κύκλου του Βουλευτή Αιτωλοακαρνανίας της Κ.Ο. «ΣΥΡΙΖΑ–ΠΡΟΟΔΕΥΤΙΚΗ ΣΥΜΜΑΧΙΑ» κ. Μιλτιάδη (Μίλτου) Ζαμπάρα προς τον Υπουργό Περιβάλλοντος και Ενέργειας με θέμα: «Συνεχίζονται τα σκάνδαλα με την ανακύκλωση».

Πέμπτον, η τέταρτη με αριθμό 3/6-10-2025 επίκαιρη ερώτηση δεύτερου κύκλου του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανασίου (Νάσου) Ηλιόπουλου προς τον Υπουργό Υποδομών και Μεταφορών με θέμα: «Η κυβέρνηση της ΝΔ ξηλώνει τα τρόλεϊ χωρίς σχέδιο, χωρίς διάλογο και με ψευδή επιχειρήματα».

Και προχωρούμε στη δεύτερη με αριθμό 16/6-10-2025 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας του ΣΥΡΙΖΑ–Προοδευτική Συμμαχία κ. Χαράλαμπου (Χάρη) Μαμουλάκη προς τον Υπουργό Κλιματικής Κρίσης και Πολιτικής Προστασίας με θέμα: «Τέσσερα χρόνια μετά, τα γιατί των κατοίκων του Αρκαλοχωρίου παραμένουν».

Θα απαντήσει ο Υφυπουργός Κλιματικής Κρίσης και Πολιτικής Προστασίας, ο κ. Κατσαφάδος.

Κύριε Μαμουλάκη, έχετε τον λόγο για την πρωτολογία σας.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Να ευχηθώ καλή εβδομάδα σε όλους και να καλωσορίσω και εγώ τους επισκέπτες μας, που νομίζω ότι έχουν και ιδιαίτερο συμβολισμό λόγω της Ιπποκρατείου Σχολής και γιατί η Βιοηθική, αν μη τι άλλο, είναι από τα θέματα των ημερών.

Κύριε Κατσαφάδο, κύριε Υφυπουργέ, ερχόμαστε εδώ τέσσερα και πλέον χρόνια μετά τον καταστροφικό σεισμό στο Αρκαλοχώρι, ένα σεισμό που άλλαξε άρδην και αιφνίδια εν μία νυκτί τη ζωή των κατοίκων της περιοχής. Ήταν ένας καταστροφικός σεισμός άνω των 6 ρίχτερ που άφησε ανεξίτηλο δυστυχώς το αποτύπωμά του στην τοπική κοινωνία και βεβαίως αυτό πυροδοτήθηκε έτι περαιτέρω λόγω της ανεπάρκειας – το λέω εκ του αποτελέσματος- της Κυβέρνησης. Βρισκόμαστε τέσσερα και πλέον χρόνια μετά και η κατάσταση δυστυχώς στην ενδοχώρα του Νομού Ηρακλείου -δεν είναι μόνο το Αρκαλοχώρι, είναι η ευρύτερη περιοχή που έχει τεράστια ζητήματα- δεν έχει ανακτηθεί ούτε σε επίπεδο ανάπλασης ούτε σε επίπεδο δυνατότητας στην πράξη να επιστρέψουν οι κάτοικοι στα σπίτια τους, σε τεσσερισήμισι χιλιάδες κατοικίες.

Ο λόγος νομίζω ότι είναι διττός. Αφενός είναι η βαθιά υποστελέχωση ειδικά των υπηρεσιών ΤΑΕΦΚ, που έχει δημιουργήσει τεράστιο ζήτημα στην εκπόνηση των απαραίτητων αδειών, για να μπορέσει να προχωρήσει η διαδικασία. Δεν άπτεται, δηλαδή, της μη βούλησης των κατοίκων, το αντίθετο. Υπάρχει μία υπηρεσία που δεν μπορεί εκ των πραγμάτων να αντεπεξέλθει όσον αφορά τον φόρτο. Αποτέλεσμα αυτού είναι τέσσερα και πλέον χρόνια μετά και ακόμα σε επίπεδο αδειών αδειοδοτήσεων είμαστε πολύ πίσω. Αφετέρου, είναι η πεισματική άρνηση των τραπεζών να καλύψουν το funding gap, το χρηματοδοτικό κενό του 20 % που χρειάζεται. Έχουμε κι ένα 80% που πρέπει οι κάτοικοι να καλύψουν, αλλά με τη βοήθεια και την αρωγή της του κράτους. Όμως, ξέρετε πολύ καλά ότι η ανατίμηση τιμών όλα αυτά τα χρόνια έχει ουσιαστικά δημιουργήσει μια συνθήκη όπου το 80% δεν ανταποκρίνεται στην πραγματικότητα, είναι πολύ χαμηλότερο. Άρα, εδώ έχουμε μια ανάγκη άμεσης ενίσχυσης των κατοίκων της περιοχής στην πράξη.

Έχουν περάσει τέσσερα χρόνια, κύριε Πρόεδρε, και η κατάσταση κάτω δυστυχώς στο Αρκαλοχώρι δεν είναι καθόλου, μα καθόλου καλή. Θα έλεγα, είναι τραγική. Επισκέφθηκα και πριν από λίγα εικοσιτετράωρα την περιοχή. Οι κάτοικοι ακόμα μένουν διαβιούν σε οικισμούς, σε οικίσκους. Το τονίζω: Τέσσερα και πλέον χρόνια μετά και είναι σε οικίσκους. Έχουν γίνει προσπάθειες από την Πολιτεία. Εγώ δεν θέλω να μηδενίσω τίποτα από όσα έχουν γίνει, αλλά εκ του αποτελέσματος έχετε πάρει βαθμό κάτω από τη βάση.

Και βέβαια, δεν είναι προσωπική η αναφορά μου στον κ. Κατσαφάδο. Άλλωστε, σχετικά πρόσφατα έχει επωμιστεί και έχει αναλάβει το χαρτοφυλάκιο. Όμως, ο προηγούμενος, ο κ. Τριαντόπουλος έδειξε έναν υποκειμενισμό σε σχέση με τη Θεσσαλία, τη δική του περιοχή, και σε σχέση με την Κρήτη. Πολλά, που θα πούμε στην δευτερολογία κι έχουν γίνει στη Θεσσαλία, θα μπορούσαν κάλλιστα εδώ και χρόνια να είχαν συμβεί και στο Αρκαλοχώρι.

Πάμε τώρα στο δια ταύτα της ερώτησης, η οποία έχει διπλό χαρακτήρα.

Πρώτον, λαμβάνοντας υπ’ όψιν τη δυνατότητα που δόθηκε -αυτό που σας ανέφερα προηγουμένως- στους πλημμυροπαθείς της Θεσσαλίας βάσει του ΦΕΚ 6008/30-10-2024, για αναδρομική λήψη αποζημίωσης πρώτων βιοτικών αναγκών και οικοσκευής προτίθεστε, κύριε Κατσαφάδο, να προβείτε αντίστοιχα σε άμεση νομοθετική παρέμβαση για όσους πληγέντες Αρκαλοχωρίου δεν την έχουν λάβει, όπως επιτάσσουν οι συνταγματικά κατοχυρωμένες αρχές της ισότητας και της αναλογικότητας;

Δεύτερον, εφόσον η απλοποίηση των διαδικασιών αποζημίωσης και η αναπροσαρμογή του ορισθέντος τιμολογίου εργασιών αποκατάστασης αποτελούν αντικειμενικά ζητήματα, που χρήζουν άμεσης και επιτακτικής παρέμβασης και μάλιστα κατά κοινή ομολογία των εκπροσώπων του αρμόδιου Υπουργείου σε δημόσιες σχετικές συναντήσεις, θα παρέμβετε άμεσα νομοθετικά, προκειμένου να στηρίξετε τους κατοίκους του Αρκαλοχωρίου, που βιώνουν επί σειρά ετών τις συνέπειες δυστυχώς της κυβερνητικής αβελτηρίας, κωλυσιεργίας και εν τέλει αναλγησίας;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Κύριε Υπουργέ, έχετε τον λόγο για την απάντησή σας.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ πολύ, κύριε Πρόεδρε.

Θα ήθελα να ευχαριστήσω και τον συνάδελφο Βουλευτή για την ευκαιρία που μου δίνει να μιλήσουμε για μία ακόμη φορά για το Αρκαλοχώρι. Ξέρετε, κύριε συνάδελφε, προσπαθήσατε να παρουσιάσετε μία κατάσταση, όπου δεν πηγαίνει τίποτα σωστά, και μας είπατε ότι είναι υποστελεχωμένες οι υπηρεσίες και μας είπατε ότι δεν προλαβαίνουν να βγάλουν τις άδειες και μας είπατε ότι υπήρχε μία μεροληπτική αντιμετώπιση σε σχέση με την Θεσσαλία, αλλά δεν θέλουμε να σας κατηγορήσουμε. Προσπαθήσατε, κάνατε, δείξατε, εντάξει.

Η πραγματικότητα είναι άλλη, κύριε συνάδελφε. Και το λέω και σε έναν άνθρωπο, ο οποίος, εκτός από τοπικός Βουλευτής, είναι και μηχανικός, οπότε καταλαβαίνετε ποιο είναι το πρόβλημα στο Αρκαλοχώρι. Είσαστε ένας άνθρωπος ο οποίος ζει και μένει στο Ηράκλειο, οπότε γνωρίζετε τα σοβαρά προβλήματα τα οποία υπάρχουν γύρω από το ιδιοκτησιακό καθεστώς -είναι πάρα πολλά κτίρια, πάρα πολλά σπίτια- και γύρω από τις πολεοδομικές ατασθαλίες οι οποίες υπάρχουν σε όλο το Ηράκλειο.

Ξέρετε, για να μπορέσουμε να προχωρήσουμε μια διαδικασία, θα πρέπει να φτιαχτεί ένας φάκελος. Σε αυτόν το φάκελο υπάρχουν συγκεκριμένα δικαιολογητικά τα οποία πρέπει να προσκομίσει είτε ο ιδιοκτήτης του ακινήτου είτε ο μηχανικός. Αν αυτός ο φάκελος δεν ολοκληρωθεί, αν δηλαδή ο ιδιώτης ή ο μηχανικός, όπως πολύ καλά γνωρίζετε, δεν προσκομίσει τα απαραίτητα έγγραφα, δυστυχώς η υπηρεσία δεν μπορεί να προχωρήσει σε πράξεις άδειας επισκευής ή ανακατασκευής κάποιου κτιρίου. Και αυτό το οποίο οφείλω και πρέπει να σας πω και σε εσάς, αλλά και σε όλους τους συναδέλφους οι οποίοι παρακολουθούν τη σημερινή συνεδρίαση, έχει να κάνει με το ότι δεν υπάρχει ούτε μία αίτηση, κύριε συνάδελφε, που δεν έχει πάρει ο ενδιαφερόμενος πολίτης έγγραφα ελλείψεων. Δηλαδή, ο κάθε πολίτης που έχει κάνει αίτηση για το κτίριό του για επισκευή ή ανακατασκευή έχει πάρει από την υπηρεσία ένα έγγραφο ελλείψεων, το οποίο του λέει ποια χαρτιά θα πρέπει να προσκομίσει. Και επειδή υπάρχει πάρα πολύ μεγάλη καθυστέρηση, όπως πολύ σωστά είπατε, αλλά πρέπει να αποδίδουμε τα του Καίσαρος τω Καίσαρι, εμείς από πλευράς μας δίνουμε παρατάσεις, για να μην αποκλειστεί κανένας πολίτης, αλλά και από την άλλη πλευρά θα πρέπει και οι μηχανικοί και οι πολίτες να προσπαθήσουν να καταθέτουν άρτιους φακέλους και να προσπαθήσουν βέβαια όποια έγγραφα τους λείπουν να τα προσκομίσουν έγκαιρα.

Γιατί ξέρετε κάτι; Δεν είναι ζήτημα χρημάτων. Ενδεικτικά θα σας πω ότι μόνο για την οικοσκευή σε 3.817 μοναδικά ΑΦΜ για το Αρκαλοχώρι αυτή εδώ η Κυβέρνηση έδωσε 13.575.000 ευρώ. Αυτά είναι μόνο και μόνο για την οικοσκευή, που αφορά το πρώτο σας ερώτημα.

Θα πρέπει, όμως, να γνωρίζετε ότι σε ό,τι έχει να κάνει με τον σεισμό του 2021 στο Αρκαλοχώρι τα χρήματα για την οικοσκευή δεν τα έδωσε το Υπουργείο Κλιματικής Κρίσης και Πολιτικής Προστασίας. Δεν υπήρχε άλλωστε τότε. Τα έδωσε η ΑΑΔΕ μέσω της πλατφόρμας την οποία είχε ανοίξει.

Μπαίνουμε σε τεχνικά θέματα, αλλά επειδή είστε μηχανικός, το καταλαβαίνετε. Υπάρχουν κάποιες λίγες περιπτώσεις, που στη διαδικασία διασταυρώσεων τότε με την ΑΑΔΕ, θα έπρεπε να υπάρχει το φύλλο αυτοψίας του κτιρίου, για να δοθεί η οικοσκευή από την ΑΑΔΕ, αλλά δεν υπήρχε το όνομα του ενοικιαστή στο φύλλο αυτοψίας, γιατί το φύλλο αυτοψίας εκδίδεται με βάση τα στοιχεία του ιδιοκτήτη του κτιρίου.

Οπότε, υπάρχουν κάποιες λίγες περιπτώσεις ενοικιαστών, τότε, οι οποίοι δεν πήραν την οικοσκευή την οποία δικαιούνταν γιατί στο φύλλο αυτοψίας αναγράφεται το όνομα του ιδιοκτήτη, προφανέστατα, και όχι του ενοικιαστή.

Για αυτές, λοιπόν, τις λίγες περιπτώσεις, κύριε συνάδελφε, έχουμε συγκεκριμένη αλληλογραφία με την ΑΑΔΕ όπου ζητάμε να ανοίξει η πλατφόρμα ή να δοθεί ξανά η δυνατότητα με κάποιον τρόπο να μπορέσουν να πάρουν και αυτοί το ποσό της οικοσκευής που τους αναλογεί. Επαναλαμβάνω, για αυτές τις λίγες περιπτώσεις πολιτών οι οποίοι δικαιούνται να πάρουν οικοσκευή από τον σεισμό στο Αρκαλοχώρι.

Στη δευτερολογία μου θα σας παραθέσω και το τι σκοπεύουμε και προτιθέμεθα να κάνουμε για να επισπεύσουμε περαιτέρω τις διαδικασίες, σ' ό,τι έχει να κάνει με το Αρκαλοχώρι.

**ΠΡΟΕΔΡΕΥΩΝ (Αθανάσιος Μπούρας):** Κύριε Μαμουλάκη, έχετε τον λόγο για τη δευτερολογία σας.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Δράττομαι της ευκαιρίας να κινήσω από το καταληκτήριό σας όσον αφορά την τοποθέτηση. Αναφερθήκατε στις οικοσκευές. Είπατε ότι υπάρχουν αυτήν τη στιγμή λίγες περιπτώσεις. Απλά έχω τα στοιχεία εδώ και θέλω να πω το εξής. Κατ’ αρχάς, στις 17 Αυγούστου έκλεισε το ζήτημα των παρατάσεων. Άρα, τίθεται ένα θέμα αν θα προκύψει εκ νέου και αν δοθεί η δυνατότητα.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Για νέες αιτήσεις;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ναι. Έχει λήξει. Είναι ένα ζήτημα αν θα υπάρξει η δυνατότητα για αυτές τις περιπτώσεις.

Πάμε σε ένα δεύτερο ερώτημα που νομίζω ότι είναι σημαντικό. Τριακόσιες περιπτώσεις περίπου είναι σε εκκρεμότητα. Θα ικανοποιηθούν αυτές; Είναι ένα σημαντικό ζήτημα, νομίζω. Πάντα συζητάμε για τις οικοσκευές.

Επίσης, πάμε τώρα στο σημαντικό, αφού λέτε για το τεχνικό, και θα σας μιλήσω σαν μηχανικός. Υπάρχουν σε εκκρεμότητα, κύριε Κατσαφάδο, αυτή τη στιγμή -πέραν της εκκρεμότητας σε παραστατικά και σε δικαιολογητικά που θα πρέπει ο ιδιοκτήτης ή ο μισθωτής να παρέχει στο ΤΑΕΦΚ, στην τοπική δηλαδή αυτή υπηρεσία που επωμίζεται αυτόν τον δύσκολο ρόλο- εκατόν εξήντα αιτήματα -όχι ένα, ούτε δύο, αλλά εκατόν εξήντα- εκατόν εξήντα πληρέστατοι φάκελοι, οι οποίοι δεν προχωρούν. Ξέρετε γιατί δεν προχωρούν; Σαν μηχανικός θα σας πω. Δεν προχωρούν διότι αυτήν τη στιγμή το ΤΑΕΦΚ αριθμεί, ασθμαίνοντας, μόλις δώδεκα μηχανικούς. Και όχι μόνο αυτό. Αλλά αφυδατώνεται στελεχιακά από αυτούς τους μηχανικούς γιατί απρόβλεπτα προκύπτουν ανάγκες και φεύγουν από την υπηρεσία για να καλύψουν κάποια άλλα γεγονότα.

Χαρακτηριστικά παραδείγματα, κύριε Πρόεδρε, είναι οι πλημμύρες στη Θεσσαλία, και η φωτιά στη Ρόδο. Οι δώδεκα μόνιμοι υπάλληλοι -πολλοί εκ των οποίων αποσπώνται κατά καιρούς, όπως αναφέρω, για διάφορες καταστροφές- είναι απελπιστικά λίγοι, σε επίπεδο τεχνικό. Άλλωστε, το ίδιο το σωματείο ζητά προσλήψεις για αυτό το ζήτημα. Έχουν ανάγκες, δηλαδή, και ζητούν. Και μιλάμε για την πολιτική προστασία και την προστασία των πολιτών. Αντιλαμβάνεστε. Φαντάζομαι ότι και εσείς θα το επιθυμείτε, αλλά δεν ξέρω γιατί δεν γίνεται. Ένα ερώτημα είναι αυτό. Επίσης, εξ όσων γνωρίζω, είναι και κάποιοι οκταμηνίτες. Είναι δώδεκα, συν κάποιοι οκταμηνίτες. Αλλά μιλάω για μόνιμο προσωπικό, για να είμαστε ακριβείς. Υπάρχει ένα ζήτημα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επισκεφτήκατε την Κρήτη τον Ιούλιο, αν κάνω λάθος. Επίσης, και τον Απρίλη -λίγους μήνες πριν- είχατε δει και τον σύλλογο «Ελπίδα», ένα ενεργό σωματείο που παλεύει για την καθημερινότητα και όλα αυτά τα προβλήματα στο Αρκαλοχώρι. Οπότε, έχετε μια πλήρη εικόνα και ενημέρωση, και ετερόκλητη τολμώ να πω. Άρα, εδώ το ΤΑΕΦΚ το κατατάσσω σε ένα μείζον ζήτημα που δεν έχει δημοσιονομική επίπτωση, και θα μπορέσει να θωρακίσει τη χώρα και για άλλα ζητήματα αργότερα, που ελπίζω να μην προκύψουν.

Επίσης, για help desk πλήρης απουσία! Δεν υπήρξε ενημέρωση των πληγέντων, όπως δεν υπήρξε και καμία βοήθεια με τις διαδικασίες. Το help desk νομίζω ότι είναι πολύ πρακτικό -είστε νέος άνθρωπος και το καταλαβαίνετε αυτό- ειδικά για αυτούς οι οποίοι είναι υπερήλικες, γιατί υπάρχουν πάρα πολλοί στην περιοχή, οι οποίοι μένουν σε οικίσκους, κύριε Κατσαφάδο -το τονίζω σε οικίσκους- εν έτει 2025, τέσσερα και πλέον χρόνια μετά τον σεισμό.

Τρίτο ζήτημα. Μεσολάβησαν ανατιμήσεις υλικών. Και αυτό είναι τεχνικό θέμα, θα έλεγα, είναι οικονομικοτεχνικό θέμα. Ξέρετε πολύ καλά ότι η ακρίβεια πλήττει πανταχόθεν τη χώρα μας, πολλώ δε μάλλον και στα οικοδομικά υλικά που μάλιστα προηγήθηκαν. Ας πούμε, οι τιμές χάλυβα από το 2021 αυξήθηκαν άρδην και μετά μετακυλίστηκαν στην τοπική αγορά. Πώς είναι δυνατόν, λοιπόν, να ανταπεξέλθουν με τιμές του 2021 όταν έχει επέλθει μια αύξηση εκ των πραγμάτων 20% με 30%; Πώς θα καλύψουν αυτοί οι άνθρωποι τις ανάγκες τους, όταν η πρόθεση της πολιτείας για κάλυψη στο 80% μπορεί να υπάρχει στο τραπέζι, αλλά στην πράξη είναι πενήντα; Άρα, υπάρχει ένα τεράστιο χρηματοδοτικό κενό. Πώς θα καλυφθεί αυτό για να μπορέσουν να επενδύσουν και να επανεγκατασταθούν στα σπίτια τους;

Τέταρτον, πάλι ο γνωστός παράγων, δυστυχώς, αυτά τα επτά χρόνια διοίκησης στον τόπο, τα χρηματοπιστωτικά ιδρύματα, οι τράπεζες. Αρνούνται πεισματικά, κύριε Κατσαφάδο, να καλύψουν αυτό το 20% του χρηματοδοτικού κενού που, βάσει της κείμενης νομοθεσίας, είναι υποχρεωμένοι να κάνουν. Είναι υποχρεωμένες οι τράπεζες.

Πέμπτον, πολύπλοκη διαδικασία με μεγάλες γραφειοκρατικές καθυστερήσεις. Και ο σύλλογος «Ελπίδα» σάς το έχει θέσει επί τάπητος. Βλέπουμε ότι υπάρχει ευελιξία στα δημόσια κτίρια -στους ναούς στα δημόσια κτίρια- και καλώς γίνεται αυτό. Πρέπει κάπως ο πολίτης σε αυτήν την κρίσιμη συνθήκη -μιλάμε για έναν σεισμό, δεν είναι κάτι το οποίο το δημιούργησε ο ίδιος- να μπορέσει να βοηθηθεί, στα όρια του νομιμότητος, βεβαίως, αλλά να βοηθηθεί. Βέβαια, είναι και ότι υπάρχουν πληγέντες με χαρακτηρισμένα σπίτια, με δελτία αυτοψίας, οι οποίοι δεν εισέπραξαν ποτέ το επίδομα για κάλυψη πρώτων βιοτικών αναγκών. Το θέτω και αυτό γιατί, αν μη τι άλλο, είναι σημαντικό.

Βέβαια, σαν συμπέρασμα για όλα τα παραπάνω θα πω το εξής. Όλα αυτά είναι γνωστά. Είναι γνωστά σε εσάς. Είναι γνωστά στους προηγούμενους Υπουργούς, και βέβαια στην Κυβέρνηση. Καλοπροαίρετα σας παρέθεσα πέντε διακριτά ζητήματα κομβικά που χρήζουν λύσεις από την πολιτεία. Δεν υπάρχει ζήτημα εδώ ούτε αντιπαράθεσης.

Το ζήτημα αφορά κατοίκους της περιοχής, που θέλω να σας πω, κύριε Πρόεδρε, ότι το βίωσα και είχα μια βιωματική εμπειρία πριν από δύο εικοσιτετράωρα. Είναι πραγματικά εξόχως άδικο αυτό το οποίο βιώνουμε. Νομίζω ότι δικαιούνται αυτήν την ενίσχυση και μια γενναία προσέγγιση από την πολιτεία.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Κύριε συνάδελφε, θα μου επιτρέψετε να σας πω ότι ή μάλλον δεν τα ξέρετε καλά ή δεν σας τα λένε καλά. Γιατί το λέω αυτό; Θα ξεκινήσουμε από το πιο απλό. Μας λέτε γιατί δεν κάνουμε μόνιμες προσλήψεις. Έτσι δεν είναι; Δεν μπορούμε. Δεν υπάρχει οργανισμός. Αν ένα Υπουργείο δεν έχει οργανισμό, τον οποίο τώρα ολοκληρώνουμε…

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Πόσα χρόνια θέλετε;

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Επιτρέψτε μου.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ο οργανισμός…

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Επιτρέψτε μου!

Αν δεν υπάρχει ένας ολοκληρωμένος οργανισμός, δεν μπορεί να προκηρυχθούν θέσεις ΑΣΕΠ. Δεν μπορεί να γίνει διαγωνισμός ΑΣΕΠ.

Αντιθέτως τι κάναμε, κύριε συνάδελφε; Προσπαθήσαμε να ενισχύσουμε το ΤΑΕΦΚ Ηρακλείου, βγάζοντας μια προκήρυξη για δεκαπέντε θέσεις. Ξέρετε πόσοι ήρθαν; Εννιά. Για δεκαπέντε θέσεις βγάλαμε, και ήρθαν εννιά.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Τους πήρατε αυτούς;

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Βεβαίως και τους έχουμε. Βεβαίως. Συμβασιούχους. Βεβαίως και τους έχουμε.

Επίσης, προχωρήσαμε σε μια διαδικασία αποσπάσεων και μετακινήσεων. Δύο ενδιαφέρθηκαν να έρθουν. Και έχουν δρομολογηθεί και αυτοί οι δύο. Ακόμα, βάλαμε προϊστάμενο. Δεν είχε προϊστάμενο το ΤΑΕΦΚ. Έχουμε προϊστάμενο πλέον στο ΤΑΕΦΚ Ηρακλείου. Φυσικά έχουμε και προϊστάμενο και στο ΤΑΕΦΚ Χανίων, που ούτε αυτό είχε προϊστάμενο. Φτιάξατε ένα ΤΑΕΦΚ στα Χανιά χωρίς προϊστάμενο. Βάλαμε και εκεί προϊστάμενο. Και φυσικά βοηθάνε από τα Χανιά οι είκοσι υπάλληλοι που είναι στο ΤΑΕΦΚ Χανίων. Λογικό είναι, και αυτονόητο, να συνδράμουν και να βοηθάνε το ΤΑΕΦΚ Ηρακλείου.

Επίσης, λύνουμε το κτιριακό. Μέχρι το τέλος Νοεμβρίου θα έχει λυθεί το κτιριακό, σ' ό,τι έχει να κάνει με το ΤΑΕΦΚ Ηρακλείου, ούτως ώστε να υπάρχουν μεγάλοι και επαρκείς χώροι και για τους πολίτες και για τους εργαζόμενους, ώστε να κάνουν σωστά τη δουλειά τους. Βλέπετε, λοιπόν, ότι πρόνοια υπάρχει και προσπάθειες γίνονται.

Μου είπατε αν θα δώσουμε και άλλη παράταση. Να συμφωνήσουμε κάτι; Τι πρέπει; Πρέπει να δίνουμε συνεχώς παρατάσεις για νέες αιτήσεις; Ο σεισμός, όπως γνωρίζετε, έγινε τον Σεπτέμβρη του 2021. Είναι δυνατόν μέσα σε όλα αυτά τα χρόνια που έχουν περάσει -τα τέσσερα που μας κατηγορείτε ότι δεν έχουμε κάνει σωστά τη δουλειά μας- ο ιδιοκτήτης ενός κτιρίου να μην έχει πάει να καταθέσει αίτηση για να φτιάξει το σπίτι του; Να δώσουμε και άλλη παράταση; Πόσο θα πάει αυτό;

Εγώ την ευθύνη την οποία είχε η υπηρεσία, την ευθύνη που έχει το κράτος, την ευθύνη που έχει η Κυβέρνηση, θα την πάρω, θα την πάρουμε, αλλά να βάλουμε κάτω στο τραπέζι και στη συζήτηση και την ατομική ευθύνη. Σας ξαναλέω, λοιπόν, έχει γίνει ο σεισμός εδώ και τέσσερα χρόνια. Κάποιος δεν έχει κάνει αίτηση. Του δώσαμε τη δυνατότητα για να κάνει πρώτη φορά αίτηση, γιατί οι παρατάσεις που έχουμε δώσει για να προσκομίσει δικαιολογητικά που του λείπουν από τον φάκελο συνεχίζουν, και το δέχονται.

Κάποιος που δεν έχει κάνει αίτηση, να του δώσουμε πάλι παράταση; Δηλαδή θα έρθει κάποιος μετά από πέντε και έξι χρόνια και θα πει: «Ξέρετε κάτι; Στον σεισμό που έγινε πριν από πέντε ή από έξι χρόνια, εγώ τώρα θέλω να φτιάξω το σπίτι μου»; Θα πρέπει λίγο να μπορέσουμε και να είμαστε συνεννοήσιμοι κάτω από αυτονόητα πράγματα.

Σας είπα, σε ό,τι έχει να κάνει με την οικοσκευή, ότι είμαστε σε μια συζήτηση με την ΑΑΔΕ, γιατί τη διαδικασία για την οικοσκευή τότε την είχε αναλάβει η ΑΑΔΕ. Είμαστε σε μια συνεννόηση και σε μια επικοινωνία.

Πάμε τώρα σε ένα θέμα το οποίο μου είπατε, το οποίο έχει να κάνει με το γιατί στον «Daniel» και στη Θεσσαλία και όχι στο Ηράκλειο και στο Αρκαλοχώρι. Ξέρετε, η κάθε φυσική καταστροφή έχει ιδιαιτερότητες. Όπως γνωρίζετε -προσπαθώ να χρησιμοποιώ και την επαγγελματική σας ιδιότητα ως μηχανικός-, άλλες ζημιές παθαίνουν κάποια κτίρια μέσα από τη διαδικασία του να πληγούν από μια πλημμύρα, άλλες από μία πυρκαγιά, άλλες από έναν σεισμό.

Είμαι, όμως, στην ευχάριστη θέση να ανακοινώσω και σε εσάς και στο Κοινοβούλιο ότι δρομολογούνται δύο τροπολογίες υπουργικές, οι οποίες θα μπορέσουν να δώσουν μία λύση σε ό,τι έχει να κάνει με τα κίτρινα κτίρια, τα επισκευάσιμα, τα κτίρια δηλαδή τα οποία είναι προς επισκευή, όπου εκεί θα έχουμε μια εφάπαξ τιμή ανά τετραγωνικό. Αφορά κτίρια τα οποία δεν έχουν ζημιές στον φέροντα οργανισμό, ούτως ώστε να μπορούν με τιμολόγια να πληρώνονται, να προχωρούν στις εργασίες τους οι πολίτες και να πληρώνονται.

Θέλω να σας πω κάτι, κύριε συνάδελφε. Αυτό το κάναμε για τα πράσινα κτίρια. Η συμμετοχή ξέρετε ποια ήταν; Μηδαμινή.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Στις οικοσκευές;

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Για τα πράσινα κτίρια, σας λέω. Για τις επισκευές των πράσινων κτιρίων.

Για τα πράσινα κτίρια λοιπόν, όπου αυτό το οποίο ζήταγε η υπηρεσία είναι να προσκομίσουν οι ιδιώτες τιμολόγια, τα οποία προχώρησαν για να επισκευάσουν τις ζημιές τις οποίες είχαν στα σπίτια τους, η συμμετοχή ήταν μηδαμινή. Ήταν μηδαμινή!

Πρέπει, όμως, να ξεκαθαρίσουμε κάτι. Αυτά είναι χρήματα του Ελληνικού Δημοσίου. Και αυτά τα χρήματα τα οποία έχουν δοθεί με τη διαδικασία της πρώτης αρωγής είναι για έναν συγκεκριμένο σκοπό. Είναι χρήματα τα οποία τα παίρνει ο πυρόπληκτος, ο σεισμοπαθής, ο πλημμυροπαθής, για να μπορέσει να φτιάξει το κτίριό του. Δεν είναι χρήματα τα οποία παίρνει κάποιος για να τα χρησιμοποιήσει όπως θέλει.

Άρα, λοιπόν, σας λέω ότι έχοντας ως παράδειγμα αυτό το οποίο έγινε με τη διαδικασία των τιμολογίων στα πράσινα κτίρια, όπου η συμμετοχή ήταν μηδαμινή, εμείς θα το κάνουμε. Έχουμε προχωρήσει αυτήν την τροπολογία και πάρα - πάρα πολύ σύντομα θα έρθει.

Επίσης, την τιμή ανά τετραγωνικό δεν την καθορίζουμε εμείς, την καθορίζει το Υπουργείο Οικονομικών με το Υπουργείο Υποδομών. Είναι συγκεκριμένη η λίστα η οποία βγαίνει με την τιμή ανά τετραγωνικό. Παρ’ όλα αυτά, όταν κατέβηκα κάτω στο Ηράκλειο δεσμεύτηκα, αναγνωρίζοντας εν μέρει το πρόβλημα το οποίο υπάρχει, ότι θα προχωρήσουμε και σε μία αύξηση, σε ό,τι έχει να κάνει με το ποσοστό συμμετοχής του κράτους, κατά 10% λόγω νησιωτικότητας. Οπότε, θα έρθει και μια δεύτερη τροπολογία πάρα-πάρα πολύ σύντομα, πριν το τέλος του χρόνου, όπου θα ρυθμίζουμε εν μέρει και αυτό το ζήτημα.

Κλείνοντας, κύριε Πρόεδρε…

**ΠΡΟΕΔΡΕΥΩΝ (Αθανάσιος Μπούρας):** Παρακαλώ κλείστε, γιατί έχετε υπερβεί πολύ τον χρόνο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ για την ανοχή σας.

Αυτό το οποίο θα ήθελα να ζητήσω από έναν συνάδελφο Βουλευτή της τοπικής κοινωνίας και μηχανικό είναι να υπάρξει μία στενή συνεργασία των ιδιωτών, των πολιτών, των μηχανικών που έχουν αναλάβει, από ό,τι καταλαβαίνω, πάρα πολλές άδειες, αλλά θα πρέπει να κάνουν και τη δουλειά τους, και τις υπηρεσίας, ούτως ώστε να μπορέσουν να βγουν όσο το δυνατόν πιο γρήγορα όσο το δυνατόν περισσότερες άδειες για να ικανοποιηθεί ο κόσμος.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με την επόμενη επίκαιρη ερώτηση, στην οποία θα απαντήσει ο Υπουργός Υγείας, ο κ. Σπυρίδων-Άδωνις Γεωργιάδης. Πρόκειται για την τρίτη με αριθμό 12/6-10-2025 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας Κομμουνιστικό Κόμμα Ελλάδας κυρίας Παρασκευής Δάγκα προς τον Υπουργό Υγείας, με θέμα: «Για τα σοβαρότατα προβλήματα του νοσηλευτικού και μαιευτικού προσωπικού των δημόσιων μονάδων υγείας».

Κυρία Δάγκα, έχετε τον λόγο για την πρωτολογία σας, μετά από πολλή υπομονή.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Ευχαριστώ, κύριε Πρόεδρε.

Όντως, η ερώτηση αφορά την εκρηκτική κατάσταση που διαμορφώνεται για το νοσηλευτικό και μαιευτικό προσωπικό στις δημόσιες μονάδες υγείας, νοσοκομεία, κέντρα υγείας και άλλα, λόγω της τραγικής υποστελέχωσης, ακόμα και με τους ανεπαρκέστατους οργανισμούς των δημόσιων μονάδων υγείας. Μιλάμε για είκοσι χιλιάδες κενές οργανικές θέσεις.

Αυτό έχει ως αποτέλεσμα την υπερεντατικοποίηση ουσιαστικά του προσωπικού, όπου οι νοσηλευτές, οι βοηθοί νοσηλευτές και οι μαίες καλούνται να ανταποκριθούν σε αλλεπάλληλες βάρδιες απόγευμα, πρωί, νύχτα, παραβιάζοντας ακόμα και στοιχειώδη ζητήματα της εργατικής νομοθεσίας, ενώ τους οφείλονται δεκάδες ημέρες ανάπαυσης και κανονικής άδειας.

Λόγω αυτής της τραγικής υποστελέχωσης υπάρχει το φαινόμενο, κύριε Υπουργέ, να υπάρχει ένας νοσηλευτής ή ένας βοηθός νοσηλευτή για τριάντα ασθενείς, με ό,τι αυτό συνεπάγεται και για την εξάντληση του ίδιου του υγειονομικού προσωπικού, αλλά και για την ίδια τη νοσηλευτική φροντίδα.

Με βάση αυτό προκύπτει ότι μιλάμε για ανθυγιεινές εργασίες. Και τόσο η σημερινή Κυβέρνηση της Νέας Δημοκρατίας όσο και οι προηγούμενες αρνούνται ουσιαστικά να εντάξουν το σύνολο του νοσηλευτικού προσωπικού -και όχι μόνο αυτούς που εργάζονται στο δημόσιο σύστημα υγείας μετά το 2011- στα βαρέα και ανθυγιεινά επαγγέλματα, με αποτέλεσμα ουσιαστικά να καλούνται να εργάζονται μέχρι να συνταξιοδοτηθούν στα εξήντα επτά. Και αν πάει με βάση τον ευρωπαϊκό Κανονισμό, μέχρι και τα εβδομήντα τέσσερα.

Απ’ αυτή τη σκοπιά, όλα αυτά έχουν ως αποτέλεσμα να υπάρχει και μειωμένο ενδιαφέρον κάλυψης των ελάχιστων θέσεων που προκηρύσσονται, ενώ από το 2024 καταγράφεται και μεγάλη μείωση των εισακτέων στις σχολές νοσηλευτικής.

Με βάση λοιπόν αυτά, πρώτον, ερωτάται η Κυβέρνηση τι θα κάνει για να βελτιωθούν οι συνθήκες εργασίας του νοσηλευτικού και μαιευτικού προσωπικού στις δημόσιες μονάδες υγείας, με μαζικές προσλήψεις μόνιμου προσωπικού, με μετατροπή των συμβάσεων όσων εργάζονται σε αορίστου, με χορήγηση όλων των οφειλόμενων ημερών ανάπαυσης και καλοκαιρινής άδειας και για τη δημιουργία ενιαίας κατηγορίας νοσηλευτικού προσωπικού με πανεπιστημιακή εκπαίδευση.

Δεύτερον, τι θα κάνει η Κυβέρνηση για να δώσει αυξήσεις 20% στους βασικούς μισθούς, με επαναφορά του δέκατου τρίτου και δέκατου τέταρτου μισθού, με ουσιαστική αύξηση της αποζημίωσης της υπερωριακής απασχόλησης της εργασίας, των νυχτερινών, και βέβαια της εργασίας Κυριακή και αργίες, και βέβαια για την αύξηση του ανθυγιεινού επιδόματος στο ύψος του νοσοκομειακού, που καταργήθηκε με το μνημονιακό μισθολόγιο.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την απάντησή σας.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Ευχαριστώ πολύ, κύριε Πρόεδρε.

Πριν πω οτιδήποτε άλλο, καθόσον η Βουλή δεν συνεδριάζει εν κενώ, θα ήθελα να εκφράσω την πολύ μεγάλη μου χαρά για την επιστροφή των ομήρων, των απαχθέντων, από την τρομοκρατική οργάνωση Χαμάς στις οικογένειές τους στο Ισραήλ και για τον τερματισμό, όπως φαίνεται, του πολέμου εκεί.

Είμαι βέβαιος πως όλοι όσοι κατέβαιναν τόσο καιρό στους δρόμους απαιτώντας ειρήνη στη Γάζα -το λέω για την κυρία συνάδελφο, που είμαι βέβαιος ότι συμμετείχε σε τέτοιου είδους διαδηλώσεις, αλλά ίσως το ξέχασε, δεν είπε κάτι για τη συμφωνία στην πρωτολογία της-, ακόμη και οι πιο δριμείς επικριτές του Ισραήλ και του Προέδρου των Ηνωμένων Πολιτειών Ντόναλντ Τραμπ, θα έχουν σήμερα και αυτοί να πουν έναν καλό λόγο για την επιστροφή των είκοσι αθώων ομήρων που κρατήθηκαν εκεί περισσότερο από δύο χρόνια μακριά από τις οικογένειές τους και τα συλλυπητήρια στις οικογένειες των πολλών άλλων ομήρων που δεν επέστρεψαν ζωντανοί γιατί πέθαναν εντωμεταξύ στην ομηρία. Και θα έχουν σίγουρα να πουν μια καλή κουβέντα για τον Πρόεδρο των Ηνωμένων Πολιτειών, το σχέδιο του οποίου έφερε την πολυπόθητη ειρήνη στην περιοχή, σταματώντας και όλη αυτή την τραγωδία που όλοι βλέπαμε να συντελείται στη Γάζα.

Ελπίζουμε όλοι οι λογικοί άνθρωποι στον πλανήτη ότι σήμερα ξημερώνει μια καινούργια μέρα για τη Μέση Ανατολή, που μακροπρόθεσμα θα επηρεάσει θετικά το σύνολο της περιοχής μας και την Ελλάδα και θα δώσει τελικά και στους Παλαιστινίους ένα καλύτερο αύριο, μακριά από όλους αυτούς τους ακραίους τρομοκράτες που καταδυνάστευαν και τους ίδιους όλα αυτά τα χρόνια.

Κύριε Πρόεδρε, είναι εντυπωσιακό ότι δύο χρόνια και κάτι μετά από την τρομοκρατική εισβολή της 7ης Οκτωβρίου του 2023, το Ισραήλ νίκησε σε όλα τα μέτωπα, αλλάζοντας τελείως τον χάρτη της Μέσης Ανατολής, απελευθερώνοντας τον Λίβανο από την τρομοκρατική ιρανική οργάνωση Χεζμπολάχ, τη Συρία από τις δυνάμεις του Άσαντ, το Ιράν το έθεσε εκτός πυρηνικής κούρσας εξοπλισμών, τους Χούθι τούς περιόρισε μακριά από το βεληνεκές που τρομοκρατούσαν την παγκόσμια ναυσιπλοΐα και τη Χαμάς την ξεδόντιασε κυριολεκτικά με τη σημερινή πολύ μεγάλη συμφωνία. Είναι, λοιπόν, αυτή η μέρα μία μέρα πολύ μεγάλης χαράς για κάθε λογικό άνθρωπο ο οποίος ήθελε πράγματι να υπάρχει ειρήνη στην περιοχή αυτή.

Μπαίνοντας τώρα στην ερώτηση, αγαπητή κυρία συνάδελφε, το ότι έχουμε κενά σε νοσηλευτικές υπηρεσίες των νοσοκομείων του ΕΣΥ είναι γνωστό. Το έχω πει πάρα πολλές φορές και ο ίδιος. Στις προκηρύξεις μας -αν θέλετε, θα αναφερθώ αναλυτικά στη δευτερολογία μου- του ’24, του ‘25 και του ’26, δηλαδή στον προγραμματισμό των προκηρύξεων για το ’26, έχουμε αθροιστικά προϋπολογίσει και άλλες έχουν ήδη προκηρυχθεί -οι του ‘26 θα προκηρυχθούν- περισσότερες από 5.000 θέσεις προσλήψεων μόνιμων νοσηλευτών στο ΕΣΥ.

Για να επιτύχουμε την πλήρωση αυτών των θέσεων ψηφίσαμε ειδική διάταξη πέρσι το καλοκαίρι όπου επιταχύναμε τη διαδικασία πρόσληψης μέσω των πινάκων μοριοδότησης του ΑΣΕΠ και ήδη αρκετές χιλιάδες έχουν προσληφθεί στο ενδιάμεσο αυτό διάστημα. Προφανώς τα κενά είναι περισσότερα, όμως συνεχώς προκηρύσσουμε και επικουρικές θέσεις εκεί όπου μπορούμε.

Ξέρω ότι έχουμε μια μόνιμη διαφωνία με το Κομμουνιστικό Κόμμα Ελλάδας αν πρέπει να συμπεριλαμβάνουμε στη δύναμη των νοσοκομείων και το επικουρικό προσωπικό. Για εμάς και το επικουρικό προσωπικό λογίζεται ως προσωπικό του νοσοκομείου και μετράει στη δύναμή του. Βεβαίως συνεχίζεται η συζήτηση και με τους συνδικαλιστικούς εκπροσώπους του κλάδου των νοσηλευτών, για να μπορούμε να δούμε πώς θα ικανοποιήσουμε τα θεσμικά τους αιτήματα, όπως παραδείγματος χάρη η δημιουργία ξεχωριστού κλάδου νοσηλευτικής.

Κλείνοντας, θα ήθελα να επισημάνω ότι για το ΕΣΥ προσετέθη τα τελευταία χρόνια μία επιπλέον δυσκολία στο κομμάτι των νοσηλευτών, πέραν της γενικής ελλείψεως νοσηλευτών που παρατηρείται σε όλες τις χώρες-μέλη της Ευρωπαϊκής Ενώσεως. Για την κάλυψη των θέσεων αυτών ορισμένες χώρες έχουν ήδη προχωρήσει σε μετακλήσεις νοσηλευτών από χώρες εκτός Ευρωπαϊκής Ένωσης, όπως παραδείγματος χάρη η Ινδία, για να καλύψουν τα κενά στις δικές τους χώρες, στα δικά τους νοσοκομεία. Το κενό στις νοσηλευτικές υπηρεσίες δεν είναι ελληνικό φαινόμενο. Είναι πανευρωπαϊκό φαινόμενο και μάλιστα πολύ έντονο. Ειδικά εδώ μας έβλαψε και πάρα πολύ ως προς το ΕΣΥ ο θεσμός του σχολικού νοσηλευτού, χρήσιμος θεσμός μεν για το Υπουργείο Παιδείας και για τα σχολεία, αλλά ευθέως ανταγωνιστικός με τα νοσοκομεία, καθώς πολλοί νοσηλευτές προτίμησαν είτε να φύγουν εντελώς από το ΕΣΥ για να πάνε να προσληφθούν ως σχολικοί νοσηλευτές είτε να μη συμμετάσχουν στις προκηρύξεις του ΕΣΥ για να προτιμήσουν να προσληφθούν ως σχολικοί νοσηλευτές, καθόσον η εργασία εκεί κρίνεται πολύ πιο ήπια από την εργασία σ’ ένα νοσοκομείο.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς.

Κυρία Δάγκα, έχετε τον λόγο για τη δευτερολογία σας.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Κύριε Πρόεδρε, όπως καταλαβαίνετε, θα χρειαστώ λίγο χρόνο παραπάνω, γιατί ομολογουμένως στην ομιλία του ο Υπουργός αντί να απαντήσει στα κρίσιμα ερωτήματα που θέτουμε στην επίκαιρη ερώτηση για την κατάσταση με το νοσηλευτικό και μαιευτικό προσωπικό, έκανε μία τοποθέτηση που πραγματικά, Υπουργέ, ενδεχομένως να τη ζήλευε και το γραφείο τύπου του κράτους-δολοφόνου του Ισραήλ. Ενδεχομένως να τη ζήλευαν και από το γραφείο τύπου της αμερικανικής κυβέρνησης, γιατί η αλήθεια είναι ότι η συγκεκριμένη συμφωνία είναι μια συμφωνία με το πιστόλι στον κρόταφο του παλαιστινιακού λαού, γιατί ο κόσμος που κατέβαινε και βροντοφώναζε το «Λευτεριά στην Παλαιστίνη», Υπουργέ, φώναζε και για ανεξάρτητο παλαιστινιακό κράτος στα σύνορα του 1967 με πρωτεύουσα την ανατολική Ιερουσαλήμ.

Αυτό που αυτήν τη στιγμή προωθείται είναι ένα αμερικανο-ισραηλινό προτεκτοράτο για να προωθούνται τα συμφέροντα ΗΠΑ, Ισραήλ, Ευρωπαϊκής Ένωσης και ΝΑΤΟ συνολικότερα στην ευρύτερη περιοχή της Μέσης Ανατολής, για να ακούγονται όλα αυτά τα ανατριχιαστικά σχέδια περί Ριβιέρας και να βγαίνει σήμερα ο Τραμπ και να δηλώνει ότι ουσιαστικά ήδη ακονίζονται τα μαχαίρια για να μπορέσουν να συμβάλουν στην ανοικοδόμηση της λεηλατημένης Γάζας.

Δεν είδαμε βέβαια τον Υπουργό να λέει τίποτα για τους πάνω από 60.000 Παλαιστίνιους, για τα δεκάδες χρόνια κατοχής εποικισμών στην Παλαιστίνη από το κράτος-δολοφόνο του Ισραήλ. Δεν είδαμε να λέει τίποτα για όλα αυτά που συγκλόνισαν όλον τον κόσμο, ιδιαίτερα τους νέους ανθρώπους και γι’ αυτό κατέβαιναν για να εκφράσουν την αλληλεγγύη τους όχι μόνο εδώ στην Ελλάδα, αλλά και σε όλον τον κόσμο. Και προφανώς δεν είδε τίποτα για τις αλλεπάλληλες εργατικές κινητοποιήσεις στα λιμάνια όχι μόνο της Ελλάδας, αλλά και αλλού, εκεί που οι ίδιοι οι εργάτες μπήκαν μπροστά για να εμποδίσουν τη μεταφορά πολεμικού εξοπλισμού για να συνεχίζεται το μακελειό στην περιοχή.

Να πάμε, όμως, στην επίκαιρη ερώτηση για την οποία κάνουμε τη συζήτηση, Υπουργέ. Καταλαβαίνουμε, λοιπόν, ότι αν δεν ανοίξετε όλες τις κενές οργανικές θέσεις για μόνιμο προσωπικό, νοσηλευτικό, βοηθούς νοσηλευτές και μαίες, αν δεν πάτε να αυξήσετε τους μισθούς, τον βασικό μισθό κατά 20% με επαναφορά του δέκατου τρίτου, δέκατου τέταρτου μισθού στο Δημόσιο και για να αυξηθούν οι αποζημιώσεις, γιατί να μου επιτρέψετε, αν επικαλεστείτε ως κίνητρο το γεγονός ότι αυξήσατε το ανθυγιεινό επίδομα από 150 σε 200 ευρώ, να σας πω ότι το νοσηλευτικό επίδομα από 345 ευρώ που ήταν, που καταργήθηκε με το μνημονιακό μισθολόγιο, επί της ουσίας τώρα είναι πετσοκομμένο.

Ποια είναι η αλήθεια; Η αλήθεια είναι ότι πρόκειται για πρόκληση και το καταλαβαίνετε κι εσείς, Υπουργέ, ότι με 780 ευρώ πρώτο μισθό, με τις αλλεπάλληλες βάρδιες στα νοσοκομεία που κάνει βάρδια το βράδυ και πηγαίνει πάλι το επόμενο πρωί ή το μεσημέρι, με χρωστούμενα ρεπό ή χρωστούμενες άδειες ανάπαυσης, ούτε ένας δεν θα έρθει. Και προφανώς γνωρίζετε καλύτερα από εμένα ότι έχουμε πρώτη φορά στα χρονικά να παραιτείται μόνιμο νοσηλευτικό προσωπικό, για να μην πω για τις προσλήψεις ότι ορισμένες απ’ αυτές αφορούν σε επικουρικό προσωπικό που μονιμοποιείται -και σωστά-, αλλά δεν είναι ότι έχουμε επιπλέον νοσηλευτικό προσωπικό, Υπουργέ, στις δημόσιες μονάδες υγείας, γιατί διαχρονικά αυτό που υλοποιεί και η σημερινή Κυβέρνηση, όπως και οι προηγούμενες, είναι τις ανάγκες στελέχωσης με όλο το αναγκαίο μόνιμο προσωπικό όλων των ειδικοτήτων στις δημόσιες μονάδες υγείας να τις λογαριάζετε με το κριτήριο των δημοσιονομικών αντοχών και των αναγκών της οικονομίας της αγοράς, δηλαδή της καπιταλιστικής οικονομίας.

Απέναντι σε αυτήν την κατάσταση είναι τα σωματεία των υγειονομικών, είναι τα σωματεία των εργαζομένων, είναι οι υπόλοιποι μαζικοί λαϊκοί φορείς που διεκδικούν το αυτονόητο το 2025, δηλαδή αποκλειστικά δημόσια και δωρεάν υγεία με όλο το μόνιμο προσωπικό, χωρίς επιχειρηματική δραστηριότητα.

Ευχαριστώ, Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα τρεις μαθήτριες και μαθητές και τρεις συνοδοί εκπαιδευτικοί από το Γενικό Λύκειο Έλους Λακωνίας.

Η Βουλή σάς καλωσορίζει. Σας ευχόμαστε καλή πρόοδο.

(Χειροκροτήματα από όλες τις πτέρυγες της Βουλής)

Όπως είμαι βέβαιος ότι σας ενημέρωσαν οι συνεργάτες μας πριν μπείτε στον χώρο που είστε, σήμερα παρακολουθείτε μια ειδική διαδικασία που λέγεται κοινοβουλευτικός έλεγχος. Ένας ή μία Βουλευτής -συγκεκριμένα τώρα είναι η κ. Δάγκα- ερωτά για κάποιο θέμα που απασχολεί ίσως την κοινωνία ή κρίνει ο Βουλευτής ότι την απασχολεί και ένας Υπουργός απαντά και βέβαια δεν είναι μόνοι τους. Η κοινωνία παρακολουθεί αυτήν τη συνεδρίαση, διότι μεταδίδεται ζωντανά από το Κανάλι της Βουλής.

Και τώρα, κύριε Υπουργέ, μετά απ’ αυτές τις εξηγήσεις στα παιδιά -γιατί εγώ υπήρξα και καθηγητής και οφείλω να διευκρινίζω-, έχετε τον λόγο για τη δευτερολογία σας.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Ευχαριστώ πολύ, κύριε Πρόεδρε. Χαίρομαι που είναι τα παιδιά εδώ για να ακούσουν και μερικές ιστορικές πραγματικότητες στην κουβέντα που ξεκινήσαμε με την κυρία συνάδελφο.

Είπατε, κυρία συνάδελφε, ότι η θέση του ΚΚΕ είναι να επιστρέψουν στα σύνορα του παλαιστινιακού κράτους του 1967. Θα σας προκαλέσω προφανώς πολύ μεγάλη έκπληξη, αλλά κανένα τέτοιο κράτος δεν υπήρξε το 1967 όπως δεν έχει υπάρξει ποτέ. Η περιοχή της Παλαιστίνης ήταν κομμάτι της Οθωμανικής Αυτοκρατορίας και το 1920 μετά την ήττα της Οθωμανικής Αυτοκρατορίας στον Α΄ Παγκόσμιο Πόλεμο, με τη συνθήκη των Σεβρών συγκεκριμένα και στη συνέχεια με τη συνθήκη της Λωζάνης και τη διάσπαση της Οθωμανικής Αυτοκρατορίας, η τότε Κοινωνία των Εθνών έδωσε εντολή στο Ηνωμένο Βασίλειο, στη Μεγάλη Βρετανία δηλαδή, να διοικήσει την περιοχή της Παλαιστίνης. British Mandate for Palestine.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Αμφισβητείτε την ομόφωνη απόφαση της Βουλής;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Το 1947 ο Οργανισμός Ηνωμένων Εθνών, συγκεκριμένα στις 29 Νοεμβρίου του 1947, πρότεινε σχέδιο διχοτόμησης της περιοχής της Παλαιστίνης και πρότεινε να ιδρυθεί ένα εβραϊκό, ένα αραβικό κράτος -όχι η Παλαιστίνη ως κράτος, ως περιοχή- ένα εβραϊκό, ένα αραβικό κράτος και την Ιερουσαλήμ υπό διεθνή έλεγχο. Την πρόταση αυτή του Οργανισμού Ηνωμένων Εθνών για δύο κυρίαρχα ανεξάρτητα κράτη στην περιοχή αυτή τη δέχτηκαν οι Εβραίοι, την απέρριψαν οι Άραβες, δηλαδή η Παλαιστίνη.

Όταν απέρριψαν οι Άραβες το σχέδιο αυτό τα εξής κράτη, η Ιορδανία το 1948-1949 και η Αίγυπτος, κατέλαβαν η Ιορδανία τη Δυτική Όχθη και την Ανατολική Ιερουσαλήμ και η Αίγυπτος τη Λωρίδα της Γάζας. Στον πόλεμο του 1967 το Ισραήλ πήρε νικώντας τους Άραβες από την Ιορδανία τη Δυτική Όχθη και την Ανατολική Ιερουσαλήμ και τη Γάζα από την Αίγυπτο. Άρα, όταν εσείς συζητάτε στη Βουλή ως Βουλευτής να επιστρέψουμε στα σύνορα του 1967 δεν ζητάτε να επιστρέψετε σε κανένα παλαιστινιακό κράτος -το οποίο δεν υπήρχε- αλλά ζητάτε απλώς να γυρίσει στην Αίγυπτο η Γάζα και στην Ιορδανία η Δυτική Όχθη και η Ιερουσαλήμ.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Δεν είπαμε αυτό.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Άρα, αφήστε τα περί δύο κρατών ανεξαρτήτων, «Λευτεριά στην Παλαιστίνη» και τα υπόλοιπα. Είστε απλά αντισημίτες. Απλά δεν συμπαθείτε τους Εβραίους. Τίποτα άλλο δεν έχετε.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Τι λέτε τώρα;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Γιατί αν ξέρατε έστω και λίγο από την περιοχή θα ξέρατε ότι δεν έχει υπάρξει παλαιστινιακό κράτος για να γυρίσει κανένας στα σύνορα του 1967. Αλλά δεν το ξέρατε και κατεβαίνατε κάθε μέρα στους δρόμους, ενώ δεν ξέρατε ούτε τα στοιχειώδη για την περιοχή.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Αμφισβητείτε την ομόφωνη απόφαση της Βουλής;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Η απόφαση της Βουλής, που συνεχώς φωνάζετε από κάτω, δεν αναγνώριζε προφανώς κανένα κράτος που δεν υπήρχε. Αναγνώριζε ότι η Ελλάδα επιθυμεί να υπάρξει λύση δύο κρατών στην περιοχή.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Αυτό αναγνώρισε;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Αυτό λέει η Ελλάδα.

Όμως, ξαναλέω, ότι λύση δύο κρατών στην περιοχή προσφέρθηκε στους Παλαιστινίους και οι Παλαιστίνιοι την απέρριψαν το 1948 και έκτοτε αρκετές φορές έως σήμερα. Το λέω γιατί το κράτος που εσείς διαρκώς κατηγορείτε ως κράτος δολοφόνο είναι η μόνη πραγματική δημοκρατία της περιοχής. Σήμερα αν είδατε όταν ο Πρόεδρος των Ηνωμένων Πολιτειών απευθύνθηκε στο ισραηλινό κοινοβούλιο δύο Άραβες Βουλευτές φώναζαν και τους έβγαλαν έξω. Ξέρετε γιατί βρέθηκαν δύο Άραβες Βουλευτές να φωνάζουν στον Πρόεδρο Τραμπ; Διότι στο Ισραήλ εκλέγονται Άραβες Βουλευτές. Μπορείτε να μου δείξετε ένα κράτος αραβικό που εκλέγονται Εβραίοι; Δεν υπάρχει. Αυτή είναι η μεγάλη διαφορά που δεν καταλαβαίνετε. Άρα, αφήστε σε εμένα αυτά τα περί κράτους-δολοφόνου.

Σήμερα όμως δώσατε την ευκαιρία να δείξουμε στον ελληνικό λαό ότι κατεβαίνατε στους δρόμους, δήθεν κλαίγατε για τα παιδιά που πέθαιναν στη Γάζα, αλλά σήμερα όχι μόνο δεν χαίρεστε που τερματίστηκε ο πόλεμος, στεναχωριέστε κιόλας. Και όχι δεν έχετε μια καλή κουβέντα να πείτε για τον Πρόεδρο Τραμπ, τον υβρίζετε κιόλας. Κι έτσι ζούμε το εξής οξύμωρο. Όλα τα αραβικά κράτη να αναγνωρίζουν και να θέλουν το σχέδιο Τραμπ, η Χαμάς να αναγνωρίζει και να θέλει το σχέδιο Τραμπ, το Ισραήλ να αναγνωρίζει και να θέλει το σχέδιο Τραμπ, αλλά το ΚΚΕ να μην αναγνωρίζει αυτό που ξέρουν όλοι οι Άραβες.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Τι να κάνουμε;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Κυρίως το λέω για να καταλάβει ο κόσμος που βλέπει απ’ έξω ότι ποτέ δεν σας ένοιαξε ούτε για κανένα παιδάκι, ούτε για κανένα νεκρό, ούτε για κανέναν όμηρο, ούτε για κανέναν άμαχο. Απλοί αντισημίτες είστε.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Σοβαρά;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Μίσος προς το Ισραήλ έχετε.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Σοβαρά μιλάς;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Μίσος και απέχθεια προς οτιδήποτε συμβολίζει τη Δύση. Και στην περιοχή της Μέσης Ανατολής η Δύση είναι το Ισραήλ. Γι’ αυτό δεν σας αρέσει. Γι’ αυτό το βρίζετε και δεν έχετε μια μέρα χαράς ούτε σήμερα να πείτε γι’ αυτούς που γύρισαν στα σπίτια τους.

**ΠΡΟΕΔΡΕΥΩΝ (Αθανάσιος Μπούρας):** Ελάτε στην ερώτηση τώρα, κύριε Υπουργέ.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Φανταστείτε, κύριε Πρόεδρε. Το ΚΚΕ δεν ήξερε ότι δεν υπήρχε ποτέ παλαιστινιακό κράτος. Τι άλλο να πει κανείς γι’ αυτούς τους ανθρώπους, τους υποκριτές, που έκλειναν κάθε μέρα τους δρόμους στην Κηφισίας και έκαναν όσους οδηγούν να ταλαιπωρούνται χωρίς να ξέρουν ούτε τον χάρτη της περιοχής.

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, παρακαλώ.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Αμφισβητείτε την ομόφωνη απόφαση της Βουλής.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Αφήστε, κυρία μου. Κλάψτε για τη Χαμάς που χάσατε. Κλάψτε για τη Χαμάς που χάσατε. Κλάψτε που ο Πρόεδρος Τραμπ και ο Πρωθυπουργός Νετανιάχου εξαφάνισαν τη Χαμάς από τον χάρτη του κόσμου για το καλό της ανθρωπότητας.

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, παρακαλώ.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Όσον αφορά στους νοσηλευτές -για να το κλείσω, κύριε Πρόεδρε, αν και νομίζω ότι τα είπαμε στην πρωτολογία- πράγματι έχουν παραιτηθεί νοσηλευτές όχι για τους λόγους που είπε η κυρία συνάδελφος, αλλά γιατί πήγαν να γίνουν σχολικοί νοσηλευτές καθόσον στο ΕΣΥ δουλεύεις εφτά μέρες την εβδομάδα, έχεις εφημερία, ενώ στα σχολεία δουλεύεις Δευτέρα με Παρασκευή, το καλοκαίρι έχεις διακοπές και τα περιστατικά που διαχειρίζεσαι είναι ελάχιστα. Αυτό πραγματικά έβλαψε πολύ το ΕΣΥ. Θα έπρεπε να είχε προσεχθεί από την αρχή. Είμαι ήδη σε συζήτηση με την κυρία Υπουργό Παιδείας για να δω πως θα το διορθώσουμε από εδώ και μπρος γιατί είναι πράγματι μεγάλη ζημιά για το ΕΣΥ.

Κατά τα άλλα, με τη ρύθμιση που ψηφίσαμε πέρσι έχουν επιταχυνθεί κατά πολύ οι προσλήψεις μόνιμου προσωπικού γιατί παίρνουμε από τις προηγούμενες προκηρύξεις τους επιλαχόντες και τους διορίζουμε χωρίς περαιτέρω διαδικασία. Νέα προκήρυξη ετοιμάζεται και ναι, παίρνουμε και επικουρικές θέσεις, όσες περισσότερες μπορούμε.

Ευχαριστώ πολύ.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Πάντως ήταν απαράδεκτη η δήλωση.

**ΠΡΟΕΔΡΕΥΩΝ (Αθανάσιος Μπούρας):** Θα συζητήσουμε τώρα την πέμπτη με αριθμό 21/6-10-2025 επίκαιρη ερώτηση πρώτου κύκλου του Βουλευτή Έβρου της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ» κ. Παράσχου Παπαδάκη προς τον Υπουργό Ναυτιλίας και Νησιωτικής Πολιτικής με θέμα: «Δημόσια παραδοχή του Υπουργού Ναυτιλίας & Νησιωτικής Πολιτικής περί άτυπης συμφωνίας με την Τουρκία για ανοχή της αλιείας από Τούρκους στην ελληνική αιγιαλίτιδα ζώνη, στα πλαίσια της διαπραγμάτευσης για την απελευθέρωση δύο συλληφθέντων Ελλήνων Στρατιωτικών το 2017».

Κύριε Παπαδάκη, έχετε τον λόγο για την πρωτολογία σας.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ, κύριε Πρόεδρε.

Κατ’ αρχάς, κύριε Υφυπουργέ, είναι προσβλητικό και για μένα αλλά και για σας να έρχεστε εσείς και να απαντάτε για αυτά τα οποία ξεστόμισε ο Υπουργός σε τηλεοπτικό πάνελ. Εκφεύγει έτσι του κοινοβουλευτικού ελέγχου. Εγώ θα κάνω την ερώτηση παρ’ όλα αυτά και εσείς θα προσπαθήσετε να ερμηνεύσετε τι είχε μέσα στο κεφάλι του όταν έλεγε αυτά ο Υπουργός και ποια ήταν η ενδιάθετη βούλησή του. Απλά μεταφέρετε στον κύριο Υπουργό ότι τρίπλες στην Εθνική Αντιπροσωπεία, όπως στο μπάσκετ, δεν προβλέπονται. Από εκεί και πέρα, γνωρίζετε πολύ καλά τι είπε σε τηλεοπτική εκπομπή ο κ. Κικίλιας. Ανέφερε συγκεκριμένα ότι υπάρχει μια ανοχή. Υπήρξε μια άτυπη συμφωνία μεταξύ Ελλάδας και Τουρκίας για να απελευθερώσουν τους δύο Έλληνες στρατιωτικούς που συνελήφθησαν τότε στον Έβρο να μπορούν να ψαρεύουν ανενόχλητοι στα ελληνικά χωρικά ύδατα.

Επίσης, όλοι γνωρίζουν και είναι γνωστό τοις πάσι και ειδικά στο Θρακικό Πέλαγος, στην Αλεξανδρούπολη, στη Σαμοθράκη, στη Θάσο ότι οι Τούρκοι ψαρεύουν ανενόχλητοι στα δικά μας χωρικά ύδατα. Κάνουν πραγματικά ότι θέλουν και παρ’ όλα αυτά εισάγουν και τα ψάρια από την Τουρκία τα οποία είναι δικά μας ψάρια από τη δική μας θαλάσσια ζώνη και τα μεταφέρουν εδώ ως τουρκικά αλιεύματα.

Επίσης, ο ΣΥΡΙΖΑ κατήργησε το άρθρο 401 του Ποινικού Κώδικα το 2019 που προέβλεπε ως ποινικό αδίκημα την παράνομη αλιεία ξένου σκάφους στην αιγιαλίτιδα ζώνη μας. Το επαναφέρατε εσείς το 2021 -πολύ σωστά κάνατε- με το άρθρο 398 του Ποινικού Κώδικα όπου πλέον προβλέπεται ως ποινικό αδίκημα. Το θέμα είναι πόσες συλλήψεις κάνατε, πού εφαρμόστηκε αυτό το άρθρο 398 ή απλά το κάναμε για να το κάνουμε;

Θα κλείσω την πρωτολογία μου, με τα εξής, επειδή μίλησε ο κύριος Υπουργός στο τηλεοπτικό πάνελ και για «διέλευση αβλαβή», ότι δηλαδή οι τράτες των Τούρκων κάνουν αβλαβή διέλευση: Σύμφωνα με το άρθρο 18 του Δικαίου της Θάλασσας, της Σύμβασης Ηνωμένων Εθνών, λέει στην παράγραφο 2, «η διέλευση θα είναι συνεχής και ταχεία». Και στο άρθρο 19 λέει ότι «η διέλευση είναι αβλαβής, εφόσον δεν διαταράσσεται η ειρήνη, ασφάλεια, τάξη του παράκτιου κράτους» και όταν έχουμε να κάνουμε με «αλιευτική δραστηριότητα», τεκμαίρεται αμαχητί ότι «υπάρχει πρόβλημα και διαταράσσεται η ειρήνη και η τάξη».

Και εδώ σας δείχνω -μπορώ να το καταθέσω και στα Πρακτικά- τα αλιευτικά τουρκικά σκάφη στη Σαμοθράκη, τα οποία είναι 1 με 2 ναυτικά μίλια το πολύ και στην άλλη φωτογραφία είναι καμιά τριανταριά ναυτικά μίλια μακριά από το ραντάρ ελληνικής τράτας, όπου ούτε αβλαβή ούτε συνεχή διέλευση γίνεται.

Επομένως, ρωτάω, γιατί δεν ακούσαμε -εγώ τουλάχιστον- να έχει διαψευστεί η δήλωση αυτή του κ. Κικίλια και επίσης δεν διαψεύστηκε και από τον ΣΥΡΙΖΑ. Και δεύτερον, να μου πείτε πόσες συλλήψεις τούρκων έχει διενεργήσει το ελληνικό Λιμενικό Σώμα για παράνομη αλιεία στα ελληνικά χωρικά ύδατα.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Παπαδάκη.

Μισό λεπτό, κύριε Υπουργέ, πριν σας δώσω τον λόγο να κάνω μια ανακοίνωση: Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Εργασίας και Κοινωνικής Ασφάλισης «Δίκαιη εργασία για όλους: Απλοποίηση της νομοθεσίας - Στήριξη στον εργαζόμενο - Προστασία στην πράξη – Συνταξιοδοτικές ρυθμίσεις».

Και τώρα έχετε τον λόγο, κύριε Υπουργέ, για την απάντησή σας.

**ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Αγαπητέ συνάδελφε, το ζήτημα αυτό άπτεται θεμάτων άσκησης της εθνικής κυριαρχίας και βεβαίως πρέπει να ξεκαθαρίσουμε -και το λέω και εδώ από αυτό το Βήμα- ότι η Ελλάδα ασκεί πλήρως τα κυριαρχικά της δικαιώματα.

Σε ό,τι αφορά στα αλιευτικά τρίτης χώρας, πράγματι, υπάρχει ένα νομοθετικό πλαίσιο το οποίο αναφέρατε. Αυτό το οποίο μπορώ να σας διαβεβαιώσω είναι ότι η Διεύθυνση Αλιείας του Υπουργείου Ναυτιλίας και Νησιωτικής Πολιτικής παρακολουθεί λεπτομερώς το τι γίνεται στα ελληνικά χωρικά ύδατα ούτως ή άλλως η Ελλάδα ασκεί κυριαρχία στην αιγιαλίτιδα ζώνη. Από εκεί και πέρα, όταν υπάρχουν καταγγελίες ή όταν εντοπιστεί πλοίο τρίτης χώρας το οποίο παράνομα αλιεύει, σπεύδει το πλωτό -ή τα πλωτά- του Λιμενικού Σώματος και ακολουθεί μια συγκεκριμένη διαδικασία: Λέει κατ’ αρχάς από τα δίκτυα ότι «ψαρεύετε μέσα σε ελληνικά χωρικά ύδατα» και καλεί τα αλιευτικά να αποχωρήσουν. Αυτό και γίνεται.

Από εκεί και πέρα, υπάρχει η συλλογή στοιχείων τα οποία στέλνονται και στην Ευρωπαϊκή Ένωση και μάλιστα στην ειδική διεύθυνση, την DG Regio και βεβαίως γίνεται και ενημέρωση τόσο του Υπουργείου Εξωτερικών όσο και του Υπουργείου Αγροτικής Ανάπτυξης και Τροφίμων, διότι -όπως γνωρίζετε- το νομοθετικό πλαίσιο της αλιείας υπάγεται σε αυτό το Υπουργείο.

Από εκεί και πέρα, πάντοτε, όταν υπάρχει όχληση του οικείου Λιμεναρχείου, τα πλωτά του Λιμενικού Σώματος σπεύδουν. Μπορεί σε κάποιες περιπτώσεις να μην ήταν άμεση η ανταπόκριση, διότι μπορεί να γινόταν ταυτόχρονα άλλη επιχείρηση, παραδείγματος χάρη στο μεταναστευτικό ζήτημα. Όμως, το Λιμενικό Σώμα - Ελληνική Ακτοφυλακή, εξοπλίζεται, εκσυγχρονίζεται, βρίσκεται αυτήν τη στιγμή στα σκαριά ένα τεράστιο εξοπλιστικό πρόγραμμα με νέα πλοία νέα συστήματα εντοπισμού, drones, καινούργιες δυνατότητες και βεβαίως όλα αυτά σε πολύ σύντομο χρονικό διάστημα θα αυξήσουν δραστικά και την επιχειρησιακή ικανότητα και την αποτελεσματικότητα ευρύτερα του Λιμενικού Σώματος - Ελληνικής Ακτοφυλακής.

Συμπερασματικά, το Λιμενικό Σώμα ασκεί τον έλεγχο της αιγιαλίτιδας ζώνης, σπεύδει όταν απαιτηθεί και εφαρμόζει, βεβαίως, πάντα αυτά που το Διεθνές Δίκαιο επιτάσσει, προστατεύοντας τα θαλάσσια σύνορα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Παπαδάκη, έχετε τον λόγο για τη δευτερολογία σας.

**ΠΑΡΑΣΧΟΣ ΠΑΠΑΔΑΚΗΣ:** Κύριε Υφυπουργέ, δεν μου απαντήσατε ούτε στη μία ερώτηση ούτε στην άλλη ερώτηση. Ούτε, δηλαδή, αν επιβεβαιώνετε αυτά τα οποία ανέφερε ο κ. Κικίλιας, αν υπήρξε αυτή η άτυπη συμφωνία το 2017 χάριν της απελευθέρωσης των δύο στρατιωτικών μας, αλλά ούτε και πόσες συλλήψεις έχουν γίνει μέχρι σήμερα, εφαρμόζοντας το δικό σας άρθρο του Ποινικού Κώδικα που το επαναφέρατε.

Επίσης, είπατε ότι η Ελλάδα ασκεί τα κυριαρχικά της δικαιώματα. Σας προσκαλώ, αύριο, να πάρουμε μια «πλάβα», μια βάρκα -όπως τη λέμε εμείς στο Δέλτα του Έβρου- να περάσουμε τον Ποταμό Έβρο, θα τον διασχίσουμε από τη δικιά μας πλευρά και εφόσον περάσουμε ανενόχλητοι και δεν μας συλλάβουν οι Τούρκοι, να πάμε μέχρι τη Ζουράφα, που είναι ανάμεσα Αλεξανδρούπολη- Σαμοθράκη, να κατέβουμε, να βάλουμε μια σημαία και να σηκωθούμε να φύγουμε. Αύριο. Θέλετε να πάμε; Για να μην λέμε θεωρίες εδώ μέσα και γενικόλογα. Εν τοις πράγμασι.

Πριν κάποια χρόνια, κάποιοι Αλεξανδρουπολίτες -δύο- πήγαν και βάλανε σημαία στη Ζουράφα και τους κατέβασαν άρον-άρον από το Λιμενικό και τους ανέκριναν για ώρες. Πάμε, λοιπόν, αύριο -ιδού η Ρόδος, ιδού και το πήδημα- για να δούμε πώς ασκούνται τα κυριαρχικά δικαιώματα και πού φτάνουν οι Τούρκοι ψαράδες δίπλα από τη Σαμοθράκη και δίπλα από τη Θάσο.

Εμείς συλλέγουμε στοιχεία, λέτε. Παρατηρητές. Η Ελλάδα είναι απλά, για να παρατηρεί, το Λιμενικό Σώμα. Συλλέγουμε στοιχεία, παρατηρούμε τους Τούρκους. Μέχρι εσείς να συλλέξετε στοιχεία και μέχρι να παρατηρήσετε και μέχρι να τα στείλετε στην Ευρωπαϊκή Ένωση, αυτοί με τα αλιευτικά τους εργαλεία, τα οποία είναι εκτός Ευρωπαϊκής Ένωσης -γιατί οι αλιείς μας δεσμεύονται να ψαρεύουν, σύμφωνα με τα πρότυπα και τους κανονισμούς και τις οδηγίες της Ευρωπαϊκής Ένωσης, αλλά αυτοί δεν δεσμεύονται- δημιουργείται κι ένας αθέμιτος ανταγωνισμός, στα δικά μας χωρικά ύδατα, στα δικά μας αλιεύματα, όσο εσείς «συλλέγετε και παρατηρείτε». Σύλληψη μηδέν. Καθημερινό είναι το φαινόμενο αυτό.

Σας καλώ, πάλι, με την καλή την έννοια σας το λέω, δεν σας το λέω για να σας προκαλέσω. Ελάτε να ανεβούμε σε μία τράτα και να πάμε, να δείτε τώρα, αύριο, χθες, πόσα τουρκικά είναι μέσα στην Σαμοθράκη στο 1 μίλι και στα 2 μίλια και ψαρεύουν. Κι εσείς μου λέτε «συλλέγουμε». Τότε για ποιον λόγο νομοθετούμε; Γιατί επαναφέρατε το 398 του Ποινικού Κώδικα; Λέτε «πάμε εκεί, τους φωνάζουμε φύγετε- φύγετε, εδώ είναι Ελλάδα, φύγετε-φύγετε». Φεύγουν. Έχουν ψαρέψει ό,τι έχουν ψαρέψει, μας το πασάρουν μετά και μας το κάνουν και εισαγωγή σαν δικό τους και πιο φτηνό μάλλον, πολύ περισσότερο, και εμείς τα στέλνουμε στην Ευρωπαϊκή Ένωση. Θεωρείτε ότι αυτή είναι μια καλή τακτική, όπου λέμε ότι ασκούμε κυριαρχικά δικαιώματα στη δικιά μας αιγιαλίτιδα ζώνη;

Εγώ περισσότερο τείνω στο να πιστέψω τον κ. Κικίλια, που λέει ότι υπήρξε άτυπη συμφωνία, διότι αυτό φαίνεται στην πράξη. Και όποιον και να ρωτήσετε -από αυτόν που έχει το κυλικείο στην Ιχθυόσκαλα μέχρι τον τελευταίο λιμενικό και τελευταίο ψαρά- θα σας πει ακριβώς το τι συμβαίνει.

Άρα, λοιπόν, στη δευτερολογία σας, κύριε Υφυπουργέ, θα ήθελα μια ξεκάθαρη απάντηση, αν έχετε κάνει έστω μία σύλληψη -μία σύλληψη το Λιμενικό- ή απλά παρατηρείτε και καταγράφετε, να ξέρουμε και ποια η αποστολή του Λιμενικού Σώματος και εάν έχει γίνει κάποια δικογραφία για παράνομη αλιεία και επίσης, αν επιβεβαιώνονται τελικά όσα είπε ο κ. Κικίλιας.

Καταλαβαίνω ότι σας φέρνω σε δύσκολη θέση, γιατί πρέπει εσείς να ερμηνεύσετε το τι «είπε ο ποιητής». Ε, δεν είναι εδώ ο ποιητής για να απαντήσει. Πρέπει να απαντήσετε εσείς, δυστυχώς.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής):** Κατ’ αρχάς, να απαντήσω στην ερώτηση αυτή, την οποία είπατε, για τις συλλήψεις.

Η αλήθεια είναι ότι στο διαρρεύσαν χρονικό διάστημα από την ψήφιση του ν.4855, δεν υπήρξαν συλλήψεις πλοίων τρίτης σημαίας, τα οποία σκάφη ψάρευαν εντός ελληνικών χωρικών υδάτων.

Σας είπα, όμως, ότι αυτό το οποίο κάνει το Λιμενικό Σώμα - Ελληνική Ακτοφυλακή, είναι ότι προσεγγίζει τα σκάφη και τα απομακρύνει από τα ελληνικά χωρικά ύδατα.

Το Λιμενικό Σώμα - Ελληνική Ακτοφυλακή δεν έχει δυνατότητα παρέμβασης στα διεθνή χωρικά ύδατα. Το πλείστον των τουρκικών πλοίων, αλιευτικών και πλοίων τρίτης σημαίας, αλιεύουν σε διεθνή χωρικά ύδατα. Το πλείστον. Υπάρχουν περιπτώσεις, πράγματι, που εντοπίζονται στα ελληνικά χωρικά ύδατα και τότε ειδοποιείται το Λιμενικό Σώμα και κάνει αυτό που σας είπα.

Ναι, δεν υπήρχαν συλλήψεις. Από εκεί και πέρα, επειδή υπονοήσατε ότι η Ελλάδα δεν ασκεί σωστά κυριαρχικά δικαιώματα, θέλω να σας πω ότι αυτή είναι η Κυβέρνηση η οποία στα τελευταία έξι χρόνια έχει καθορίσει ΑΟΖ με την Αίγυπτο, ΑΟΖ με την Ιταλία, έχει επεκτείνει τα χωρικά ύδατα στο Ιόνιο στα 12 ναυτικά μίλια, έχει με τον θαλάσσιο χωροταξικό σχεδιασμό επεκτείνει τη δυνατότητα αξιοποίησης των θαλασσίων ζωνών της χώρας στα απώτατα όρια.

Σημαντικοί κολοσσοί, όπως η Exxon Mobil, η Chevron έχουν μπει στους διαγωνισμούς για να εκμεταλλευτούν ακριβώς τα οικόπεδα που η ελληνική Κυβέρνηση έχει εξαγγείλει. Και βεβαίως τα τελευταία επτά χρόνια η Ελλάδα έχει ισχυροποιηθεί και σε διπλωματικό και αμυντικό και σε οικονομικό και σε πολιτικό και σε ενεργειακό επίπεδο. Αυτό δε το οποίο γίνεται τα τελευταία χρόνια, όσον αφορά τις Ένοπλες Δυνάμεις, αλλά και το Λιμενικό Σώμα - Ελληνική Ακτοφυλακή από πλευράς εξοπλισμών, δεν έχει προηγούμενο.

Άρα, όλα αυτά η Ελλάδα τα κάνει, ακριβώς για να προστατέψει τα εθνικά κυριαρχικά δικαιώματα, να εξασφαλίσει ειρήνη και σταθερότητα και ακριβώς ακολουθεί αυτό το μεγαλεπήβολο εξοπλιστικό πρόγραμμα και όχι μόνο.

Επί της ουσίας, λοιπόν, εγώ θέλω να σας διαβεβαιώσω και εσάς και όλους τους Έλληνες πολίτες ότι Ένοπλες Δυνάμεις, Λιμενικό Σώμα - Ελληνική Ακτοφυλακή φυλάσσουν θαλάσσια σύνορα, σέβονται απολύτως την ανθρώπινη ζωή στη θάλασσα και βεβαίως μπορεί να ακολουθούμε, σε πολλές περιπτώσεις, μια αυστηρή πολιτική σε ότι αφορά το μεταναστευτικό, αλλά είναι δίκαια. Και νομίζω ότι οποιαδήποτε υπόνοια ότι το Λιμενικό Σώμα - Ελληνική Ακτοφυλακή δεν κάνει αυτά που πρέπει να κάνει, δεν περιποιεί τιμή για το ίδιο το Σώμα, αλλά και για εμάς που είμαστε εκλεγμένοι από τον ελληνικό λαό.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με την επόμενη επίκαιρη ερώτηση, στην οποία θα απαντήσει ο Υφυπουργός Υγείας κ. Δημήτριος Βαρτζόπουλος. Πρόκειται για την πέμπτη με αριθμό 15/6-10-2025 επίκαιρη ερώτηση δεύτερου κύκλου της Βουλευτού Β2’ Δυτικού Τομέα Αθηνών της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Παρασκευής Δάγκα προς τον Υπουργό Υγείας με θέμα: «Να ανακληθεί η μετακίνηση της συνδικαλίστριας στον Εθνικό Οργανισμό Πρόληψης και Αντιμετώπισης Εξαρτήσεων (Ε.Ο.Π.Α.Ε.)».

Κυρία Δάγκα, έχετε τον λόγο για την πρωτολογία σας.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Ευχαριστώ, Πρόεδρε.

Επιτρέψτε μου όμως, πριν να αναφερθώ στο θέμα της επίκαιρης ερώτησης, εντάξει, είμαστε συνηθισμένοι από τον Υπουργό, εν πάση περιπτώσει, να εξαπολύει ενίοτε και προβοκάτσιες και λαθροχειρία, καταλαβαίνουμε την αγωνία του να υπερασπιστεί αυτή την άθλια συμφωνία που έχει την υπογραφή ΝΑΤΟ - Ευρωπαϊκής Ένωσης και είναι σε βάρος του παλαιστινιακού λαού, καταλαβαίνουμε και την αγωνία του ακόμα και να διαγράψει από τα Πρακτικά της Βουλής την ομόφωνη απόφαση της Βουλής του 2015 για αναγνώριση ανεξάρτητου παλαιστινιακού κράτος στα σύνορα του ’67 με πρωτεύουσα την Ανατολική Ιερουσαλήμ, με βάση την απόφαση του ΟΗΕ -τι να κάνουμε, να διαγράψει και την απόφαση του ΟΗΕ!-, καταλαβαίνουμε αυτήν την αγωνία του, αλλά να μου επιτρέψετε, Πρόεδρε, είναι απαράδεκτο να υπάρξει χαρακτηρισμός απέναντι στο ΚΚΕ ως αντισημίτες. Έπρεπε να διαγραφεί από τα Πρακτικά της Βουλής και να το πάρει πίσω! Και μιλάμε για το ΚΚΕ που έχει δώσει αίμα, για να εκφράσει την αλληλεγγύη του σε κάθε λαό και αυτό έκανε στην πράξη. Γιατί εμάς το σύνθημά μας είναι «προλετάριοι όλων των χωρών ενωθείτε!».

Καταλαβαίνουμε, λοιπόν, την αγωνία του να υπερασπιστεί τις μπίζνες των μονοπωλίων, που ετοιμάζονται να ροκανίσουν τα βομβαρδισμένα κτίρια στη Γάζα και στη Δυτική Όχθη και να ενταφιαστεί το δίκαιο αίτημα του παλαιστινιακού λαού, αλλά πρέπει να υπάρξει και ένα μέτρο. Είναι απαράδεκτες αυτές οι δηλώσεις. Τις καταγγέλλουμε και τις καταδικάζουμε.

Εξάλλου, με την ίδια λογική κάθε λαϊκή αλληλεγγύη και κινητοποίηση στον παλαιστινιακό λαό είχε χαρακτηριστεί ως αντισημιτισμός. Γιατί; Γιατί καταγγέλλουμε το κράτος και όχι τον λαό του Ισραήλ, ο οποίος βρισκόταν στους δρόμους και κατήγγειλε την κυβέρνηση του Ισραήλ για τη γενοκτονία στον παλαιστινιακό λαό. Γι’ αυτό στη δήθεν δημοκρατία σας διώκονται γι’ αυτές τις κινητοποιήσεις.

Πάμε, όμως, για το ζήτημα της επίκαιρης ερώτησης. Με το έγγραφο από 17-6-2025 της διοίκησης του ΕΟΠΑΕ, προχώρησαν μαζικές και αιφνιδιαστικές μετακινήσεις προσωπικού, αποσπώντας το ουσιαστικά σε δομές και προγράμματα που δεν έχουν καμία σχέση με το επιστημονικό αντικείμενο, με την επιστημονική εργασιακή εμπειρία όλων αυτών των εργαζομένων και του προσωπικού που μεταθέσατε και βέβαια χωρίς καμία εκπαίδευση. Συνέπεια ήταν να διακοπεί βίαια η θεραπευτική σχέση και η ομαλή συνέχεια των υπηρεσιών αυτών, καθώς αυτό το προσωπικό συνέχισε.

Μια τέτοια μετακίνηση ήταν και της Λεμονιάς Φακάρου, εκλεγμένης στο Διοικητικό Συμβούλιο του Συλλόγου Εργαζομένων του ΕΟΠΑΕ, πρώην ΚΕΘΕΑ. Προφανώς, η συγκεκριμένη εργαζόμενη ήταν θεραπεύτρια επί δεκαεννέα χρόνια στην αρχή στο ΚΕΘΕΑ και στη συνέχεια στο Κέντρο Υποδοχής Αποφυλακισμένων του πρώην ΚΕΘΕΑ ΕΝ ΔΡΑΣΕΙ, νυν Κέντρο Υποδοχής Αποφυλακισμένων Αθήνας, έχοντας στην ευθύνη της δεκατρία μέλη, που ήταν και σε κύρια φάση θεραπείας-απεξάρτησης. Προφανώς παρόμοιες μετακινήσεις έχουν γίνει και σε άλλους εκλεγμένους συνδικαλιστές του Διοικητικού Συμβουλίου.

Μάλιστα, καλείται να στελεχώσει, ως μοναδική εργαζόμενη, μια υπηρεσία που την ονομάζετε Συμβουλευτικό Κέντρο και η οποία στεγάζεται σε ένα κοντέινερ. Αυτή είναι η περιβόητη αναβάθμιση της πρόληψης στην οποία αναφερόσασταν και όταν ψηφιζόταν το νομοσχέδιο για τον ΕΟΠΑΕ.

Προφανώς αναγκάζεται να μετακινηθεί τριάντα χιλιόμετρα από τον τόπο κατοικίας της και βέβαια απέχει είκοσι πέντε χιλιόμετρα από τις υπόλοιπες δομές και υπηρεσίες του ΕΟΠΑΕ, βάζοντας εμπόδια στην ίδια τη συνδικαλιστική της δράση. Η ίδια υπέβαλε ένσταση, ως εργαζόμενη στον ΕΟΠΑΕ, την οποία απέρριψε η διοίκηση χωρίς να αναφέρει ούτε καν αιτιολογικό. Και βέβαια δύο μήνες μετά από τη μετακίνησή της δεν έχει λάβει συγκεκριμένα καθήκοντα, ενώ αποκλείστηκε ακόμη και από το εκπαιδευτικό πρόγραμμα του ΕΟΠΑΕ για τα στελέχη της πρόληψης.

Με βάση αυτό γίνεται εμφανές ότι πρόθεση της διοίκησης είναι να θέσει εμπόδια στη συνδικαλιστική δράση της εργαζόμενης η οποία πρωτοστάτησε ενημερώνοντας τους συναδέλφους της για τον απαράδεκτο νόμο με τη δημιουργία του ΕΟΠΑΕ και επιδιώκει να την απομονώσει από την επαφή της με τους συναδέλφους της, ενώ μεγάλη οικονομική και χρονική επιβάρυνση έχει η μετακίνησή της από και προς τον τόπο εργασίας της. Δηλαδή πρόκειται για ξεκάθαρη συνδικαλιστική δίωξη και παρεμπόδιση της συνδικαλιστικής δράσης.

Με βάση αυτά, ερωτάται ο Υπουργός, τι μέτρα προτίθεται να πάρει η Κυβέρνηση ώστε η εργαζόμενη να επιστρέψει άμεσα στον προηγούμενο χώρο εργασίας της για να μπορέσει να ασκεί τόσο το θεραπευτικό της έργο, όσο και το συνταγματικά κατοχυρωμένο δικαίωμα της συνδικαλιστικής δράσης.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την απάντησή σας.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κύριε Πρόεδρε, αναποδράστως θα πρέπει να απαντήσω και στο πρώτο σκέλος της τοποθετήσεως της κυρίας συναδέλφου λέγοντας ότι δυστυχώς αποδεικνύεται για μια ακόμη φορά το πόσο δίκιο είχε ο Υπουργός που τοποθετήθηκε κατ’ αυτόν τον τρόπο.

Κυρία συνάδελφε, επιτρέψτε μου να συμπληρώσω το εξής. Αν κάποιος σ’ αυτόν τον κόσμο δεν θέλει να δημιουργηθεί ανεξάρτητο παλαιστινιακό κράτος αυτό είναι η τρομοκρατική οργάνωση της Χαμάς. (PS)

Αυτή ήταν εκείνη, που χωρίς απολύτως καμία πρόκληση πριν από δύο χρόνια πήγε και χωρίς -επαναλαμβάνω- να υπάρχει καμία απολύτως αφορμή σκότωσε και βίασε παιδιά. Σκότωσε και βίασε παιδιά η Χαμάς. Η Χαμάς είναι εκείνη η οποία καταδυναστεύει και καταληστεύει τον παλαιστινιακό λαό. Και αυτό όχι μόνον το λέμε εμείς, ο ελεύθερος κόσμος δηλαδή, το λέει η ίδια η παλαιστινιακή αρχή. Η ίδια η παλαιστινιακή αρχή καταδικάζει τη Χαμάς.

Άρα, λοιπόν, περιμένω από το Κομμουνιστικό Κόμμα Ελλάδας πραγματικώς σε κάθε ευκαιρία και στη δευτερολογία σας παρακαλώ να καταδικάσετε αυτήν την τρομοκρατική οργάνωση, που βίασε και σκότωσε παιδιά, που καταδυναστεύει και καταληστεύει τον παλαιστινιακό λαό και είναι ο κύριος εχθρός και αντίπαλος της δημιουργίας ανεξάρτητου παλαιστινιακού κράτους.

Θα έρθω τώρα στην ερώτησή σας τη συγκεκριμένη. Η τοποθέτηση της εν λόγω εργαζόμενης εντάσσεται στο πλαίσιο μιας ευρύτερης αναδιοργάνωσης του Εθνικού Οργανισμού Πρόληψης και Αντιμετώπισης των Εξαρτήσεων με στόχο την ορθολογική κατανομή του ανθρώπινου δυναμικού και την ενίσχυση κρίσιμων πυλώνων, όπως αυτός της πρόληψης, αξιοποιώντας παράλληλα την εμπειρία της συγκεκριμένης εργαζόμενης. Υπό αυτό το πρίσμα η πολυετής εμπειρία της σε στενά θεραπευτικά προγράμματα αποτελεί πράγματι πολύτιμο εφόδιο για την λειτουργία του νεοσύστατου γραφείου πρόληψης και ενημέρωσης του Εθνικού Οργανισμού στην Αθήνα. Η σε βάθος γνώση της σε αυτόν τον τομέα την καθιστά ικανή να συμβάλει ουσιαστικά στη νέα δομή, σχεδιάζοντας και υλοποιώντας προγράμματα πρόληψης, που ανταποκρίνονται στις πραγματικές ανάγκες της κοινωνίας, όπως και χτίζοντας ουσιαστικές σχέσεις και συνεργασίες με τους τοπικούς φορείς με σκοπό μια όσο το δυνατόν μεγαλύτερη διείσδυση στους νέους, στους γονείς και στην ευρύτερη κοινότητα.

Επιπλέον, η ακαδημαϊκή της εκπαίδευση και η επιστημονική της κατάρτιση ως ψυχολόγος την καθιστούν απολύτως ικανή να ανταποκριθεί με επάρκεια, αποτελεσματικότητα στα καθήκοντα, τους ελέγχους στο συγκεκριμένο τομέα. Επομένως, όπως τοποθετήθηκαν οι 1.800 εργαζόμενοι του Εθνικού Οργανισμού στις θέσεις εργασίας τους στα τμήματα που ορίστηκαν βάσει της σχετικής απόφασης του διοικητικού συμβουλίου, έτσι ακριβώς και με τον ίδιο τρόπο και τις ίδιες διαδικασίες και η εν λόγω εργαζόμενη τοποθετήθηκε σε έναν τομέα, σε μια θέση εργασίας που απολύτως της προσιδιάζει στο συγκεκριμένο σημείο.

Όσον αφορά τώρα το θέμα της επιμόρφωσης, την οποία αναφέρετε, η εργαζόμενη είχε αρχικά επιλεγεί πράγματι να συμμετάσχει ως στέλεχος του γραφείου πρόληψης στην εκπαιδευτική διαδικασία σχετικά με το ευρωπαϊκό εγχειρίδιο για την πρόληψη, European Prevention Curriculumστην οποία η παρακολούθηση είναι υποχρεωτική. Ωστόσο, η συγκεκριμένη υπάλληλος προφανώς για προσωπικούς της λόγους ενημέρωσε ότι δεν ήταν σε θέση να συμμετάσχει σε αυτήν τη συγκεκριμένη διαδικασία και γι’ αυτό αποφασίστηκε η ένταξή της στον επόμενο εκπαιδευτικό κύκλο και την ενημέρωσε η διοίκηση του οργανισμού σχετικώς. Η τοποθέτηση αυτή υλοποιήθηκε ευθύς εξαρχής με τη συνοδεία και την καθοδήγηση των προϊσταμένων της διεύθυνσης θεραπείας και της υποδιεύθυνσης πρόληψης και της δόθηκε κάθε δυνατότητα να εργάζεται σε ένα αξιοπρεπές περιβάλλον.

Από τα ως άνω συνάγεται ότι η τοποθέτησή της, κύριε συνάδελφε, σε καμία περίπτωση δεν συνδέεται καθ’ οιονδήποτε τρόπο με το συνδικαλιστικό της ρόλο και φυσικά δεν αποσκοπεί ούτε στο να βλάψει ούτε να δυσχεράνει τη συνδικαλιστική της δράση, καθώς δεν προκύπτει καμία αδυναμία άσκησης των καθηκόντων της ως συνδικαλιστικού στελέχους μετά την τοποθέτησή της στο συγκεκριμένο τόπο. Η υπάλληλος διατηρεί στο ακέραιο το αναφαίρετο δικαίωμα επικοινωνίας με τα μέλη της συνδικαλιστικής της οργάνωσης, τα οποία φυσικά βρίσκονται σε όλη τη χώρα και όχι μόνο στον τόπο και την υπηρεσία που προηγουμένως παρείχε υπηρεσία, ενώ δεν έχει επ’ ουδενί σε καμία περίπτωση παρεμποδιστεί, περιοριστεί ή αποκλειστεί και ούτε πρόκειται φυσικά στο μέλλον η άσκηση στην πράξη οιασδήποτε συνδικαλιστικής δράσης.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Θα ήθελα να κάνω μια ανακοίνωση.

Έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και το ν.3126/2003 «Ποινική Ευθύνη των Υπουργών», όπως ισχύουν την 10-10-2025 ποινική δικογραφία που αφορά στον πρώην Υπουργό Υγείας, Αθανάσιο Πλεύρη.

Ορίστε, κυρία συνάδελφε, έχετε τον λόγο για τη δευτερολογία σας.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Απ’ ό,τι καταλαβαίνω από την τοποθέτηση του Υφυπουργού, ούτε καταδικάζει τον απαράδεκτο χαρακτηρισμό του Υπουργού. Εμείς επιμένουμε και για το Προεδρείο, κύριε Πρόεδρε. Είναι απαράδεκτος ο χαρακτηρισμός. Είναι απαράδεκτος ο χαρακτηρισμός σε κάθε έναν που εκφράζει την αλληλεγγύη του στον παλαιστινιακό λαό να τον κατηγορείτε ως αντισημίτη και μάλιστα να ενεργοποιείτε μέχρι και τις απαράδεκτες διατάξεις του αντιρατσιστικού νόμου.

Και για τη Χαμάς, να μου επιτρέψετε, Υφυπουργέ, να ρωτήσετε τον Υπουργό που είπε η συμφωνία ειρήνης είναι μεταξύ του Ισραήλ και της Χαμάς. Δεν την επικαλεστήκαμε εμείς. Να ρωτήσετε τον Πρόεδρο των ΗΠΑ τον κ. Τραμπ που είπε: «Τι να κάνουμε; Μπορεί η Χαμάς για ένα διάστημα να έχει όπλα και τα λοιπά, για να παίζει τον ρόλο της αστυνομίας». Δηλαδή, συγγνώμη, όποιος εκφράζει την αλληλεγγύη του στον παλαιστινιακό λαό είναι με τη Χαμάς; Τι απαράδεκτα είναι αυτά τα οποία ισχυρίζεστε;

Και είναι απαράδεκτο να εξισώνετε τον θύτη με το θύμα. Μιλάμε για έναν λαό που επί δεκαετίες, εβδομήντα πέντε χρόνια βιώνει την κατοχή, τους εποικισμούς, τις δολοφονίες, τις συλλήψεις Παλαιστινίων κρατουμένων χωρίς δίκες, που βίωσε τα τελευταία δύο χρόνια πάνω από 60.000 νεκρούς, που βλέπαμε τα παιδιά στη Γάζα κάτω από τα συντρίμμια για να μετράνε τα ρεκόρ των κερδών τους στο χρηματιστήριο των αγορών οι επιχειρηματικοί όμιλοι. Αυτά θέλετε ουσιαστικά να θάψετε.

Πάμε, όμως, και στην ουσία. Επιβεβαιώνετε, Υφυπουργέ, και ότι η συγκεκριμένη απόφαση μετακίνησης -προσπαθήσατε να δικαιολογήσετε την απόφαση της διοίκησης του ΕΟΠΑΕ- αφορά το να μπουν εμπόδια στη συνδικαλιστική δράση της συγκεκριμένης εργαζόμενης, εκλεγμένης στο ΔΣ του Συλλόγου Εργαζομένων του ΕΟΠΑΕ. Δεν είναι τυχαίο. Πώς γίνεται από θεραπεύτρια να τη βάζετε να ασχοληθεί με την πρόληψη και χωρίς την κατάλληλη εκπαίδευση; Και όταν λέτε σε έναν αξιοπρεπή χώρο, τι εννοείτε; Μήπως το κοντέινερ; Γιατί εκεί στεγάζεται το λεγόμενο Συμβουλευτικό Κέντρο Πρόληψης του ΕΟΠΑΕ.

Και συγγνώμη, η αναβάθμιση του έργου της πρόληψης είναι να παραμένει μία εργαζόμενη στο κομμάτι αυτό της πρόληψης, σε ένα τόσο κρίσιμο ζήτημα και μάλιστα στην περιοχή της Ραφήνας με τόσο μεγάλες μετακινήσεις; Τι άλλο είναι εκτός από συνδικαλιστική δίωξη το ότι μετακινείται 25 χιλιόμετρα μακριά από τον τόπο εργασίας και τριάντα χιλιόμετρα μακριά από τον τόπο διαμονής της; Θέλει μιάμιση ώρα να πάει και μιάμιση να γυρίσει με το αυτοκίνητο για να μπορέσει να κάνει το θεραπευτικό της έργο.

Με αυτήν την έννοια επιμένουμε, Υφυπουργέ. Πάρτε θέση τι ακριβώς θα κάνετε για να επιστρέψει η εργαζόμενη άμεσα στον προηγούμενο χώρο εργασίας της για να μπορέσει να συνεχίσει να ασκεί το θεραπευτικό της έργο και το συνταγματικά κατοχυρωμένο δικαίωμα της συνδικαλιστικής δράσης.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα μαθήτριες και μαθητές και τρεις συνοδοί εκπαιδευτικοί από το 3ο Γυμνάσιο Ναυπάκτου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Σας ευχόμαστε καλή πρόοδο και όπως σας εξηγήθηκε, φαντάζομαι, από τους συνεργάτες μας, σήμερα παρακολουθείτε μια ειδική διαδικασία γι’ αυτό και βλέπετε αυτή την εικόνα στη Βουλή. Ένας ή μία Βουλευτής συγκεκριμένα ερωτά για κάποιο επίκαιρο θέμα και ένας Υπουργός απαντά. Και βέβαια η απάντησή του δεν είναι μυστική. Είναι γνωστή στον ελληνικό λαό μέσω της τηλεόρασης της Βουλής των Ελλήνων.

Κύριε Υπουργέ, έχετε τον λόγο για να απαντήσετε.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κυρία συνάδελφε, διαπιστώνω μετά λύπης ότι συνεχώς αποφεύγετε να καταδικάσετε τις απάνθρωπες και πραγματικά απόλυτα καταδικαστέες υπό οιαδήποτε έννοια πολιτικής και κοσμοθεωρητικής αντιμετώπισης του κόσμου πράξεις της Χαμάς. Είναι εξαιρετικά λυπηρό.

Όσον αφορά τώρα το συγκεκριμένο ζήτημα το οποίο θέσατε και επί του οποίου με ρωτάτε, πρέπει να σας πω το εξής: Προφανώς η ύπαρξη θεραπευτικής εμπειρίας είναι απολύτως απαραίτητη για να κάνει κανείς σωστή πρόληψη, να ενημερώνει τον πληθυσμό και να προσπαθήσει να φτιάξει ένα δίκτυο ευαισθητοποίησης και εγγραμματισμού του πληθυσμού όσον αφορά το ζήτημα των εξαρτήσεων. Είναι προϋπόθεση και γι’ αυτό είναι πολύ σωστή η τοποθέτηση της συγκεκριμένης ψυχολόγου σε έναν τόσο ευαίσθητο τομέα.

Το δεύτερο ζήτημα το οποίο τίθεται επίσης και το οποίο πρέπει να γνωρίζετε είναι το εξής, ότι η συγκεκριμένη εργαζόμενη του οργανισμού, η οποία είναι επιστήμων, -και απ’ ότι διαβάζω και απ’ αυτά που μου λένε είναι εξαιρετική επιστήμων- είχε δουλέψει τον τελευταίο καιρό σε έναν εξαιρετικά στρεσογόνο τομέα, στον τομέα αντιμετώπισης προβλημάτων εξαρτήσεων από ανθρώπους οι οποίοι είχαν επαφή και είχαν καταδικαστεί από την ποινική δικαιοσύνη. Είναι ένας εξαιρετικά στρεσογόνος τομέας, ο οποίος οδηγεί πολύ συχνά το προσωπικό σε καταστάσεις burn out και γι’ αυτό συνιστάται πάντοτε σε αυτές τις περιπτώσεις να υπάρχει συχνή εναλλαγή του θεραπευτικού προσωπικού σε αυτούς τους τομείς, ακριβώς για να προστατευθεί το θεραπευτικό προσωπικό, όπως σας είπα, απ’ αυτά τα αρνητικά φαινόμενα του burn out.

 Τώρα όσον αφορά τον τόπο κατοικίας, απέφυγα να σας απαντήσω στην πρώτη μου τοποθέτηση, κυρία συνάδελφε, για να σας προφυλάξω, διότι είμαι βέβαιος ότι δεν το εννοείτε. Και προφανώς εν τη ορμή και τη ζέση της επερωτήσεως αναφέρεστε σ’ αυτό το θέμα. Διότι, κοιτάξτε, πραγματικά κάποιος κακόπιστος, θα μπορούσε λαμβάνοντας αφορμή απ’ αυτή την -όπως τονίζω- παραδρομής σας να πει ότι όποιος έχει έναν γνωστό Βουλευτή μπορεί να τον βάζει να κάνει ερωτήσεις στον αρμόδιο Υπουργό με σκοπό, -Voila!- εν τω άμα και το θάμα να τον φέρει δίπλα στην κατοικία του, να τον βολέψει δηλαδή εκεί που τον εξυπηρετεί καλύτερα.

Κοιτάξτε, είναι απολύτως σαφές ότι η τοποθέτηση ενός εργαζομένου σε έναν οργανισμό ο οποίος έχει αυτό το εύρος και από πλευράς χωρικής και από πλευράς αρμοδιοτήτων, είναι πάντοτε κάτι το οποίο έχει σχέση και με το σκοπό αυτού του οργανισμού και με τις αποφάσεις των αρμόδιων οργάνων. Και είναι υποχρεωμένος ο εργαζόμενος να συμβαδίζει με αυτές τις αποφάσεις, γιατί όλες αυτές εδώ έχουν ως σκοπό την καλύτερη εξυπηρέτηση του λαού.

 Και από την άλλη πλευρά, μπορείτε να μου πείτε τι σχέση έχει η τοποθέτηση σε έναν συγκεκριμένο τόπο εργασίας με τη συνδικαλιστική δραστηριότητα; Δηλαδή, εσείς στο ΠΑΜΕ δεν δίνετε τη δυνατότητα σε επαρχιώτες από την Ορεστιάδα παραδείγματος χάριν, να ανέλθουν στην καθοδήγηση την πανελλήνια του ΠΑΜΕ και να έχουν υψηλές συνδικαλιστικές θέσεις; Νομίζω ότι αυτό το οποίο λέτε πραγματικά αντικρούει οιαδήποτε λογική και την πραγματικότητα του συνδικαλισμού.

Εν πάση περιπτώσει, εκείνο το οποίο έχω να πω είναι το εξής. Αυτή η εξαιρετική επιστήμων εφόσον έχει κάποιο συγκεκριμένο πρόβλημα, το οποίο σίγουρα δεν θα έχει σχέση με τη συνδικαλιστική της δραστηριότητα διότι αυτή δεν εμπλέκεται καθ’ οιονδήποτε τρόπο, αλλά έχει σχέση ενδεχομένως με άλλους λόγους, όπως κοινωνικούς ή ετέρους, μπορεί να το συζητήσει ανά πάσα στιγμή με τους προϊσταμένους της και εφόσον πραγματικά υπάρχει ένα τέτοιο πρόβλημα, να βρεθεί μια κοινώς αποδεκτή λύση.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

 Και συνεχίζουμε με την τελευταία για σήμερα επίκαιρη ερώτηση στην οποία θα απαντήσει ο Αναπληρωτής Υπουργός Εθνικής Οικονομίας και Οικονομικών, ο κ. Νικόλαος Παπαθανάσης.

Είναι η με αριθμό 4/6-10-2025 έκτη επίκαιρη ερώτηση δευτέρου κύκλου του Προέδρου της ΚΟ «ΝΕΑ ΑΡΙΣΤΕΡΑ» και Βουλευτή Μεσσηνίας κ. Αλεξάνδρου (Αλέξη) Χαρίτση προς τον Υπουργό Εθνικής Οικονομίας και Οικονομικών με θέμα: «Σκάνδαλο και με την ανταποδοτική ανακύκλωση. Πόσο θα μας κοστίσουν τα σπιτάκια ανακύκλωσης;».

Κύριε Πρόεδρε, κύριε Χαρίτση, έχετε τον λόγο για την πρωτολογία σας.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Πριν μπω στο θέμα, στο αντικείμενο της ερώτησης μου, δεν μπορώ να μην σχολιάσω αυτά τα οποία άκουσα πριν από λίγο περιμένοντας να ξεκινήσει η διαδικασία και αυτά που πληροφορήθηκα ότι είπε και πριν από λίγο ο Υπουργός Υγείας κ. Άδωνις Γεωργιάδης, ο οποίος τόλμησε να κατηγορήσει και τη συνάδελφο από το ΚΚΕ και το κόμμα του ΚΚΕ για αντισημιτισμό.

Καλά, δεν ντρεπόμαστε λίγο; Αυτή η κυβέρνηση -είναι δυνατόν;- μέχρι και σήμερα, δύο χρόνια τώρα, δεν έχει αρθρώσει μία λέξη για τη γενοκτονία και τολμάει να κουνάει και το δάχτυλο; Και πάει σήμερα στην Αίγυπτο κ. Μητσοτάκης να μας το παίξει και ειρηνιστής, που δεν έχει τολμήσει να πει μία κουβέντα καταδίκης της γενοκτονικής πολιτικής Νετανιάχου, του -υπενθυμίζω- καταζητούμενου από το Διεθνές Ποινικό Δικαστήριο, Μπέντζαμιν Νετανιάχου;

 Τον έχουμε προκαλέσει πάρα πολλές φορές τον κ. Μητσοτάκη εδώ σε αυτή την Αίθουσα να αναγνωρίσει επιτέλους το Παλαιστινιακό κράτος, σύμφωνα, κύριε Πρόεδρε και με την ομόφωνη -τότε είχε ψηφίσει και η Νέα Δημοκρατία- απόφαση της Βουλής των Ελλήνων του Δεκεμβρίου του 2015. Να τελειώνουμε, λοιπόν, πλέον με την υποκρισία!

Όσο για τον κ. Γεωργιάδη, είναι ο τελευταίος ο οποίος μπορεί να μιλάει για αντισημιτισμό και να κατηγορεί ένα κόμμα της Αριστεράς για αντισημιτισμό, αυτός ο οποίος πήγαινε στο δικαστήριο για να υπερασπιστεί τον Κωνσταντίνο Πλεύρη, τον πατέρα του σημερινού Υπουργού, ο οποίος κατηγορούνταν από Εβραίους συμπολίτες μας για το βιβλίο του, το οποίο αρνούνταν το Ολοκαύτωμα. Να τελειώνουμε λοιπόν με αυτήν την ιστορία και με το θράσος των μελών της Κυβέρνησης.

Έρχομαι και στο προκείμενο. Κύριε Υπουργέ, την προηγούμενη βδομάδα ήμουν εδώ με τον συνάδελφό σας, τον Υπουργό Αγροτικής Ανάπτυξης κ. Τσιάρα, για να απαντήσει ο κύριος Υπουργός τι θα γίνει με τις αγροτικές επιδοτήσεις που είναι σήμερα στον αέρα και κινδυνεύουν να υποστούν παύση πληρωμών όλοι οι αγρότες λόγω του σκανδάλου του ΟΠΕΚΕΠΕ.

Σήμερα είμαι εδώ για το άλλο σκάνδαλο με τα σπιτάκια ανακύκλωσης. Να δούμε τι θα προκύψει την επόμενη βδομάδα και ποιο σκάνδαλο θα αναγκαστώ να έρθω πάλι εδώ να ρωτήσω τα αρμόδια Υπουργεία. Έχουμε μια αλυσίδα, μια αλληλουχία σκανδάλων, υποθέσεων διαφθοράς, διασπάθισης δημόσιου χρήματος, παραβίασης κάθε έννοιας δημοσίου συμφέροντος από την Κυβέρνηση της Νέας Δημοκρατίας.

Ελπίζω σήμερα, κύριε Υπουργέ, ειλικρινά ευελπιστώ ότι μπορούμε να έχουμε έναν διάλογο και να απαντήσετε επί της ουσίας στα ερωτήματα τα οποία θα θέσω, όχι όπως έγινε με την υπόθεση με τα εξακόσια ψηφιακά έργα, τα οποία ανατέθηκαν σε δέκα εταιρείες και που τότε εσείς ως Αναπληρωτής Υπουργός και ο Υπουργός σας κ. Πιερρακάκης δίνατε αντιφατικές πληροφορίες για το τι συμβαίνει με αυτήν την υπόθεση.

Σήμερα λοιπόν εγώ δεν σας ερωτώ αν διενεργεί η Ευρωπαϊκή Εισαγγελία έρευνα για τα σπιτάκια ανακύκλωσης. Εξάλλου, υπάρχουν ήδη στον Τύπο τα σχετικά δημοσιεύματα.

Σήμερα σας ρωτώ συγκεκριμένα πράγματα και ζητώ συγκεκριμένες απαντήσεις και ερωτώ συγκεκριμένα πράγματα στη βάση ελέγχων και πορισμάτων της ΕΔΕΛ, της Αρχής δηλαδή Ελέγχου του ΕΣΠΑ, στη βάση πορίσματος ορκωτών ελεγκτών στον ΕΔΣΝΑ, που γνωρίζουμε ότι έχει παραδοθεί στον οικονομικό εισαγγελέα, στη βάση ανακτήσεων, επιστροφής δηλαδή ποσών, που έχουν ήδη εκδοθεί για τους φορείς διαχείρισης απορριμμάτων της Αττικής, της Πελοποννήσου και της Κρήτης, τα περίφημα σπιτάκια ανακύκλωσης -για τα οποία γυρνούσε τότε όλη την Ελλάδα ο τότε Υπουργός Εσωτερικών κ. Θεοδωρικάκος και για τα οποία πανηγύριζε και στο συνέδριο της Νέας Δημοκρατίας ο Πρωθυπουργός κ. Μητσοτάκης- που τελικά έχουν εξελιχθεί σε ένα μηχανισμό υπερκοστολόγησης, φωτογραφικών διαγωνισμών και σπατάλης ευρωπαϊκών πόρων.

Και είχαμε επιστολή από την Κομισιόν, η οποία σας χτύπησε το καμπανάκι γι’ αυτή την υπόθεση. Και βέβαια η Κομισιόν τι έκανε ως όφειλε; Έστειλε την ΕΔΕΛ, την Επιτροπή Δημοσιονομικού Ελέγχου, για έλεγχο.

Και αν καταφέρατε εδώ κάτι πραγματικά καινοτόμο ως Κυβέρνηση είναι το εξής: Πάει η ΕΔΕΛ κάνει τον έλεγχο, φέρνει τα πορίσματά της, τα οποία μιλάνε για δημοσιονομικές διορθώσεις, για ανακτήσεις, για πρόστιμα δηλαδή, για να πούμε τα πράγματα με το όνομά τους, 25% των ποσών. Η Κομισιόν ζητάει να ξαναγίνει έλεγχος για να διαπιστωθεί αν υπάρχει συμμόρφωση προς τις συστάσεις. Δεν θυμάμαι να έχει ξαναγίνει αυτό, να ζητάει η Κομισιόν να ξαναγίνει έλεγχος.

Και τι γίνεται; Γίνεται και ο δεύτερος έλεγχος και όχι δεν έχει υπάρξει συμμόρφωση με τις συστάσεις, αλλά έχουμε νέα δημοσιονομική διόρθωση, νέα ανάκτηση, νέα πρόστιμα άλλα 25%. Πάμε στο 50% λοιπόν.

Και ποια είναι τα ευρήματα αυτών των ελέγχων; Φωτογραφικές προδιαγραφές και μοναδικοί διαγωνισμοί, σκανδαλώδεις υπερκοστολογήσεις, αποκλίσεις ανάμεσα στο φυσικό αντικείμενο το οποίο έχει πληρωθεί και σε αυτό το οποίο τελικά παραδόθηκε, ανεπαρκές σύστημα ελέγχου στο ηλεκτρονικό μητρώο αποβλήτων και μια σειρά από άλλα ευρήματα, τα οποία δείχνουν ακριβώς το σκάνδαλο για το οποίο συζητάμε.

Στη βάση όλων αυτών, κύριε Υπουργέ, σας ρωτώ πολύ συγκεκριμένα για ποιους λόγους ο δεύτερος έλεγχος της Επιτροπής Δημοσιονομικού Ελέγχου, προκειμένου να διαπιστωθεί η συμμόρφωση, επέφερε νέα, επιπρόσθετη δημοσιονομική διόρθωση, ποιο είναι το συνολικό ύψος αυτής και ποιες είναι οι συνέπειες όσον αφορά το ανεπαρκές σύστημα ελέγχου στο ηλεκτρονικό μητρώο αποβλήτων.

Και δεύτερο ερώτημα: Σε ποιες ενέργειες θα προβείτε ως Υπουργείο και ως Κυβέρνηση, προκειμένου να πάψουν συνεχή φαινόμενα φωτογραφικών διαγωνισμών, μοναδικών προσφορών και αδιαφάνειας, που νοθεύουν τον ανταγωνισμό, επιβαρύνουν τους εθνικούς πόρους του Προγράμματος Δημοσίων Επενδύσεων και τελικά επιβαρύνουν τους Έλληνες πολίτες και καθιστούν τη χώρα μας αναξιόπιστη στη διαχείριση ευρωπαϊκών κονδυλίων.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον Πρόεδρο της Νέας Αριστεράς, τον κ. Χαρίτση.

Κύριε Υπουργέ, έχετε τον λόγο για την απάντηση σας.

 **ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

 Να καλωσορίσω και εγώ τα παιδιά από την Ναύπακτο, πατρίδα των γονιών μου, και να πω ότι σήμερα είναι μια πολύ σημαντική μέρα, γιατί κάποια παιδιά στην περιοχή της Γάζας στο Ισραήλ θα μπορούν να ξυπνήσουν σε ένα περιβάλλον πιο ειρηνικό. Εμείς ως Κυβέρνηση και ως Νέα Δημοκρατία καταδικάσαμε τα θέματα της ανθρωπιστικής κρίσης, αλλά καταδικάσαμε επίσης και τις δολοφονίες των εγκύων και των νέων παιδιών ηλικίας 5, 6, 12, 18 χρονών, παιδιά που μπορεί να ήσασταν εσείς ή να ήταν τα αδέλφια σας. Μου κάνει μεγάλη εντύπωση ότι ο κ. Χαρίτσης και το κόμμα του, η Νέα Αριστερά, ουδέποτε καταδίκασε τη δολοφονική επίθεση της τρομοκρατικής οργάνωσης Χαμάς επάνω σε πολίτες.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Λέτε ψέματα, κύριε Υπουργέ!

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Νομίζω ότι, επειδή η Ιστορία γράφεται, κύριε συνάδελφε, θα πρέπει να σας πω ότι όλοι μας θα πρέπει να επιτηρούμε όλες τις συνθήκες, έτσι ώστε όλοι οι πολίτες να ζουν ειρηνικά. Γι’ αυτό, λοιπόν, είναι μια σπουδαία μέρα και είναι μια μέρα η οποία κατ’ ουσίαν σηματοδοτεί ένα καλύτερο μέλλον για όλα αυτά τα παιδιά, και για τα παιδιά των Παλαιστινίων και για τα παιδιά του Ισραήλ.

Τώρα, κύριε Χαρίτση, πραγματικά μερικές φορές στις ερωτήσεις σας θέτετε και ορισμένα θέματα τα οποία θα έπρεπε να τα γνωρίζετε, διότι διατελέσατε Αναπληρωτής Υπουργός Οικονομικών. Μέσα στις ερωτήσεις σας διατυπώνετε ερωτήματα που έχουν σχέση με το πώς διενεργούνται οι διαγωνισμοί στις δημόσιες συμβάσεις. Θέλω να σας θυμίσω ότι ο ν.4412 ήταν νόμος που εσείς φέρατε στη Βουλή και στη συνέχεια μετά από δεκατέσσερις τροποποιήσεις επί της δικής σας Κυβέρνησης φτάσαμε στο 2021, για να φέρουμε την αναθεώρηση του συγκεκριμένου νόμου, του ν.4782 –καλός νόμος αυτός που φέρατε τότε- προκειμένου να ενισχύσουμε τη διαφάνεια, να απλουστεύσουμε και να εξορθολογίσουμε τις διαδικασίες ανάθεσης των δημοσίων συμβάσεων, για να υλοποιήσουμε τις διαδικασίες στις δημόσιες συμβάσεις μικρής οικονομικής αξίας, να αξιοποιήσουμε τις δυνατότητες των νέων τεχνολογιών και βεβαίως να αντιμετωπίσουμε τα προβλήματα πράγματι υποστελέχωσης τεχνικών υπηρεσιών.

Και θέλω, επίσης, να σας πω ότι εμείς πιστεύουμε στη διάκριση των εξουσιών και πιστεύουμε και στις διαδικασίες που μετέρχονται κατά τη φάση του ελέγχου του Ελεγκτικού Συνεδρίου και γενικά όλων των υπηρεσιών που ελέγχουν τις διαδικασίες αυτές. Μία από αυτές τις υπηρεσίες είναι η Επιτροπή Δημοσιονομικού Ελέγχου. Τι είναι, λοιπόν, η Επιτροπή Δημοσιονομικού Ελέγχου; Υπάγεται στη Γενική Γραμματεία Δημοσιονομικής Πολιτικής του Υπουργείου Εθνικής Οικονομίας και έχει οριστεί ως η εθνική αρχή ελέγχου για τα προγράμματα που συγχρηματοδοτούνται από το ΕΣΠΑ.

Εμπιστευόμαστε, λοιπόν, τους θεσμούς, κύριε Χαρίτση, και είναι καλοδεχούμενοι όλοι οι έλεγχοι όχι μόνο από τη ΕΔΕΛ, αλλά και από το Ελεγκτικό Συνέδριο και από την Ευρωπαία Εισαγγελέα. Οι έλεγχοι είναι καλοδεχούμενοι και, όταν διατυπώνονται τα ερωτήματα, υποχρεούμαστε και εμείς να δίνουμε τις απαντήσεις.

Γι’ αυτό, λοιπόν, αναφορικά με τις συμβάσεις με δικαιούχους τους τρεις ΦοΔΣΑ -ΕΔΣΝΑ Αττικής, ΦοΔΣΑ Πελοποννήσου και ΕΣΔΑΚ Κρήτης- αρχικά υπογραμμίζουμε -και προβλέπεται αυτό- ότι πριν την υπογραφή και των τριών συμβάσεων προηγήθηκε προσυμβατικός έλεγχος από το Ελεγκτικό Συνέδριο, το οποίο διατύπωσε θετική γνώμη για την υπογραφή των συμβάσεων.

Τώρα, αναφορικά με τις δαπάνες, το Πρόγραμμα Δημοσίων Επενδύσεων πλήρωσε συνολικά 90 εκατομμύρια, εκ των οποίων τα 58 εκατομμύρια είναι από το συγχρηματοδοτούμενο σκέλος. Από τα 90 εκατομμύρια δηλώθηκαν αρχικά ως δαπάνες στην Ευρωπαϊκή Επιτροπή 11,8 εκατομμύρια. Με τον πρώτο έλεγχο η ΕΔΕΛ, όπως σας είπα, που είναι ανεξάρτητη επιτροπή, είχε επιβάλει ανάκτηση 25%.

Κατόπιν, στον δεύτερο έλεγχο η ΕΔΕΛ με απόφασή της, και με ημερομηνία 25 Μαΐου, επέβαλε επιπλέον ανάπτυξη 25% επί των έντεκα οκτακοσίων, δηλαδή δύο εννιακόσια. Επομένως, επέβαλε συνολική ανάκτηση 50% των δαπανών. Για τον λόγο, λοιπόν, αυτόν, σε συνέχεια του πορίσματος της ΕΔΕΛ, τι κάναμε εμείς; Εμείς προβήκαμε πάραυτα στις νόμιμες ενέργειες και επιβάλαμε 50% ανάκτηση στο υπολειπόμενο ποσό των 79 εκατομμυρίων -ενενήντα μείον έντεκα που δηλώθηκαν- δηλαδή στα 39,5 εκατομμύρια ευρώ.

Συγκεκριμένα η απόφαση ανάκτησης είναι: 10.955.000 ευρώ για τον Ενιαίο Σύνδεσμο Διαχείρισης Απορριμμάτων Κρήτης, 10.590.000 ευρώ για τον Περιφερειακό Σύνδεσμο Φορέων Διαχείρισης Στερεών Αποβλήτων Περιφέρειας Πελοποννήσου, και 18.136.000 για τον Ειδικό Διαβαθμιδικό Σύνδεσμο Νομού Αττικής. Γιατί επεβλήθη η δεύτερη; Και θα κλείσω με αυτό, κύριε Πρόεδρε, την πρωτολογία μου. Με την οριστικοποίηση των αποτελεσμάτων του δευτέρου ελέγχου -αυτό είναι με υπογραφή της κυρίας Τουρκολιά, η οποία είναι προϊσταμένη της Γενικής Διεύθυνσης Ελέγχων Συγχρηματοδοτούμενων Προγραμμάτων- επιβλήθηκε πρόσθετη δημοσιονομική διόρθωση ποσοστού 25%, ήτοι δύο εννιακόσια εξήντα ένα. Η δημοσιονομική διόρθωση επιβλήθηκε λόγω μη επαρκούς διαδρομής ελέγχου για την αξιοπιστία του συστήματος καταγραφής και μέτρησης των λοιπών ανακυκλώσιμων υλικών που συλλέχθηκαν από τα πολυκέντρα ανακύκλωσης και εν συνεχεία δηλώθηκαν στο ηλεκτρονικό μητρώο για τα έτη 2023 και 2024. Έχω και την απάντηση του Υπουργείου Ενέργειας σχετικά με τη λειτουργία του ηλεκτρονικού μητρώου αυτού.

Θα συνεχίσω στη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Κύριε Πρόεδρε, κύριε Χαρίτση, έχετε τον λόγο για τη δευτερολογία σας.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Επειδή ο κύριος Υπουργός απευθύνθηκε σε νέα παιδιά, και δεν μπορεί να λέμε ψέματα όταν απευθυνόμαστε στα παιδιά, θέλω να πω ότι ένα μέλος της Κυβέρνησης δεν έχει πει μία λέξη για τη γενοκτονία δύο χρόνια τώρα, για το γεγονός ότι δεκαοκτώ χιλιάδες βρέφη και μικρά παιδιά έχουν σκοτωθεί από τους ελεύθερους σκοπευτές του IDF, του ισραηλινού στρατού. Μία λέξη δεν έχει πει για όλα αυτά η Κυβέρνηση, και τολμάει να μιλάει για την ειρήνη σήμερα. Μία λέξη! Ντροπή πραγματικά.

Μας είπατε, κύριε Υπουργέ, για τον «4412». Τι σχέση έχει ο «4412»; Τι είναι αυτά που λέτε;

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Στο δεύτερο ερώτημά σας.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ο «4412» είναι ενσωμάτωση ευρωπαϊκής Οδηγίας, κύριε Υπουργέ.

Να αρχίσουμε από τα βασικά, να προσπαθήσουμε να τα εξηγήσουμε. Λοιπόν, είναι ενσωμάτωση ευρωπαϊκής οδηγίας ο «4412». Δεν έχει καμία σχέση με το σκάνδαλο το οποίο συζητάμε. Εσείς αυτό που κάνατε στον «4412» μετά το 2000, όπως είπατε σωστά ότι αλλάξετε τον νόμο, τι ήταν; Τι κάνατε όταν αλλάξατε τον νόμο; Αυξήσετε τα όρια για τις απευθείας αναθέσεις. Γιατί άραγε αυξήσατε τα όρια για τις απευθείας αναθέσεις; Γιατί αυξήσατε τα όρια για τις απευθείας αναθέσεις! Και ήρθατε τώρα να αρχίζετε να μου εξηγείτε τι είναι η ΕΔΕΛ και να μου δίνετε τον ορισμό της ΕΔΕΛ. Ξέρω πολύ καλά τι είναι η ΕΔΕΛ.

Οι έλεγχοι, κύριε Υπουργέ, πρέπει να ξέρετε ότι δεν είναι καλοδεχούμενοι, όπως σας άκουσα πριν από λίγο να λέτε. Οι έλεγχοι είναι υποχρεωτικοί, βάσει του νόμου, βάσει των ευρωπαϊκών προγραμμάτων. Άρα, μην έρχεστε εδώ πέρα και να μας το παίζετε και large ότι είναι καλοδεχούμενοι οι έλεγχοι. Ποιοι καλοδεχούμενοι έλεγχοι; Υποχρεωτικοί, υποχρεωτικότατοι είναι οι έλεγχοι που πρέπει να γίνονται.

Επί της ουσίας της υπόθεσης ρωτάω ευθέως το εξής. Υπήρξε ή δεν υπήρξε επιστολή του κ. De Michelis της «DG REGIO», της Γενικής Διεύθυνσης Πολιτικής Συνοχής από τις Βρυξέλλες προς τον τότε Γενικό Γραμματέα Δημοσίων Επενδύσεων και ΕΣΠΑ της Κυβέρνησής σας, στην οποία ανέφερε ότι ο αντίστοιχος εξοπλισμός ανακύκλωσης στην Ευρώπη κοστολογείται μεταξύ 30.000 ευρώ και 70.000 ευρώ;

Εδώ πόσο στοίχισε το κάθε σπιτάκι ανακύκλωσης, κύριε Πρόεδρε; Να σας το πω για να το ξέρετε. Στοίχισε 370.000 ευρώ το ένα. Και λέει η Ευρώπη ότι είναι τριάντα με 70.000 ευρώ το κόστος κατά μέσο όρο σε όλη την υπόλοιπη Ευρώπη, και εδώ και 370.000 ευρώ το ένα το κόστος μας λέει.

Πάμε παρακάτω. Ο έλεγχος διαπιστώνει πρόβλημα και στην ιχνηλασιμότητα και τη δήλωση του Ηλεκτρονικού Μητρώο Αποβλήτων. Ξέρετε τι σημαίνει αυτό; Αυτό σημαίνει ότι όλο αυτό το σύστημα, το οποίο υπερκοστολογήθηκε, στο οποίο υπήρχαν οι μοναδικοί υποψήφιοι ανάδοχοι -μία πρόταση κατατίθετο- έφτασε να υλοποιηθεί και οι δήμοι να μην γνωρίζουν τελικά πόσα ανακυκλώσιμα μαζεύτηκαν, από ποια σημεία μαζεύτηκαν και πού κατέληξαν. Δεν δούλευε και το σύστημα, δηλαδή, για τους λόγους για τους οποίους δαπανήθηκαν αυτά τα χρήματα.

Για να το πούμε απλά, το σύστημα αυτό θα μάζευε, θα κατέγραφε, θα δήλωνε τα ανακυκλώσιμα των δήμων και θα βελτίωνε την ανακύκλωση στην Ελλάδα, στη χώρα μας. Αντί γι’ αυτό, τα σπιτάκια λειτούργησαν χωρίς διαφανή καταγραφή, οι δήμοι δεν μπορούσαν να αποδείξουν τι ποσοστά πέτυχαν και η χώρα δεν μπορούσε να πιστοποιήσει, κύριε Υπουργέ, στην Ευρωπαϊκή Ένωση το περιβαλλοντικό αποτέλεσμα.

Τι μας λέει η Κυβέρνηση μετά απ’ όλο αυτό; Θα έρθω να κάνω εργοστάσια καύσης απορριμμάτων και το σύστημα ανακύκλωσης λειτουργεί. Αμ δε! Δεν λειτουργεί το σύστημα ανακύκλωσης. Τι σας λέει το Υπουργείο Περιβάλλοντος, λοιπόν; Παραμύθια σας λέει, παραμύθια μας λέει και μας λέτε και εμάς.

Παρεμπιπτόντως, θα πω ότι τα σπιτάκια ανακύκλωσης έχουν χρηματοδοτηθεί, κύριε Υπουργέ -το γνωρίζετε, ελπίζω-, και από το Πρόγραμμα «Αντώνης Τρίτσης». Εκεί θα γίνουν έλεγχοι; Δεν είναι ΕΣΠΑ, είναι όμως χρήματα του Προγράμματος Δημοσίων Επενδύσεων, είναι δημόσιο χρήμα. Θα γίνουν έλεγχοι εκεί για το τι έχει ακριβώς συμβεί;

Νομίζω πλέον, κύριε Πρόεδρε, ότι δεν μιλάμε για μεμονωμένες περιπτώσεις. Πολλαπλασιάζονται τα λάθη. Πολλαπλασιάζονται οι αστοχίες. Εδώ μιλάμε για συστηματική μεθόδευση, που έχει να κάνει με υπερκοστολογήσεις, που έχει να κάνει με φωτογραφικές προδιαγραφές. Και αυτό δείχνει ακριβώς το πώς αντιλαμβάνεται η Κυβέρνηση τη διαχείριση του δημόσιου χρήματος, αλλά και πώς αντιλαμβάνεται τη διαχείριση των απορριμμάτων. Είναι ένα πάρα πολύ κρίσιμο ζήτημα, για το οποίο η χώρα μας ακόμα και σήμερα πληρώνει πρόστιμα προς την Ευρωπαϊκή Επιτροπή για τις περίφημες χωματερές.

Αυτή λοιπόν είναι η περιβαλλοντική πολιτική της Κυβέρνησης, που δεν είναι περιβαλλοντική, είναι αντιπεριβαλλοντική προφανώς. Αυτή είναι η πολιτική διασπάθισης δημόσιου χρήματος.

Εγώ θα κλείσω με το εξής πολύ συγκεκριμένο ερώτημα. Αυτές τις ανακτήσεις, οι οποίες δεν έχουν ξαναγίνει, διόρθωση πάνω στη διόρθωση, αυτό το 50%, ποιος θα το πληρώσει τελικά, κύριε Υπουργέ; Θα το πληρώσουν οι δημότες; Θα το πληρώσει ο Έλληνας φορολογούμενος; Ποιος θα τα πληρώσει τελικά αυτά τα ποσά, τα πρόστιμα τα οποία έχουν επιβληθεί στους φορείς διαχείρισης; Απαντήστε λοιπόν και σε αυτό το ερώτημα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε, κύριε Πρόεδρε.

Κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Εγώ σας μίλησα, κύριε Πρόεδρε, για τον ν.4412, γιατί είναι ο νόμος περί δημοσίων συμβάσεων. Προβλέπει όλες τις διαδικασίες και τους ελεγκτικούς μηχανισμούς έτσι ώστε να λειτουργεί με διαφάνεια όλο αυτό το σύστημα.

Θέλω να σας πω για το Ηλεκτρονικό Μητρώο Αποβλήτων, επειδή αναφερθήκατε, ότι είναι κατ’ ουσίαν μια ηλεκτρονική πλατφόρμα που λειτουργεί στη Γενική Γραμματεία Συντονισμού Διαχείρισης Αποβλήτων του ΥΠΕΝ και εκεί, σε αυτήν την πλατφόρμα, έχουν υποχρέωση καταχώρισης και υποβολής έκθεσης και οι δήμοι ως παραγωγοί, δηλαδή για τα απόβλητα που παράγονται στη διοικητική τους επικράτεια, αλλά και ως συλλέκτες-μεταφορείς για τα απόβλητα που οι ίδιοι αναλαμβάνουν τη συλλογή και τη μεταφορά. Επομένως, ο κάθε δήμος είναι υποχρεωμένος να υποβάλλει στοιχεία για όλα τα ρεύματα αποβλήτων που παράγονται εντός των διοικητικών του ορίων.

Έως τώρα διαμορφωμένη δομή και λειτουργία του Ηλεκτρονικού Μητρώου -αυτή είναι και η θέση του Υπουργείου Ενέργειας-, το οποίο εξυπηρετεί τους σκοπούς που αναφέρονται ανωτέρω, προβλέπεται η υποβολή των παραπάνω στοιχείων από τους υπόχρεους δήμους, φορείς, εταιρείες ανά κωδικό, συγκεντρωτικά και όχι ανά εφαρμοζόμενη μεθοδολογία συλλογής. Αυτό το λέω επειδή αναφερθήκατε και στο ηλεκτρονικό μητρώο.

Θα επιστρέψω πάλι στη θεσμικότητα των ελέγχων, γιατί προφανώς έχετε λησμονήσει κάτι, χωρίς να έχω καμία επιθυμία συμψηφισμού. Εμείς σας είπαμε ότι είναι καλοδεχούμενοι οι έλεγχοι και δεν μπορώ να καταλάβω γιατί κατ’ ουσίαν σας εξαγρίωσε αυτή η φράση.

Οι έλεγχοι από τους ελεγκτικούς μηχανισμούς, κύριε Πρόεδρε, είναι μια διαδικασία η οποία συμβαίνει και διατρέχει όλα τα ευρωπαϊκά προγράμματα, ακριβώς διότι έχουμε υποχρέωση και εμείς να προστατεύουμε τα χρήματα και τα ευρώ των Ευρωπαίων πολιτών.

Θέλω όμως να σας θυμίσω ότι επί δικής σας διακυβέρνησης και επί δική σας υπουργίας έχουμε συνολικά από ελέγχους της ΕΔΕΛ πενήντα εκατομμύρια διακόσιες είκοσι τρεις χιλιάδες ευρώ.

Θα σας θυμίσω, λοιπόν, ότι οι παρατηρήσεις και οι ανακτήσεις της διόρθωσης, δηλαδή οι διορθώσεις, ήταν για σφάλματα διαχείρισης δημοσίων συμβάσεων για συμβάσεις με ημερομηνία μεταξύ ‘15 και ’19, για διορθώσεις στη δράση του Ευρωπαϊκού Κοινωνικού Ταμείου «Εναρμόνιση οικογενειακής και επαγγελματικής ζωής» για τα έτη ’16-’17, ’17-‘18 και ’18-’19, διορθώσεις σε δράσεις προώθησης και απασχόλησης, δράσεις απόκτησης εργασιακής εμπειρίας, διορθώσεις σε δράσεις αναβάθμισης και όλα αυτά επί της δικής σας διακυβέρνησης και υπουργίας. Γυρίζω πίσω και σας λέω ότι οι ελεγκτικοί μηχανισμοί πρέπει να κάνουν τη δουλειά τους και εμείς πρέπει να σεβόμαστε τους θεσμούς, έτσι ώστε απρόσκοπτα να κάνουν τη δουλειά τους.

Να σας θυμίσω επίσης ότι και η Ευρωπαϊκή Επιτροπή και η OLAF και το Ευρωπαϊκό Ελεγκτικό Συμβούλιο είχαν κάνει ανακτήσεις και ενδεικτικά σας λέω ότι αυτά ήταν ύψους 33 εκατομμυρίων ευρώ, όπως διόρθωση 10% στη δράση συνεχιζόμενης επαγγελματικής κατάρτισης με επιταγή εισόδου, διόρθωση 10% στη δράση «Εναρμόνιση επαγγελματικής και οικογενειακής ζωής» και άλλα πολλά, μείωση υπολειπόμενου σφάλματος 20 εκατομμύρια. Συνολικά, λοιπόν, είχατε 104 εκατομμύρια σε διορθώσεις και ανακτήσεις.

Τώρα, το ΕΣΠΑ προφανώς λειτουργεί με τα claims. Τα claims είναι οι απαιτήσεις που έχουμε ως κράτος, σύμφωνα με τα χρήματα τα οποία καταβάλλονται για τα έργα.

Εμείς, λοιπόν, συνεχίσαμε τη διαδικασία, δεν τη σταματήσαμε, κύριε Πρόεδρε, γιατί δεν είχαμε να φοβηθούμε κάτι και επειδή οι έλεγχοι πρέπει να γίνονται και οι ανακτήσεις αυτές είναι μέρος από τη διαδικασία, θα συνεχίσουμε να κάνουμε.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Πόσο στοίχισαν τα σπιτάκια, κύριε Υπουργέ και ποιος θα τα πληρώσει; Θα μας πείτε;

**ΝΙΚΟΛΑΟΣ (ΝΙΚΟΣ) ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Δεν σταματήσαμε, να μη διεκδικήσουμε τους πόρους για να κρύψουμε κάτι. Πήγαμε και τα δηλώσαμε, κύριε Πρόεδρε. Τα δηλώσαμε για να μπορούν να ελεγχθούν και από την Ευρωπαία Εισαγγελέα και από την ΕΔΕΛ και προχωρήσαμε εμείς στην ανάκτηση των 40 εκατομμυρίων σε συνέχεια της μερικής ανάκτησης της ΕΔΕΛ.

Το ΕΣΠΑ, οι ευρωπαϊκοί πόροι συμβάλλουν στην οικονομία και έχουμε υποχρέωση να είμαστε προσεκτικοί, αλλά και να παρουσιάζουμε όλα τα στοιχεία και γι’ αυτό, κύριε Πρόεδρε, θα καταθέσω εδώ και τα στοιχεία και τις απαντήσεις από την ΕΔΕΛ και από το Υπουργείο Ενέργειας.

Ευχαριστώ πολύ.

(Στο σημείο αυτό ο Αναπληρωτής Υπουργός Οικονομίας και Οικονομικών κ. Νικόλαος Παπαθανάσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 17.52΄ λύεται η συνεδρίαση για αύριο, ημέρα Τρίτη 14 Οκτωβρίου 2025 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που θα διανεμηθεί.

 **Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**